(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΛΕ΄

Πέμπτη, 12 Ιουνίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν η Πρόεδρος και μέλη από την Κοινοβουλευτική Αντιπροσωπεία της Πολωνίας, μαθήτριες και μαθητές και εκπαιδευτικοί από το 7ο Δημοτικό Σχολείο Γαλατσίου και από το Δημοτικό Σχολείο Ανατολικού Θεσσαλονίκης «Η Βαλμάδα»., σελ.
3. Ανακοινώνεται ότι ότι με το υπ’ αριθμ. 3765 από 11/6/2025 έγγραφό της προς τον Πρόεδρο της Βουλής, η Γραμματέας του Ανωτάτου Ειδικού Δικαστηρίου διαβίβασε αποσπάσματα των υπ’ αριθμ. 9/2025 και 10/2025 αποφάσεων του Ανωτάτου Ειδικού Δικαστηρίου, σύμφωνα με το άρθρο 41 του Κώδικα Α.Ε.Δ. (Ν.345/1976), με τις οποίες αποφάσεις ακυρώνεται εν μέρει η υπ’ αριθμ. 174/2023 απόφαση του Α1 Πολιτικού Τμήματος του Αρείου Πάγου περί ανακήρυξης Βουλευτών των εκλογών της 25ης Ιουνίου 2023 και οι οποίες αποφαίνονται ότι είναι άκυρη η ανακήρυξη με τον συνδυασμό «ΣΠΑΡΤΙΑΤΕΣ» των κ.κ. Αλέξανδρου Ζερβέα, ως Βουλευτή στην εκλογική περιφέρεια Β' Πειραιώς, Βασιλείου Στίγκα, ως Βουλευτή στην εκλογική περιφέρεια Β' Θεσσαλονίκης και μετά από την επιλογή του ιδίου ως Αρχηγού Κόμματος της έδρας της εκλογικής περιφέρειας Β3 του Νότιου Τομέα Αθηνών, Πέτρου Δημητριάδη, ως αναπληρωματικού Βουλευτή του ιδίου Κόμματος στην εκλογική περιφέρεια Β' Θεσσαλονίκης και ήδη Βουλευτή στην ως άνω περιφέρεια και της Ακριβής Πετροπούλου, ως αναπληρωματικής Βουλευτή του Κόμματος των Σπαρτιατών στην ίδια ως άνω εκλογική περιφέρεια. Κατόπιν των ανωτέρω και σύμφωνα με τα οριζόμενα στο άρθρο 15 παράγραφοι 1 και 2 του Κανονισμού της Βουλής, δεν υφίσταται πλέον η Κοινοβουλευτική Ομάδα «ΣΠΑΡΤΙΑΤΕΣ». Οι δε Βουλευτές που ανήκαν στην ίδια Κοινοβουλευτική Ομάδα και για τους οποίους δεν γίνεται αναφορά στις ως άνω αποφάσεις του Ανωτάτου Ειδικού Δικαστηρίου δεν ανήκουν σε καμία Κοινοβουλευτική Ομάδα και θεωρούνται ανεξάρτητοι, σύμφωνα με την παράγραφο 5 του ιδίου άρθρου 15 του Κανονισμού της Βουλής. , σελ.
4. Ανακοινώνεται ότι ο Πρόεδρος της Κοινοβουλευτικής Ομάδος «Ελληνική Λύση» κ. Κυριάκος Βελόπουλος και οι Βουλευτές της Κοινοβουλευτικής του Ομάδας κατέθεσαν πρόταση για τη σύσταση εξεταστικής επιτροπής με θέμα: Διερεύνηση του σκανδάλου του ΟΠΕΚΕΠΕ από το έτος 2012 μέχρι και σήμερα, την αποκάλυψη της ποινικής εμπλοκής μελών των αντίστοιχων κυβερνήσεων και στελεχών του ΟΠΕΚΕΠΕ και την παραπομπή στη δικαιοσύνη των υπευθύνων, σύμφωνα με το άρθρο 68 παρ. 2 του Συντάγματος και 144 επ. του Κανονισμού της Βουλής, σελ.
5. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
 Ανακοίνωση του δελτίου επικαίρων ερωτήσεων της Παρασκευής 13 Ιουνίου 2025., σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής: η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της επί των σχεδίων νόμων του Υπουργείου Εθνικής Άμυνας: Α) Κύρωση του Μνημονίου Κατανόησης μεταξύ του Υπουργείου Άμυνας των Ηνωμένων Πολιτειών της Αμερικής και του Υπουργείου Άμυνας της Δημοκρατίας της Αλβανίας και του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας του Καναδά και των Καναδικών Ενόπλων Δυνάμεων και του Υπουργείου Άμυνας του Βασιλείου της Δανίας και του Υπουργού Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας και του Υπουργείου Εξωτερικών της Δημοκρατίας της Ισλανδίας, του Υπουργείου Άμυνας του Βασιλείου της Νορβηγίας και του Υπουργού Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Ρουμανίας και του Υπουργού Άμυνας του Βασιλείου της Ισπανίας και του Γενικού Επιτελείου της Δημοκρατίας της Τουρκίας (το οποίο ενεργεί για λογαριασμό της Κυβέρνησης της Δημοκρατίας της Τουρκίας) και του Υπουργείου Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας και του Ανώτατου Στρατηγείου Συμμαχικών Δυνάμεων Ευρώπης σχετικά με την Ίδρυση, Λειτουργία, Επάνδρωση, Χρηματοδότηση, Διοίκηση και Υποστήριξη της Διακλαδικής Διοίκησης Συμμαχικών Δυνάμεων στο Νόρφολκ» και Β) «Κύρωση του Μνημονίου Συνεργασίας μεταξύ του Ανώτατου Συμμαχικού Διοικητή Μετασχηματισμού (SACT) και του Υπουργείου Εθνικής Άμυνας της Ελληνικής Δημοκρατίας, σχετικά με την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού και των ανταλλαγεισών επιστολών περί παράτασης της ισχύος αυτού»., σελ.
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: A) «Κύρωση του Μνημονίου Κατανόησης μεταξύ του Υπουργείου Άμυνας των Ηνωμένων Πολιτειών της Αμερικής και του Υπουργείου Άμυνας της Δημοκρατίας της Αλβανίας και του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας του Καναδά και των Καναδικών Ενόπλων Δυνάμεων και του Υπουργείου Άμυνας του Βασιλείου της Δανίας και του Υπουργού Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας και του Υπουργείου Εξωτερικών της Δημοκρατίας της Ισλανδίας, του Υπουργείου Άμυνας του Βασιλείου της Νορβηγίας και του Υπουργού Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Ρουμανίας και του Υπουργού Άμυνας του Βασιλείου της Ισπανίας και του Γενικού Επιτελείου της Δημοκρατίας της Τουρκίας (το οποίο ενεργεί για λογαριασμό της Κυβέρνησης της Δημοκρατίας της Τουρκίας) και του Υπουργείου Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας και του Ανώτατου Στρατηγείου Συμμαχικών Δυνάμεων Ευρώπης σχετικά με την Ίδρυση, Λειτουργία, Επάνδρωση, Χρηματοδότηση, Διοίκηση και Υποστήριξη της Διακλαδικής Διοίκησης Συμμαχικών Δυνάμεων στο Νόρφολκ» B) «Κύρωση του Μνημονίου Συνεργασίας μεταξύ του Ανώτατου Συμμαχικού Διοικητή Μετασχηματισμού (SACT) και του Υπουργείου Εθνικής Άμυνας της Ελληνικής Δημοκρατίας, σχετικά με την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού και των ανταλλαγεισών επιστολών περί παράτασης της ισχύος αυτού»., σελ.

ΠΡΟΕΔΡΕΥΟΝΤΕΣ

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί προσωπικού θέματος:

 ΛΑΖΑΡΙΔΗΣ Μ. , σελ.

Β. Επί του σχεδίου νόμου του Υπουργείου Εθνικής Άμυνας:

 ΑΝΑΓΝΩΣΤΟΠΟΥΛΟΥ Α. , σελ.
 ΒΕΛΟΠΟΥΛΟΣ Κ. , σελ.
 ΔΑΒΑΚΗΣ Α. , σελ.
 ΚΑΖΑΜΙΑΣ Α. , σελ.
 ΚΑΤΡΙΝΗΣ Μ. , σελ.
 ΚΕΔΙΚΟΓΛΟΥ Σ. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΖΑΡΙΔΗΣ Μ. , σελ.
 ΜΑΝΤΖΟΣ Δ. , σελ.
 ΝΑΤΣΙΟΣ Δ. , σελ.
 ΟΙΚΟΝΟΜΟΠΟΥΛΟΣ Τ. , σελ.
 ΠΑΠΑΝΑΣΤΑΣΗΣ Ν. , σελ.
 ΠΑΠΠΑΣ Ν. , σελ.
 ΦΩΤΟΠΟΥΛΟΣ Σ. , σελ.
 ΧΑΡΙΤΣΗΣ Α. , σελ.
 ΧΗΤΑΣ Κ. , σελ.

Γ. ΠΑΡΕΜΒΑΣΕΙΣ:

 ΜΠΟΥΡΑΣ Α. , σελ.
 ΠΟΛΑΚΗΣ Π. , σελ.
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΛΕ΄

Πέμπτη 12 Ιουνίου 2025

Αθήνα, σήμερα στις 12 Ιουνίου 2025, ημέρα Πέμπτη και ώρα 10.08,΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, καλημέρα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 11-6-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΛΔ΄ συνεδριάσεώς του, της Τετάρτης 11-6-2025 σε ό,τι αφορά την ψήφιση στο σύνολο του σχεδίου νόμου: «Κώδικας Οδικής Κυκλοφορίας και λοιπές διατάξεις»)

Κυρίες και κύριοι συνάδελφοι, πριν προχωρήσουμε στη συζήτηση του σχεδίου νόμου, θα ήθελα να σας ενημερώσω ότι με το υπ’ αριθμ. 3765 από 11-6-2025 έγγραφό της προς τον Πρόεδρο της Βουλής, η Γραμματέας του Ανωτάτου Ειδικού Δικαστηρίου διαβίβασε αποσπάσματα των υπ’ αριθμ. 9/2025 και 10/2025 αποφάσεων του Ανωτάτου Ειδικού Δικαστηρίου, σύμφωνα με το άρθρο 41 του Κώδικα Α.Ε.Δ. (Ν.345/1976), με τις οποίες αποφάσεις ακυρώνεται εν μέρει η υπ’ αριθμ. 174/2023 απόφαση του Α1 Πολιτικού Τμήματος του Αρείου Πάγου περί ανακήρυξης Βουλευτών των εκλογών της 25ης Ιουνίου 2023 και οι οποίες αποφαίνονται ότι είναι άκυρη η ανακήρυξη με τον συνδυασμό «ΣΠΑΡΤΙΑΤΕΣ» των κ.κ. Αλέξανδρου Ζερβέα, ως Βουλευτή στην εκλογική περιφέρεια Β΄ Πειραιώς, Βασιλείου Στίγκα, ως Βουλευτή στην εκλογική περιφέρεια Β΄ Θεσσαλονίκης και μετά από την επιλογή του ιδίου ως Αρχηγού κόμματος της έδρας της εκλογικής περιφέρειας Β3 του Νότιου Τομέα Αθηνών, Πέτρου Δημητριάδη, ως αναπληρωματικού Βουλευτή του ιδίου κόμματος στην εκλογική περιφέρεια Β΄ Θεσσαλονίκης και ήδη Βουλευτή στην ως άνω περιφέρεια και της Ακριβής Πετροπούλου, ως αναπληρωματικής Βουλευτή του κόμματος των Σπαρτιατών στην ίδια ως άνω εκλογική περιφέρεια.

Το σχετικό διαβιβαστικό έγγραφο μετά των ως άνω αποφάσεων του Ανωτάτου Ειδικού Δικαστηρίου θα καταχωρισθεί στα Πρακτικά της σημερινής συνεδρίασης.

(Το προαναφερθέν διαβιβαστικό έγγραφο καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 3-7)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κατόπιν των ανωτέρω και σύμφωνα με τα οριζόμενα στο άρθρο 15 παράγραφοι 1 και 2 του Κανονισμού της Βουλής, δεν υφίσταται πλέον η Κοινοβουλευτική Ομάδα «ΣΠΑΡΤΙΑΤΕΣ».

Οι δε Βουλευτές που ανήκαν στην ίδια Κοινοβουλευτική Ομάδα και για τους οποίους δεν γίνεται αναφορά στις ως άνω αποφάσεις του Ανωτάτου Ειδικού Δικαστηρίου δεν ανήκουν σε καμία Κοινοβουλευτική Ομάδα και θεωρούνται ανεξάρτητοι, σύμφωνα με την παράγραφο 5 του ιδίου άρθρου 15 του Κανονισμού της Βουλής.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμεθα στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Έχω την τιμή να ανακοινώσω στο Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της επί των σχεδίων νόμου του Υπουργείου Εθνικής Άμυνας:

Α) Κύρωση του Μνημονίου Κατανόησης μεταξύ του Υπουργείου Άμυνας των Ηνωμένων Πολιτειών της Αμερικής και του Υπουργείου Άμυνας της Δημοκρατίας της Αλβανίας και του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας του Καναδά και των Καναδικών Ενόπλων Δυνάμεων και του Υπουργείου Άμυνας του Βασιλείου της Δανίας και του Υπουργού Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας και του Υπουργείου Εξωτερικών της Δημοκρατίας της Ισλανδίας, του Υπουργείου Άμυνας του Βασιλείου της Νορβηγίας και του Υπουργού Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Ρουμανίας και του Υπουργού Άμυνας του Βασιλείου της Ισπανίας και του Γενικού Επιτελείου της Δημοκρατίας της Τουρκίας (το οποίο ενεργεί για λογαριασμό της Κυβέρνησης της Δημοκρατίας της Τουρκίας) και του Υπουργείου Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας και του Ανώτατου Στρατηγείου Συμμαχικών Δυνάμεων Ευρώπης σχετικά με την Ίδρυση, Λειτουργία, Επάνδρωση, Χρηματοδότηση, Διοίκηση και Υποστήριξη της Διακλαδικής Διοίκησης Συμμαχικών Δυνάμεων στο Νόρφολκ» και

Β) «Κύρωση του Μνημονίου Συνεργασίας μεταξύ του Ανώτατου Συμμαχικού Διοικητή Μετασχηματισμού (SACT) και του Υπουργείου Εθνικής Άμυνας της Ελληνικής Δημοκρατίας, σχετικά με την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού και των ανταλλαγεισών επιστολών περί παράτασης της ισχύος αυτού».

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση του Μνημονίου Κατανόησης μεταξύ του Υπουργείου Άμυνας των Ηνωμένων Πολιτειών της Αμερικής και του Υπουργείου Άμυνας της Δημοκρατίας της Αλβανίας και του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας του Καναδά και των Καναδικών Ενόπλων Δυνάμεων και του Υπουργείου Άμυνας του Βασιλείου της Δανίας και του Υπουργού Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας και του Υπουργείου Εξωτερικών της Δημοκρατίας της Ισλανδίας, του Υπουργείου Άμυνας του Βασιλείου της Νορβηγίας και του Υπουργού Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Ρουμανίας και του Υπουργού Άμυνας του Βασιλείου της Ισπανίας και του Γενικού Επιτελείου της Δημοκρατίας της Τουρκίας (το οποίο ενεργεί για λογαριασμό της Κυβέρνησης της Δημοκρατίας της Τουρκίας) και του Υπουργείου Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας και του Ανώτατου Στρατηγείου Συμμαχικών Δυνάμεων Ευρώπης σχετικά με την Ίδρυση, Λειτουργία, Επάνδρωση, Χρηματοδότηση, Διοίκηση και Υποστήριξη της Διακλαδικής Διοίκησης Συμμαχικών Δυνάμεων στο Νόρφολκ».

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση του Μνημονίου Συνεργασίας μεταξύ του Ανώτατου Συμμαχικού Διοικητή Μετασχηματισμού (SACT) και του Υπουργείου Εθνικής Άμυνας της Ελληνικής Δημοκρατίας, σχετικά με την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού και των ανταλλαγεισών επιστολών περί παράτασης της ισχύος αυτού».

Τα νομοσχέδια ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση από τον κύρωση των συμφωνιών και οι Κοινοβουλευτικοί Εκπρόσωποι εφόσον το επιθυμούν και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η συζήτηση θα είναι ενιαία και για τις δύο συμφωνίες. Η ψηφοφορία θα γίνει μετά το τέλος συζήτησης.

Συμφωνεί το σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΣΥΜΕΩΝ ΚΕΔΙΚΟΓΛΟΥ:** Κύριε Πρόεδρε, επί της διαδικασίας μια ερώτηση.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε Κεδίκογλου, έχετε τον λόγο.

**ΣΥΜΕΩΝ ΚΕΔΙΚΟΓΛΟΥ:** Είχαμε πει και στην επιτροπή ότι έχουμε λίγο αλλάξει αυτό το οποίο είναι το σύνηθες και ότι ακόμα και αυτοί οι οποίοι ψηφίζουν υπέρ θα έχουν λόγο στη σημερινή συζήτηση. Να μας ενημερώσετε εάν ισχύει για να ξέρουμε.

**ΠΡΟΕΔΡΕΥΩΝ (Ιωάννης Πλακιωτάκης):** Ισχύει, εφόσον φυσικά το επιθυμούν.

**ΣΥΜΕΩΝ ΚΕΔΙΚΟΓΛΟΥ:** Προφανώς.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Καζαμίας από την Πλεύση Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, θα ήθελα να ξεκινήσω αναφερόμενος στην απαράδεκτη απόφαση της Κυβέρνησης να μην καταδικάσει την παράνομη σύλληψη των δώδεκα ακτιβιστών του ιστιοφόρου «Madleen», που το κράτος του Ισραήλ απήγαγε σε απόσταση εκατόν δέκα μιλίων από τα χωρικά του ύδατα. Οχτώ εκ των οποίων ακόμη κρατά, τελούν υπό κράτηση από τις αρχές του Ισραήλ με το επιχείρημα ότι αυτοί οι ακτιβιστές παραβίασαν, λέει, τον εδαφικό χώρο του Ισραήλ!

Ενώ έχουν βρεθεί στο Ισραήλ λόγω του ότι τους απήγαγε με πειρατικό τρόπο, αυτοί κρατούνται ακόμη με αυτά τα παράλογα επιχειρήματα.

Και η Κυβέρνηση δεν έχει καταδικάσει αυτές τις πρακτικές, όπως βεβαίως δεν έχει καταδικάσει και τη γενοκτονία που συντελείται στη Γάζα και η οποία αποτελεί τον βασικό λόγο για τον οποίο αυτοί οι ακτιβιστές προσπάθησαν να μεταβούν στη Γάζα και να παράσχουν συμβολική ανθρωπιστική βοήθεια.

Η Πλεύση Ελευθερίας, είναι ταγμένη με το πλευρό της ειρήνης και όχι με το πλευρό του πολέμου. Η Βουλεύτριά μας Τζώρτζια Κεφαλά θα αναχωρήσει σήμερα από την Αθήνα για την Αίγυπτο, για να συμμετάσχει στην πορεία προς την Γάζα, στο «Μarch to Gaza», που έχει σκοπό να σταματήσει τον αποκλεισμό της ανθρωπιστικής βοήθειας εκ μέρους του Ισραήλ για τα δύο εκατομμύρια των Παλαιστινίων που βρίσκονται σε μία άθλια κατάσταση μετά από δεκαεννέα μήνες συνεχών βομβαρδισμών και μετά από μία επιχείρηση γενοκτονίας και αποκλεισμού από ανθρωπιστική βοήθεια την οποία συντελεί το Ισραήλ με σκοπό να τους εξοντώσει και να μετατρέψει, προφανώς ,τη Γάζα σε μία Ριβιέρα, όπως ανέφερε ο Πρόεδρος Τραμπ προ δύο μηνών περίπου.

Αυτή η πολιτική της Κυβέρνησης είναι, βεβαίως, μια πολιτική η οποία καλύπτει όλο το φάσμα της αμυντικής και εξωτερικής πολιτικής της χώρας μας υπό την Κυβέρνηση Μητσοτάκη.

Χθες από την Οδησσό ο Πρωθυπουργός αναφέρθηκε στην ανάγκη διπλωματικών πρωτοβουλιών, όπως είπε, ούτως ώστε να σταματήσει και ο πόλεμος στην Ουκρανία.

Μετά από τρία χρόνια υποστήριξης αυτού του αδιέξοδου πολέμου στην Ουκρανία, μια πολιτική την οποία η Πλεύση Ελευθερίας καταδίκασε γιατί πιστεύαμε ότι από την αρχή θα έπρεπε να ληφθούν διπλωματικές πρωτοβουλίες, σήμερα η Κυβέρνηση ανακάλυψε τις αρετές της διπλωματίας και τις αρετές που τερματισμού αυτού του αδιέξοδου πολέμου.

Οι δύο συμβάσεις που έχουμε σήμερα προς κύρωση είναι συμβάσεις με το ΝΑΤΟ. Αυτές έρχονται με φοβερή καθυστέρηση. Η πρώτη, έρχεται με καθυστέρηση είκοσι ενός ετών. Είναι μία σύμβαση που υπογράφηκε το 2004, ανανεώθηκε το 2014 και έρχεται σήμερα προς κύρωση. Η δεύτερη, είναι μια σύμβαση που υπεγράφη το 2020, δηλαδή πριν από πέντε χρόνια –μόνο- θα πω ειρωνικά.

Το πρόβλημα με τις συμβάσεις αυτές, -όπως και με μία προηγούμενη σύμβαση πάλι με το ΝΑΤΟ πριν από δύο εβδομάδες η οποία αφορούσε μια άσκηση που συντελέστηκε το 2017 και η σύμβαση για την άσκηση αυτή ήρθε μετά από οκτώ χρόνια, το 2025, προς κύρωση στη Βουλή- δεν είναι μόνο ότι έρχονται με καθυστέρηση. Είναι ότι εφαρμόζονται -στην περίπτωση της άσκησης, πάνω σε ελληνικό έδαφος με ξένα στρατεύματα- χωρίς να έχουν περάσει από τη διαδικασία κύρωσής τους από την Βουλή.

Η Πλεύση Ελευθερίας χθες στη συνεδρίαση της επιτροπής έθεσε το θέμα ως διαδικαστικό ζήτημα και η απάντηση που πήραμε από τον κύριο Υφυπουργό ήταν ότι υπάρχουν σχεδόν άλλες σαράντα τέτοιες συμβάσεις οι οποίες υπεγράφησαν πριν από πολλά χρόνια, πολλές από αυτές εκτελέστηκαν ή υλοποιούνται ακόμη με τρόπο άκρως αντισυνταγματικό. Γιατί το Σύνταγμα προβλέπει ότι οι διεθνείς συμβάσεις πρέπει να κυρώνονται προτού εφαρμοστούν. Και αυτές οι σαράντα συμβάσεις απ’ ό,τι καταλάβαμε, αφορούν μόνο το Υπουργείο Άμυνας. Πιθανόν να υπάρχουν και άλλες παρόμοιες περιπτώσεις αναφορικά με συμφωνίες και διεθνείς συμβάσεις που έχουν υπογράψει άλλα Υπουργεία. Έχουμε δηλαδή εδώ ένα όργιο αντισυνταγματικής πρακτικής το οποίο λαμβάνει χώρα εδώ και χρόνια.

Χθες, όταν έκανα την ομιλία μου ως Κοινοβουλευτικός Εκπρόσωπος, το έθεσα αυτό. Θα πρέπει όλα τα κόμματα της Αντιπολίτευσης να πάρουν σαφή στάση απέναντι σε αυτήν την ακραία και απαράδεκτη αντισυνταγματική πρακτική. Και δεν έχουμε ακούσει ακόμη από την Αντιπολίτευση να υπάρχει μια διαμαρτυρία. Βεβαίως, το θέμα αφορά και προηγούμενες κυβερνήσεις. Εδώ έχουμε μια σύμβαση του 2004. Δηλαδή, οι κυβερνήσεις από το 2004 δεν έκαναν τίποτα για να κυρωθεί αυτή. Όμως, στο μεγαλύτερο διάστημα φοβάμαι, κύριε Υφυπουργέ, ότι κυβερνούσε η δική σας παράταξη.

Αυτά τα πράγματα θα πρέπει να συζητηθούν πιο ανοιχτά. Δεν θα αρκεστούμε στο να περιμένουμε να συγκληθούν οι επιτροπές της Βουλής για να κυρώσουμε άλλη μία ή άλλες δύο συμβάσεις, ενδεχομένως με το ΝΑΤΟ, και να μάθουμε πάλι ότι αυτές έρχονται με καθυστέρηση και ότι έχουν υλοποιηθεί στο μεσοδιάστημα. Θέλουμε να ξέρουμε ποιες είναι όλες οι συμβάσεις και του Υπουργείου Εθνικής Άμυνας και των άλλων Υπουργείων, και να τεθεί πλέον ανοιχτά το ζήτημα αυτής της ωμής παραβίασης του Συντάγματος όσον αφορά την κύρωση των διεθνών συμφωνιών που η χώρα μας έχει υπογράψει τις τελευταίες δεκαετίες.

Οι δύο αυτές συμβάσεις αφορούν το ΝΑΤΟ και η προηγούμενη του 2017, την οποία ανέφερα, πάλι αφορά το ΝΑΤΟ, και δείχνουν ότι υπάρχει μια πρακτική που φαίνεται να σχετίζεται με τη συμμετοχή της χώρας μας στο ΝΑΤΟ, όπου έχουν μπει τα πάντα σε έναν αυτόματο πιλότο, όπου οι κυβερνήσεις των τελευταίων ετών και δεκαετιών ακολουθούν μία πολιτική παθητικής εξάρτησης απέναντι στη συμμαχία αυτή που σχετίζεται βεβαίως με την πολιτική εξάρτησης απέναντι στις Ηνωμένες Πολιτείες.

Μία από τις δύο συμβάσεις, αυτή που αφορά τη συμμετοχή μας στην δομή του Νόρφολκ στη Βιρτζίνια, είναι μία σύμβαση που ζητά από τα κράτη μέλη του ΝΑΤΟ προαιρετικά να συμμετέχουν με αντιπροσώπους σε μία επιχειρησιακή δομή η οποία σχετίζεται με τον συντονισμό της συμμαχίας με τις Ηνωμένες Πολιτείες για την περιοχή του Ατλαντικού και της Αρκτικής.

Δεκαέξι από τα κράτη μέλη του ΝΑΤΟ δεν συμμετέχουν σε αυτή τη σύμβαση. Όμως η Κυβέρνηση αποφάσισε ότι θα πρέπει να στείλουμε αντιπρόσωπο παρά το γεγονός ότι τα ζητήματα εθνικής ασφάλειας της χώρας μας βρίσκονται στη Μεσόγειο και όχι στην Αρκτική και τον Ατλαντικό.

Όταν ρωτήσαμε στη διάρκεια της επιτροπής με ποιον τρόπο η συμμετοχή μας στη σύμβαση αυτή εξυπηρετεί τα εθνικά συμφέροντα, η απάντηση που πήραμε είναι ότι συμμετέχει εκεί και η Τουρκία.

Εδώ θα πρέπει να τεθεί γενικότερα, συνολικότερα, το ζήτημα του πώς η συμμαχία προστατεύει τα εθνικά συμφέροντά μας απέναντι στην Τουρκία και πώς η Κυβέρνηση Μητσοτάκη συμπεριφέρεται απέναντι στον αναβαθμισμένο ρόλο που έχει η Τουρκία, ιδίως τους τελευταίους μήνες και τα τελευταία χρόνια, μέσα στη συμμαχία.

Θα πρέπει να υπενθυμίσουμε και να τονίσουμε, διότι θεωρούμε ότι δεν έχει γίνει επαρκώς αντιληπτό, ότι αναφορικά με τη συμμετοχή της Τουρκίας στην Ευρωπαϊκή Δομή Άμυνας και Ασφάλειας και στο πρόγραμμα SAFE που δανείζει και σε τρίτες χώρες που είναι μέλη του ΝΑΤΟ μεν αλλά όχι της Ευρωπαϊκής Ένωσης, η Τουρκία έχει με την έγκριση της Κυβέρνησης Μητσοτάκη αφεθεί να συμμετέχει στο πρόγραμμα SAFE, το οποίο χρηματοδοτεί με χαμηλότοκα δάνεια την αμυντική βιομηχανία της Τουρκίας, δηλαδή την παραγωγή όπλων τα οποία θα στραφούν μετά ενάντια στη χώρα μας.

Ο Πρωθυπουργός σε συνέντευξή του στις 22 Μαΐου στον «ΣΚΑΪ» είπε τα εξής: «Μακάρι –θα το πω- να δούμε και τη θετική πλευρά της συμμετοχής της Τουρκίας στο πρόγραμμα SAFE. Μακάρι αυτό το εργαλείο –είπε- του SAFE να μας δώσει έναν μοχλό να μπορούμε να τροποποιήσουμε τη συμπεριφορά της Τουρκίας».

Ανάλογα πράγματα είπε και χθες στις δηλώσεις που έκανε από την Οδησσό. «Όποιος –λέει- θα ήθελε να έχει πρόσβαση στο πρόγραμμα SAFE πρέπει να βρίσκεται σε κάποια ευθυγράμμιση -κάποια ευθυγράμμιση!- με την κοινή εξωτερική πολιτική και πολιτική άμυνας της Ευρωπαϊκής Ένωσης».

Με άλλα λόγια, η στάση της Κυβέρνησης ως προς αυτό είναι να εγκρίνει τη συμμετοχή της Τουρκίας, με την ελπίδα αυτό να αλλάξει τη συμπεριφορά της Τουρκίας απέναντι στην Ελλάδα.

Αυτή είναι μια προσέγγιση στη διεθνή διαπραγμάτευση η οποία είναι πάρα πολύ κακή. Θεωρεί ότι πρέπει να δίνουμε χωρίς όρους και μετά να περιμένουμε αυτό να αναγνωριστεί ως μια κίνηση καλής θέλησης για να αλλάξει -ποιος;- η Τουρκία συμπεριφορά απέναντι στη χώρα μας, μετά από δεκαετίες απειλών που έχει θέσει και στο Αιγαίο και, βεβαίως, μετά από πενήντα ένα χρόνια κατοχής της Κύπρου που είναι και κράτος-μέλος της Ευρωπαϊκής Ένωσης.

Θεωρούμε, κύριε Πρόεδρε, ότι οι συμφωνίες αυτές δεν εξυπηρετούν με κάποιον χειροπιαστό τρόπο τα ελληνικά εθνικά συμφέροντα, ότι έρχονται προς κύρωση εδώ από την Κυβέρνηση και ψηφίστηκαν από τη Συμπολίτευση με το σκεπτικό ότι οτιδήποτε κάνει το ΝΑΤΟ πρέπει να γίνεται αποδεκτό και να εγκρίνεται. Δεν υπάρχει κανένας συσχετισμός ανάμεσα στους όρους των συμφωνιών αυτών και στην εθνική μας ανεξαρτησία αλλά και στα εθνικά μας συμφέροντα.

Συνεπώς, η Πλεύση Ελευθερίας θεωρεί ότι όλη η πολιτική της Κυβέρνησης απέναντι στο ΝΑΤΟ και απέναντι στον πόλεμο στην εποχή μας θα πρέπει να βρει μια σθεναρή αντιπολίτευση από μέρους μας καθώς και από άλλα κόμματα διότι είναι μια πολιτική αδιέξοδη.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς τον κ. Καζαμία.

 Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 13 Ιουνίου 2025.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής.)

1. Η με αριθμό 1016/3-6-2025 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Γεωργίου Νικητιάδη προς τον Υπουργό Υγείας με θέμα: «Η διάλυση του Νοσοκομείου της Ρόδου έχει την υπογραφή της Νέας Δημοκρατίας. Παροιμιώδης η αδιαφορία, αλλά και η προκλητικότητα της Κυβέρνησής σας μπροστά στον κίνδυνο που διατρέχει η ζωή και η υγεία των Δωδεκανησίων από την υποστελέχωση του μεγαλύτερου νοσοκομείου του νοτίου Αιγαίου».

2. Η με αριθμό 1026/5-6-2025 επίκαιρη ερώτηση του Βουλευτή Χανίων της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Παύλου Πολάκη προς την Υπουργό Παιδείας, Θρησκευμάτων και Αθλητισμού με θέμα: «Με αδιαφανείς διαδικασίες η κατασκευή ξενοδοχείου εντός της ιδιοκτησίας του Ναυτικού Ομίλου Χανίων, τη στιγμή που η Γενική Γραμματεία Αθλητισμού ακόμα δεν έχει βρει λύση για την περίοδο ανακατασκευής του κολυμβητηρίου Χανίων».

3. Η με αριθμό 1023/5-6-2025 επίκαιρη ερώτηση της Βουλευτού Β3΄Νότιου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Ασημίνας Διγενή προς τον Υπουργό Υγείας με θέμα: «Να μην προχωρήσει η ίδρυση νέου χώρου εποπτευόμενης χρήσης (ΧΕΧ) στη βιομηχανική περιοχή του Βοτανικού».

4. Η με αριθμό 1037/6-6-2025 επίκαιρη ερώτηση της Βουλευτού Β1΄Βόρειου Τομέα Αθηνών της Κοινοβουλευτικής Ομάδας της Νίκη κ. Ασπασίας Κουρουπάκη προς την Υπουργό Κοινωνικής Συνοχής και Οικογένειας με θέμα: «Σχετικά με τις παράνομες υιοθεσίες βρεφών θυμάτων αναγκαστικής εξαφάνισης στην Ελλάδα».

5. Η με αριθμό 1019/4-6-2025 επίκαιρη ερώτηση της Ανεξάρτητης Βουλευτού Πέλλας κ. Θεοδώρας Τζάκρη προς τον Υπουργό Υγείας με θέμα: «Σε ιδιώτες εκχωρείται ο έλεγχος του DNA των νεογνών».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής).

1. Η με αριθμό 1021/4-6-2025 επίκαιρη ερώτηση του Βουλευτή Ιωαννίνων της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ιωάννη Τσίμαρη προς τον Υπουργό Υγείας με θέμα: «Εφαρμογή του ν.3984/2011 και ενίσχυση της διαφάνειας στον τομέα ιστών και κυττάρων».

2. Η με αριθμό 1024/5-6-2025 επίκαιρη ερώτηση της Βουλευτού Λέσβου της Κοινοβουλευτικής Ομάδας του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας με θέμα: «Για την άμεση στελέχωση του Κοινοτικού Κέντρου Ψυχικής Υγείας Παιδιών και Εφήβων (ΚοιΚεΨΥΠΕ) Μυτιλήνης».

3. Η με αριθμό 1034/5-6-2025 επίκαιρη ερώτηση της Βουλευτού Αιτωλοακαρνανίας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Χριστίνας Σταρακά προς την Υπουργό Παιδείας, Θρησκευμάτων και Αθλητισμού με θέμα: «Ανακατασκευή ταρτάν και συνολική αναβάθμιση του Δημοτικού Αθλητικού Κέντρου Αγρινίου «Μιχάλης Κούσης»».

4. Η με αριθμό 1039/6-6-2025 επίκαιρη ερώτηση της Βουλευτού Λέσβου της Κοινοβουλευτικής Ομάδας του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας με θέμα: «Τραγικές ελλείψεις στο Νοσοκομείο και στις δομές πρωτοβάθμιας υγείας της Σάμου».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος. 5 του Κανονισμού της Βουλής)

1. Η με αριθμό 4115/21-3-2025 ερώτηση του Βουλευτή Αιτωλοακαρνανίας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Εσωτερικών με θέμα: «Προβλήματα υποστελέχωσης στον Δήμο Άκτιου Βόνιτσας»».

Τον λόγο τώρα έχει ο ειδικός αγορητής από τη Νίκη κ. Τάσος Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η ανάγκη να συνάπτουμε συμμαχίες ή και να αναβαθμίζουμε τις ήδη υπάρχουσες είναι πάντα προφανής όχι μόνο για γεωπολιτικούς λόγους αλλά και για οικονομικούς και πολιτισμικούς ακόμα.

Μέσα σε λίγες μέρες διαπιστώσαμε πόσο εύθραυστες μπορεί να είναι κάποιες συμμαχίες, όταν μπορεί ένα κράτος να αμφισβητεί δικαιώματα χιλίων πεντακοσίων ετών περίπου επί της περιουσίας του αρχαιότερου εν λειτουργία μοναστηρίου της χριστιανοσύνης, το οποίο αποτελεί ταυτόχρονα και πολιτισμικό και επιστημονικό κέντρο λόγω των σπάνιων κειμηλίων που διαθέτει. Αναφέρομαι φυσικά στην Ιερά Μονή Αγίας Αικατερίνης του Σινά και στην αμφισβήτηση των δικαιωμάτων της από την Αίγυπτο, την οποία θεωρούσαμε και θεωρούμε ακόμη φίλη και σύμμαχο χώρα.

Ταυτόχρονα είδαμε άλλη μια δυσάρεστη εξέλιξη στη Λιβύη αυτήν τη φορά, με τη διαφαινόμενη τάση προσέγγισης του στρατηγού Χάφταρ προς την Τουρκία και προς την επικύρωση του τουρκολυβικού μνημονίου που είχε συναφθεί με την άλλη αντιμαχόμενη παράταξη της Λιβύης.

Ένα τρίτο επεισόδιο επίκαιρο που θα πρέπει να μας προβληματίσει σοβαρά, είναι η αδυναμία τερματισμού ή έστω προσωρινής ειρήνευσης του πολέμου στην Ουκρανία ακόμη και από τον πιο ισχυρό παράγοντα της πλανητικής πολιτικής, τον Πρόεδρο των ΗΠΑ και παρά τις διακηρυγμένες προθέσεις του.

Συνεπώς, από κάθε άποψη πρέπει και να επιλέγουμε καλούς συμμάχους αλλά και να επιλέγουμε τέτοια στάση που να μας καθιστά αξιοσέβαστους σε αυτούς, αλλά και στο γενικό διεθνές πεδίο.

Οι σημερινές προς κύρωση συμφωνίες που αφορούν στο ΝΑΤΟ και οι δύο, έρχονται προς επικύρωση στη Βουλή με μεγάλη καθυστέρηση ετών και δεκαετιών η μία ή ετών η άλλη.

Ας έλθουμε και στην ουσία των δύο συμβάσεων. Η μεν μία αφορά τη συμμετοχή μας μαζί με άλλες χώρες στη λειτουργία του Διακλαδικού Στρατηγείου του Νόρφολκ της Βιρτζίνια των ΗΠΑ, η δε δεύτερη την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού και των ανταλλαγεισών επιστολών περί παράτασης της ισχύος αυτού.

Αυτές οι δύο συμμετοχές μας είναι σημαντικές, διότι πρέπει να έχουμε άμεση συμμετοχή στα κέντρα λήψης αποφάσεων. Η συμμετοχή μας είναι επιθυμητή, αλλά πρέπει να γίνεται με όρους που θα εξυπηρετούν τα συμφέροντά μας, δηλαδή οι αντιπρόσωποί μας πρέπει να υφίστανται και εκπαίδευση αλλά και προετοιμασία προκειμένου να είναι όσο πιο αποδοτικοί γίνεται. Ακόμη και η απλή διακίνηση πληροφορίας που αφορά τη δεύτερη περίπτωση πρέπει να γίνεται με τον σωστό τρόπο. Δεν τέθηκε θέμα κόστους, επειδή ως τώρα δεν φάνηκε κάποια μεγάλη επιβάρυνση σε αυτόν τον τομέα, σε ό,τι αφορά τα προσωπικά έξοδα των αντιπροσώπων και των γραφείων. Τίθεται θέμα όμως ως προς τον τρόπο λειτουργίας τους, όταν αυτοί δεν έχουν εγκριθεί και τυπικά από τη Βουλή.

Όπως είχαμε αναφέρει και στην επιτροπή, συνέπεια όλων αυτών είναι αφενός η Βουλή ή και το Υπουργείο να μην μπορεί να παρακολουθήσει σωστά την εξέλιξη μιας συνεργασίας με έναν διεθνή οργανισμό. Παραδείγματος χάριν, σε ζητήματα κόστους που οι τιμές των υλικών μεταβάλλονται συνεχώς, ποιος έλεγχος θα γίνει στους προϋπολογισμούς και με ποια δεδομένα μετά από δέκα χρόνια ή και περισσότερα; Αναφέρομαι στην πρόσφατη κύρωση σύμβασης παροχής υποστήριξης σε σχετική άσκηση του ΝΑΤΟ του 2017 μέσω της οποίας αναλάβαμε πολλές δεσμεύσεις ίσως και υπέρμετρες, σε αντίθεση με όσες αναλαμβάνει το ΝΑΤΟ για το προσωπικό που υποδέχεται. Δηλαδή, η προμήθεια υλικών υποστήριξης για μια διεθνή άσκηση του ΝΑΤΟ που έρχεται μετά από αίτηση για επικύρωση πώς θα κοστολογηθεί; Πώς οι προϋπολογισμοί των Υπουργείων εκτελούνται με τέτοιες ελλείψεις στοιχείων, όταν δεν υπάρχουν τυπικές εγκρίσεις δαπανών για αρκετά έτη; Ακόμα χειρότερα, εάν δεν προβλέπεται καν έκθεση του Γενικού Λογιστηρίου του Κράτους ή εάν δεν παρέχονται τα δεδομένα πώς θα γνωμοδοτήσει το Γενικό Λογιστήριο;

Η κατάσταση αυτή, επειδή ακριβώς αφορά και τη διεθνή μας εικόνα, δεν περνά απαρατήρητη στο διεθνές περιβάλλον και από τους εταίρους ή συμμάχους μας, αλλά γίνεται αφορμή κακού χαρακτηρισμού της χώρας μας που μας οδηγεί σε διεθνή ανυποληψία για την ποιότητα των θεσμών και της διακυβέρνησής μας.

Υπάρχει και μια άλλη πλευρά που αφορά και την ουσία και τον τύπο. Τα κείμενα των συμβάσεων ακολουθούν εν πολλοίς τυποποιημένα κείμενα ή πρότυπα τα οποία όμως έχουν εκπονηθεί παλαιότερα σε εποχές με άλλα προτάγματα και άλλα δεδομένα. Άλλα τα δεδομένα του 1947 ή του 1950 άλλα του 1980 και άλλα του 2000 ή του 2025.

Για να είμαστε σαφείς ας αναφερθούμε επί της σημερινής κύρωσης. Η δεύτερη σύμβαση προς κύρωση αφορά μνημόνιο που συνάφθηκε με το ΝΑΤΟ εν έτει 2004, δηλαδή πριν είκοσι ένα χρόνια και ενδιάμεσες επιστολές, δεκαετίες περίπου. Εάν οι ενέργειες αυτές των τότε κυβερνήσεων ήταν αντισυνταγματικές, γιατί δεν προβλέπεται ή δεν ασκήθηκε κανένας έλεγχος ως τώρα; Και αν δεν χρειαζόταν ή δεν χρειάζεται η επικύρωση της Βουλής γιατί γίνεται η παρούσα διαδικασία;

Οι εν λόγω συμβάσεις είναι εν πολλοίς αναπαραγωγή τυποποιημένων νατοϊκών υποδειγμάτων χωρίς ουσιαστική προσαρμογή στις τρέχουσες εθνικές, ευρωπαϊκές ή γεωπολιτικές συνθήκες. Δεν λαμβάνεται υπ’ όψιν ούτε η διεθνής συγκυρία -Ουκρανία, Ανατολική Μεσόγειος- ούτε η ειδική σχέση μας με χώρες όπως η Τουρκία, που στην παρούσα περίπτωση δεν εμφανίζεται να συμβάλλεται μέσω του Γενικού Επιτελείου και όχι πολιτικών οργάνων. Η δε λειτουργία των στρατηγείων αυτών συνδέεται στενά με τη διαλειτουργικότητα ΝΑΤΟ - ΗΠΑ και με επιχειρησιακές αντιλήψεις που ελάχιστη συνάφεια έχουν με την εθνική μας στρατηγική ή με τα ειδικά συμφέροντα της Ανατολικής Μεσογείου.

Η Ελλάδα συμμετέχει χωρίς να έχει διαμορφώσει συγκροτημένο πλαίσιο αντισταθμιστικών ωφελημάτων, ενώ δεν υπάρχει καμία αποτίμηση της επιχειρησιακής ή πολιτικής απόδοσης της συμμετοχής αυτής μέχρι σήμερα.

Δεν απορρίπτουμε συλλήβδην τη διεθνή συνεργασία ή τη συμμετοχή μας στο ΝΑΤΟ. Αντιθέτως, ζητούμε επαναξιολόγηση των όρων, αναδιαπραγμάτευση των δεσμεύσεων και θεσμική εγρήγορση. Η εξωτερική πολιτική και η αμυντική στρατηγική της χώρας δεν μπορεί να είναι δεδομένη. Πρέπει να είναι διεκδικητική.

Για την πρώτη σύμβαση που αφορά το Διακλαδικό Στρατηγείο του Νόρφολκ των ΗΠΑ, από τα δεκαπέντε άρθρα και τα έξι παραρτήματα υπάρχουν αρκετά σημεία άξια σχολιασμού που ενισχύουν όσα ανωτέρω επισημάναμε.

Με το άρθρο 1, επιτρέπεται η συμμετοχή και σε μη μέλη του ΝΑΤΟ σύμφωνα με τον ορισμό 1-2 αλλά και σε διεθνείς οργανισμούς, και μάλιστα εισέρχεται το Ανώτατο Στρατηγείο Ευρώπης του ΝΑΤΟ ως συμβαλλόμενος με τα Υπουργεία των άλλων χωρών πλην της Τουρκίας η οποία συμβάλλεται μέσω του Γενικού Επιτελείου Στρατού της.

Η δυνατότητα συμμετοχής διεθνών οργανισμών πρέπει να μας προβληματίσει για τη σκοπιμότητα αυτής της σύμβασης. Δεν αποκλείεται κανενός είδους διεθνής οργανισμός ούτε καν οι ΜΚΟ. Και αυτή και η επόμενη έρχονται να καλύψουν κενά που δημιουργήθηκαν λόγω των τελευταίων εξελίξεων στην Ευρώπη. Το Διακλαδικό Στρατηγείο ενεργοποιήθηκε το 2019. Ποιος είναι ο ρόλος του; Η επέκταση του ΝΑΤΟ χωρικά ή με άλλον τρόπο; Γιατί ορισμένες χώρες δεν συμμετέχουν;

Αυτά τα ερωτήματα αφορούν την ουσία της σύμβασης και θα έπρεπε να μας είχαν απασχολήσει πριν την υπογραφή της η οποία έγινε ερήμην της Βουλής. Δεν προκύπτει από πουθενά, από καμία διάταξη του ΝΑΤΟ η υποχρεωτικότητα υπογραφής.

Η ενεργοποίησή του από το 2019 και εν συνεχεία η ίδρυση του Διατλαντικού Στρατηγείου στις ΗΠΑ προκαλεί ένα εύλογο ερωτηματικό για τη χωροθέτησή του, η οποία ενώ δεν είναι σε ευρωπαϊκό έδαφος, αφορά ευρωπαϊκές χώρες.

Απουσιάζουν Λιθουανία, Λετονία, Πορτογαλία, Λουξεμβούργο, Ουγγαρία, Ολλανδία και άλλες ακόμη χώρες. Δεν είναι ούτε η παλαιότητα των μελών η ειδοποιός διαφορά ή το κοινό στοιχείο των συμμετεχόντων. Αξίζει να αναρωτηθούμε για τους λόγους συμμετοχής ή μη αυτών των χωρών ορισμένες εκ των οποίων είναι από τα παλαιότερα μέλη του ΝΑΤΟ.

Ως προς τη δεύτερη κυρωτέα σύμβαση που αφορά εθνικό αντιπρόσωπο στον ίδιο περίπου χώρο αλλά με άλλο ρόλο σχετικό με τον μετασχηματισμό του ΝΑΤΟ, παρατηρούμε ότι εμπλέκονται και ζητήματα διαχείρισης πληροφοριών μέσω των μερών 3 και 4. Σε αυτό το σημείο θα πρέπει να προβληματιστούμε για δύο ζητήματα. Το ένα αφορά στον όρο μετασχηματισμός, πώς τον εννοεί το ΝΑΤΟ και πώς τα μέλη του συμπεριλαμβανομένης και της Τουρκίας. Μέχρι πού μπορεί να φτάσει ο μετασχηματισμός αυτός και πώς μπορούμε να παρέμβουμε προς τα συμφέροντά μας; Η Τουρκία καθίσταται σημαντικός παράγοντας και στη Μέση Ανατολή και στα Βαλκάνια την τελευταία δεκαετία. Θα είναι ο μετασχηματισμός του ΝΑΤΟ προς ενίσχυση του ρόλου της; Προφανώς οι βάσεις στην Αλεξανδρούπολη και όσες άλλες βάσεις ιδρύθηκαν αφορούν αυτό τον μετασχηματισμό που επίσης προφανώς εμπλέκεται με την κατάσταση στα Βαλκάνια, στην Ουκρανία και στη Μέση Ανατολή. Εμείς ως χώρα αυτό δεν πρέπει να το συζητούμε μετά από είκοσι ένα χρόνια, αλλά έπρεπε να συμμετέχουμε ενεργά στη διαμόρφωση των αποφάσεων εγκαίρως και επίκαιρα. Ο εθνικός αντιπρόσωπος πρέπει να διαθέτει υψηλού επιπέδου διαπιστεύσεις χειρισμού διαβαθμισμένων πληροφοριών και θα αποτελεί κυριολεκτικά δίαυλο άμεσης επικοινωνίας με το έθνος προέλευσής του σύμφωνα με το μέρος 4. Ταυτόχρονα θα προΐσταται των συνεργατών του με την ίδια εθνική προέλευση.

Αξίζει να σημειωθεί ότι στο έβδομο μέρος δεν παρέχονται διπλωματικά και άλλα προνόμια στον εθνικό αντιπρόσωπο και στους συνεργάτες του και η ίδια εικόνα υπάρχει για την προαναφερθείσα σύμβαση για τη διακλαδική διοίκηση. Οπότε ως αρχή πρέπει να τηρήσουμε και εμείς την ίδια στάση κατά τη σύναψη διεθνών συμβάσεων, ώστε τα προνόμια και οι παροχές να αντιστοιχούν στις πραγματικές ανάγκες και καθήκοντα των εργαζομένων σε τέτοιες υπηρεσίες στην Ελλάδα. Μήπως θα πρέπει να αναθεωρήσουμε τις συμμετοχές μας αυτές και να δράσουμε πιο προληπτικά και πιο προβλεπτικά ως χώρα μέσω όλων των θεσμών μας, Βουλή, Κυβέρνηση κ.λπ.; Αφενός να θέσουμε στόχους και όρια δαπανών για κάθε συμμετοχή μας τα οποία κρίνονται αρμοδίως και εγκαίρως, αφετέρου να αποσαφηνιστεί ένας μακρόπνοος σχεδιασμός για μείζονα ζητήματα συμμαχιών του μέλλοντος που θα υπηρετεί τα συμφέροντα της χώρας μας κατά τον καλύτερο δυνατό τρόπο. Για όλους αυτούς τους λόγους ψηφίζουμε ΠΑΡΩΝ και για τις δύο συμβάσεις.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Οικονομόπουλο.

Τον λόγο έχει η ειδική αγορήτρια από τη Νέα Αριστερά κ. Αθανασία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, δεκάδες Έλληνες κρατούνται εδώ και πέντε ώρες στο αεροδρόμιο του Καΐρου. Οι άνθρωποι αυτοί ταξίδεψαν με νόμιμα ταξιδιωτικά έγγραφα. Δεν έχουν παραβεί κανέναν νόμο και ακολούθησαν όλες τις νόμιμες διαδικασίες εισόδου τους στην Αίγυπτο. Αν η κράτησή τους οφείλεται στην τυχόν πρόθεση να συμμετέχουν στο «March to Gaza», στη μεγάλη διεθνιστική ανθρωπιστική πορεία, οι άνθρωποι αυτοί, οι Έλληνες ή Ελληνίδες που συμμετέχουν αλλά και από τις άλλες χώρες, έχουν ζητήσει από τις αιγυπτιακές αρχές νόμιμες άδειες. Ακόμα και αν το αίτημά τους απορριφθεί, δεν έχουν δικαίωμα οι αιγυπτιακές αρχές να τους κρατάνε ή να τους απελάσουν.

Σε κάθε περίπτωση, από αυτό το Βήμα της Βουλής θέλω να επαναλάβω ότι οι Έλληνες και οι Ελληνίδες που συμμετέχουν στη διεθνή ανθρωπιστική πορεία στη Γάζα προσπαθούν να ενώσουν τη φωνή τους με όλο αυτό το μεγάλο διεθνές κίνημα από πάρα πολλές χώρες του κόσμου και να σπάσουν τον κλοιό, την πολιορκία της Γάζας, να έρθουν σε επαφή, να δώσουν τρόφιμα, φάρμακα και ό,τι χρειάζονται στον λιμοκτονούντα λαό της Παλαιστίνης, της Γάζας. Θεωρούμε ότι πρέπει να διευκολυνθεί αυτή η πορεία.

Οι αιγυπτιακές αρχές οφείλουν να δώσουν άδεια για έναν απλό λόγο. Κανένας από αυτούς τους ανθρώπους που συμμετέχουν στην πορεία, τους διακόσιους πέντε Έλληνες και Ελληνίδες, δεν έχουμε καμία πρόθεση να κάνουν οτιδήποτε εναντίον της Αιγυπτιακής Δημοκρατίας. Δεν έχουν καμία πρόθεση να θέσουν σε πρόβλημα την Αιγυπτιακή Δημοκρατία. Άρα, λοιπόν, ο στόχος είναι να φτάσουν εκεί. Να σπάσει ο αποκλεισμός της Γάζας, όπως έχει γίνει προσπάθεια από θάλασσα, από ξηρά και από αέρα. Θέλουμε να τονίσουμε από αυτό το Βήμα της Βουλής ότι ζητάμε από τις αιγυπτιακές αρχές, που δηλωμένα έχουν εκφράσει τη βούλησή τους στήριξης του παλαιστινιακού λαού, του αγώνα που δίνουν, στήριξης απέναντι σε αυτήν τη γενοκτονία που υφίστανται, να εγκρίνουν αυτές τις άδειες για να μπορέσουν οι άνθρωποι να προσεγγίσουν στη Ράφα για να δώσουν το μήνυμα αυτής της μεγάλης ανθρωπιστικής βοήθειας στη Γάζα.

Η ελληνική αποστολή, λοιπόν, και όλα τα μέλη της ανάμεσα στα οποία -και είμαστε υπερήφανοι γι’ αυτό- υπάρχουν τρία μέλη του Ελληνικού Κοινοβουλίου, η κ. Πέρκα, ο κ. Ζεϊμπέκ από τη Νέα Αριστερά, η κ. Τζώρτζια Κεφαλά από την Πλεύση Ελευθερίας, πρέπει να φτάσουν ειρηνικά χωρίς κανένα πρόβλημα από τις αιγυπτιακές αρχές και να μπορέσουν να εκδηλώσουν τη συμπαράστασή τους στον παλαιστινιακό λαό. Ζητάμε, λοιπόν, και από την Ελληνική Κυβέρνηση να προβεί σε όλες τις ενέργειες, σε όλες τις διπλωματικές ενέργειες, οι Έλληνες και οι Ελληνίδες να είναι σε ασφάλεια. Να σταματήσει η σύλληψή τους, η κράτησή τους στο αεροδρόμιο και να μπορέσουν να προχωρήσουν στην πορεία η οποία είναι –επιμένω- διεθνής, ανθρωπιστική και ειρηνική. Τέλος, ζητάμε από κάθε πολίτη ο οποίος αισθάνεται την κρισιμότητα των στιγμών να είναι στο πλευρό όλης αυτής της μεγάλης ανθρωπιστικής πορείας.

Ενώνουμε, επίσης, τις φωνές μας για την κράτηση των ανθρώπων του πληρώματος του Madleen που κρατούνται στα μπουντρούμια του Ισραήλ και να πούμε ότι οι ευρωπαϊκές κυβερνήσεις έχουν ευθύνη τεράστια για το ότι δεν έχουν ξεσηκωθεί να στηρίξουν αυτούς τους ανθρώπους που κρατούνται, που συνελήφθησαν παράνομα σε διεθνή ύδατα και κρατούνται στις φυλακές του Ισραήλ. Ανάμεσα στους κρατούμενους, στους συλληφθέντες παράνομα, είναι και μία Ευρωβουλευτής, η Ρίμα Χασάν η οποία είναι Γαλλοπαλαιστίνια Ευρωβουλευτής. Όλη η Ευρώπη θα έπρεπε να είναι στο πόδι. Οι ευρωπαϊκές κυβερνήσεις έπρεπε να είναι στο πόδι. Είναι εκλεγμένος εκπρόσωπος ο οποίος δεν έχει παραβεί, δεν έχει παρανομήσει, ίσα-ίσα αισθάνθηκε, έζησε την παρανομία σε διεθνή ύδατα. Οι ευρωπαϊκές κυβερνήσεις και η δική μας έχουν ευθύνη απέναντι σε αυτές τις αυθαιρεσίες που γίνονται.

Τελειώνοντας με αυτό το θέμα, επιμένω, οι Έλληνες και οι Ελληνίδες που κρατούνται πέντε ώρες παράνομα στο αεροδρόμιο του Καΐρου πρέπει να απελευθερωθούν και δεν πρέπει να απελαθούν. Έχουν ακολουθήσει όλες τις νόμιμες διαδικασίες για να βρίσκονται στο Κάιρο. Δεν απειλούν κανέναν και ακόμα και αν θέλουν να συμμετέχουν στο «March to Gaza», η Ελληνική Κυβέρνηση πρέπει να ασκήσει την διπλωματία της, ούτως ώστε να έχουμε τις νόμιμες άδειες. Ακόμα κι αν δεν τις έχουν, δεν μπορούν να απελαύνονται και ακόμα χειρότερα να συλλαμβάνονται.

Θα έλθω για πολύ λίγο στις δύο συμφωνίες με το ΝΑΤΟ και θα μιλήσω και για τις δύο πολύ σύντομα. Αυτές οι δύο συμφωνίες εκκρεμούν εδώ και κάποια χρόνια και ακούγοντας χθες στην επιτροπή τον Υπουργό και τον Υφυπουργό αλλά και τους περισσότερους από τα μέλη της επιτροπής, διαπιστώνουμε ένα πράγμα. Θεωρείτε δεδομένο ότι επειδή συμμετέχουμε στο ΝΑΤΟ, οποιαδήποτε συζήτηση για οποιοδήποτε θέμα παρέλκει των δημοκρατικών διαδικασιών. Δηλαδή, έρχεται μία συμφωνία να κυρωθεί μετά από πέντε χρόνια, μετά δεν ξέρω και εγώ από πόσα χρόνια, με fast track διαδικασίες στη Βουλή με δεδομένο ότι ανήκουμε στο ΝΑΤΟ. Ακούω την επιχειρηματολογία, η οποία είναι μία επιχειρηματολογία που βγάζει από τα πραγματικά πλαίσια του τι θεωρούμε κοινοβουλευτική διαδικασία, ότι «καλό είναι η χώρα μας να ισχυροποιηθεί στο ΝΑΤΟ».

Το έχουμε συζητήσει; Έχουμε αποφασίσει; Αυτή η στρατιωτικοποίηση της εξωτερικής πολιτικής, το ότι βρισκόμαστε στο 2025, το ότι έχουμε γεωπολιτικές ανακατατάξεις τεράστιες, ότι ξέρουμε -το ξέρουμε εδώ και πάρα πολλά χρόνια-, αλλά τώρα είναι πάρα πολύ κρίσιμο να συζητήσουμε τον ρόλο του ΝΑΤΟ και την πίεσή του προς τις χώρες για 5% αμυντικές δαπάνες, που σημαίνει εξαθλίωση των λαών, εξαθλίωση του ελληνικού λαού, του κοινωνικού κράτους, του κράτους πρόνοιας, οτιδήποτε είναι κοινωνικό σε αυτήν τη χώρα. Και εμείς δεν συζητάμε και το επιχείρημα είναι ότι «αφού έχουμε την απειλή, θα πρέπει να είμαστε όσο πιο βαθιά γίνεται, να ακολουθούμε πιστά, γιατί έτσι θα έχουμε και έναν λόγο»; Δεν θέλω να συζητήσω τώρα ιστορικά πότε και πως είχαμε λόγο, αλλά να συζητήσουμε λίγο τουλάχιστον σε αυτό το Κοινοβούλιο τον ρόλο του ΝΑΤΟ, τη θέση της χώρας μας στο ΝΑΤΟ και πώς λαμβάνονται οι αποφάσεις.

Έχω ζητήσει, το ζήτησε και ο κ. Κατρίνης χθες να κάνουμε επιτέλους συνεδριάσεις της Βουλής που να αφορούν τοReArm Europe, που να αφορούν την εξωτερική πολιτική, την αμυντική πολιτική. Διαβάζουμε στο πρωτοσέλιδο της ΕFSΥΝ -τα είπα και στην επιτροπή, δεν επανέρχομαι- ότι μέσω της Ελλάδας και εταιρειών με εγγύηση κ. Μητσοτάκη, το Ισραήλ βάζει πόδι στην Ευρώπη και θα παίρνει κονδύλια από την ευρωπαϊκή άμυνα. Για ποια ευρωπαϊκή άμυνα μιλάμε; Εδώ, λοιπόν, ή θα συζητήσουμε και θα καταλάβουμε τι γίνεται. Είμαστε υποχρεωμένοι απέναντι στον ελληνικό λαό ή αυτή η στρατιωτικοποίηση της εξωτερικής πολιτικής;

Θα κλείσω μόνο με μία κουβέντα που θα σας ξενίσει. Μιλάμε συνέχεια «η απειλή, η απειλή της Τουρκίας» -δεν λέμε τώρα για την Τουρκία ότι είναι στο ΝΑΤΟ, ότι είναι όλα αυτά, αλλά μιλάμε για την απειλή- και θεωρούμε ότι το εθνικό μας συμφέρον ταυτίζεται με το συμφέρον του Ισραήλ και με το συμφέρον του ΝΑΤΟ, τις στρατηγικές και τις στρατιωτικές επιχειρήσεις του ΝΑΤΟ.

Εδώ, κύριε Υφυπουργέ, θέλουμε μια συζήτηση σοβαρή στη Βουλή. Είμαστε σε άλλη εποχή και σε αυτήν την εποχή πάμε by the book περασμένων δεκαετιών. Εμείς, λοιπόν, σε αυτές τις συμφωνίες -θα το εκφράσουμε και με την ψήφο μας- είμαστε κατά.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Αναγνωστοπούλου.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα οκτώ μαθήτριες και μαθητές και τέσσερις εκπαιδευτικοί από το 7ο Δημοτικό Σχολείο Γαλατσίου.

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από την Ελληνική Λύση κ. Στυλιανό Φωτόπουλο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Ως Ελληνική Λύση έχουμε τονίσει πάρα πολλές φορές πως είμαστε υπέρ μιας ενεργητικής εξωτερικής πολιτικής, υπέρ της αμυντικής διπλωματίας, την οποία μπορεί να εκφράσει με μεγάλη επιτυχία το Υπουργείο Εθνικής Άμυνας λόγω της υψηλής κατάρτισης που έχουν τα στελέχη του, και φυσικά, της επίδειξης σημαίας όπου μπορούμε και όπου είναι δυνατόν να γίνει σε φίλους και εχθρούς. Ως εκ τούτου δεν είμαστε εξ ορισμού αντίθετοι σε κυρώσεις και διεθνείς συμβάσεις όπως η υπό συζήτηση, όπως αυτές οι δύο τις οποίες εξετάζουμε σήμερα.

Κριτική και προβληματισμό ως Ελληνική Λύση ασκούμε και θα ασκούμε πάντα τόσο στο ΝΑΤΟ όσο και στην Ευρωπαϊκή Ένωση. Είμαστε σκεπτικοί και καχύποπτοι σε κάθε συμφωνία, σε κάθε έγγραφο το οποίο έρχεται στη Βουλή και εννοείται πως θα κάνουμε κριτική και ανάλυση όσο το δυνατόν περισσότερο μπορούμε. Τον ρόλο του δεδομένου και του «ναι σε όλα» τον αφήνουμε σε άλλες πολιτικές δυνάμεις.

Δεν θα μπορούσαμε να κάνουμε αλλιώς, αναλογιζόμενοι τον ρόλο των οποίων έχουν παίξει οι «σύμμαχοί» μας στη διάρκεια της οικονομικής κρίσης με την τιμωρητική συμπεριφορά και λογική την οποία είχαν, την πολλές φορές εξευτελιστική για τον ελληνικό λαό: Στις ανήθικες πιέσεις τις οποίες άσκησαν στη χώρα μας για την είσοδο των Σκοπίων στο ΝΑΤΟ, παραβλέποντας το δίκαιο, την ιστορία μας και τις εθνικές μας ευαισθησίες. Στον ρόλο τον οποίο έπαιξαν στην εισβολή στην Κύπρο το 1974. Στον ρόλο τον οποίο παίζουν καθημερινά στην προσπάθεια διχοτόμησης του Αιγαίου από τη μεριά της Τουρκίας. Τα στελέχη τα οποία έχουν υπηρετήσει στο ΝΑΤΟ το γνωρίζουν πάρα πολύ καλά αυτό και τον αγώνα τον οποίο δίνουν καθημερινά. Στον ακήρυχτο πόλεμο τον οποίον διεξάγεται στο Αιγαίο τα τελευταία πενήντα χρόνια και στον οποίο ειδικά τα στελέχη της Πολεμικής Αεροπορίας τον έχουν πληρώσει με αίμα.

Άρα ήμασταν, είμαστε και θα είμαστε επιφυλακτικοί και σκεπτικοί σε κάθε διεθνή συνθήκη.

Από την άλλη -και αυτό δείτε το ως καλοπροαίρετη παρατήρηση, κύριε Υπουργέ-, ακούμε κατά καιρούς στελέχη της Κυβέρνησης -και όχι μόνο της Κυβέρνησης- αλλά και στελέχη της Εθνικής Αντιπροσωπείας να μιλάνε για την Βορειοατλαντική Συμμαχία και να αναφέρονται στις μεγάλες χώρες. Η Ελλάδα, κυρίες και κύριοι συνάδελφοι, θα πρέπει να το λέμε, θα πρέπει να το τονίζουμε, είναι μια πολύ μεγάλη χώρα για τα δεδομένα του ΝΑΤΟ. Δεν είναι η φτωχή «Ψωροκώσταινα». Ενδεικτικά να αναφέρουμε ότι έχει περισσότερα άρματα μάχης από τη Μεγάλη Βρετανία, την Ολλανδία, το Βέλγιο, τη Γερμανία και τη Γαλλία μαζί. Η Ελλάδα διαθέτει μια από τις πιο ισχυρές πολεμικές αεροπορίες στον κόσμο και ένα από τα πιο ισχυρά και ιστορικά πολεμικά ναυτικά, ενώ το ίδιο ισχύει και για τον Στρατό Ξηράς.

Η Ελλάδα θα πρέπει να τονίζουμε συνέχεια ότι είναι από τις λίγες χώρες που πληροί τις προϋποθέσεις και δαπανά το απαιτούμενο 2% του ΑΕΠ της ακόμα και σε περιόδους τις οποίες πέρασε και διήλθε μια τεράστια οικονομική κρίση, ενώ άλλες χώρες «μεγάλες», αλλά καθόλου μεγάλες σε στρατιωτική ισχύ, δεν το έκαναν. Αυτό, φυσικά, έχει λόγο, έχει αιτία. Δεν το κάνουμε από καπρίτσιο -να το πω έτσι λαϊκά. Το κάνουμε εξ ανάγκης. Έχουμε την ατυχή συγκυρία και ιστορικά να έχουμε γείτονα τη σύμμαχό μας στο ΝΑΤΟ Τουρκία.

Θα αναφερθώ και πάλι, όπως το έκανα και χθες, στα στελέχη. Τα στελέχη του Στρατού Ξηράς είναι πάρα, πάρα πολύ καταρτισμένα. Θα πρέπει η ελληνική πολιτεία, το Υπουργείο Εθνικής Άμυνας αλλά και το Υπουργείο Εξωτερικών στα στελέχη τα οποία στέλνει σε επιτροπές, όπως αυτές για τις οποίες συζητάμε σήμερα, για τους οποίους είμαι σίγουρος ότι τώρα πια πληρούν και έχουν τα απαραίτητα προσόντα -κάτι που δεν συνέβαινε στο παρελθόν και το έχουμε αναγνωρίσει όλοι- να παρέχει και όλα τα εχέγγυα και όλες τις δυνατότητες να φέρουν τον ρόλο τους εις πέρας.

Έχω συζητήσει, και νομίζω ότι όλοι μπορεί να έχουμε μια παρόμοια άποψη, για τα προβλήματα που αντιμετωπίζουν όταν είναι μόνοι τους σε περιπτώσεις όπως στα fora του ΝΑΤΟ και έχουν απέναντί τους δέκα και δώδεκα Τούρκους και περιμένουν μια απάντηση από την Ελληνική Κυβέρνηση, η οποία πολλές φορές αντιμάχεται τα ελληνικά συμφέροντα.

Έχω εδώ μια αναφορά από έναν άνθρωπο ο οποίος με τιμά με τη φιλία του πολλά χρόνια. Είναι μια αξιολόγηση του νατοϊκού Αρχηγού σε έναν Έλληνα αξιωματικό. Δεν θα την καταθέσω στη Βουλή. Είμαι σίγουρος, όμως, ότι τα προσόντα και τις απαιτήσεις αυτής της θέσης τα περισσότερα μέλη του Ελληνικού Κοινοβουλίου ούτε τα έχουμε ούτε θα μπορούσαμε να τα φέρουμε εις πέρας. Και το λέω με πλήρη συνείδηση και μετά από δύο χρόνια στο Κοινοβούλιο.

Άρα, σε αυτούς τους ανθρώπους οι οποίοι φοράνε τη φανέλα της Εθνικής Ομάδας εκεί θα πρέπει να τους δίνουμε όλες τις δυνατότητες για να φέρουν το δύσκολο έργο τους εις πέρας.

Έρχομαι σε ένα ζήτημα στο οποίο αναφερθήκαμε και χθες στη Βουλή και στο οποίο ζητήσαμε, νομίζω σύσσωμη η Αντιπολίτευση, να γίνουν συζητήσεις στην Επιτροπή Εξωτερικών και Άμυνας οι οποίες να αφορούν τα προγράμματα SAFE και ReArm Europe. Να γίνουν εξαντλητικές συζητήσεις. Δεν μπορεί σε μία επιτροπή δύο ωρών να εξεταστούν θέματα όπως αυτά, τα οποία θα απασχολήσουν το ελληνικό έθνος τα επόμενα τριάντα χρόνια. Είναι ζήτημα επιβίωσης. Το γνωρίζετε και το γνωρίζουμε πάρα πολύ καλά, κύριε Υπουργέ, και τα περισσότερα μέλη της Εθνικής Αντιπροσωπείας. Από αυτό εξαρτάται σε πολύ μεγάλο μέρος το μέλλον μας, το μέλλον των παιδιών μας. Δεν μπορεί να το αφήσουμε να περάσει έτσι ανάλαφρα.

Δυστυχώς -και λέω δυστυχώς γιατί οι επιδόσεις σας στην εξωτερική πολιτική τα τελευταία το τελευταίο διάστημα δεν είναι αυτές οι οποίες έχει ανάγκη η πατρίδα- το γεγονός ότι η Τουρκία θα συμμετέχει, κατά πώς φαίνεται, και στο ReArm Europe και στο πρόγραμμα SAFE, σε δύο τεραστίων κονδυλίων προγράμματα, και δεν έχουμε -ως χώρα, δεν λέω ως Κυβέρνηση- φέρει τούμπα τέτοιο σύστημα, κάτι το οποίο θα έκανε οποιοσδήποτε Τούρκος Πρόεδρος.

Να υπενθυμίσω εδώ τον εκβιασμό και το ανατολίτικο παζάρι το οποίο έκανε η Τουρκία στις περιπτώσεις της εισόδου σκανδιναβικών χωρών στο ΝΑΤΟ για πολύ μικρότερης σημασίας θέματα. Η Τουρκία έπαιξε όλα της τα χαρτιά και στο τέλος πέρασε το δικό της. Γιατί; Για τους Κούρδους οι οποίοι είχαν οργανώσεις στη Σουηδία.

Κι εδώ μιλάμε για ένα ζήτημα υπαρξιακό για τη χώρα μας, για το πρόβλημα δηλαδή ότι οι τουρκικές αμυντικές βιομηχανίες γιγαντώνονται καθημερινά. Έχω εδώ ένα δημοσίευμα του «ΣΚΑΪ» σήμερα το οποίο αναφέρει ότι έχει έρθει σε συμφωνία, μένει να επιβεβαιωθεί, η Τουρκία για να πουλήσει σαράντα οκτώ μαχητικά αεροσκάφη στην Ινδονησία. Μπορεί να μην γίνει αύριο το πρωί, γιατί δεν είναι σε θέση, εξ όσων γνωρίζουμε να πουλήσει μαχητικά αεροσκάφη, δεν είναι σε παραγωγική λειτουργία, αλλά η Τουρκία και ο Πρόεδρος Ερντογάν έχει αποδείξει όταν λέει κάτι, το υλοποιεί. Αυτό δεν θα πρέπει να το αφήσουμε να περάσει έτσι. Είναι σίγουρο ότι κάποια στιγμή θα βρεθούν και οι κινητήρες, θα βρεθούν και τα ανταλλακτικά και θα το κατασκευάσει το εγχώριο μαχητικό αεροσκάφος. Και τότε, εκτός από UAV και άρματα μάχης θα πουλάει και αεροσκάφη κι εμείς για μια ακόμα φορά, θα είμαστε στη δυσάρεστη θέση να είμαστε αγοραστές. Κι όχι μόνο θα είμαστε αγοραστές, αλλά και χρηματοδότες της τουρκικής πολεμικής βιομηχανίας, η οποία έχει φτάσει σε ασύλληπτα επίπεδα. Αν πριν από μερικά χρόνια μάς το έλεγαν, δεν νομίζω ότι κανένας εξ ημών θα το φανταζόταν. Κι όμως τα κατάφερε, με σχέδιο, με πρόγραμμα, κάτι το οποίο, δυστυχώς, δεν το έχουμε εμείς και δεν ξέρω αν θα μπορέσουμε ποτέ να το κάνουμε.

Ο στόχος του 25% της εγχώριας συμμετοχής στις αμυντικές δαπάνες είναι καλός. Δεν ξέρω αν είναι εφικτός. Έχω την εντύπωση ότι δεν είναι. Θα περιμένουμε, όμως, να ακούσουμε τους ιδιώτες Έλληνες οι οποίοι συμμετέχουν στην αμυντική βιομηχανία να μας το πουν. Γι’ αυτό ζητάμε επιτακτικά συνάντηση στην Επιτροπή Εξωτερικών και Άμυνας, να μας πουν δηλαδή και οι άνθρωποι οι οποίοι έχουν τη δυνατότητα να δουν αν μπορούν να φτάσουν το 25%, αν δεν μπορούν γιατί και αν αυτό το 25% μπορεί να φτάσει στο επιθυμητό, κατά την Ελληνική Λύση, 50% το οποίο θα έπρεπε να είναι η συμμετοχή της Ελληνικής Αμυντικής Βιομηχανίας στις δαπάνες.

Ένα δεύτερο θέμα το οποίο σας το έθεσα και χθες το οποίο είναι καμπανάκι κινδύνου και αφορά το ΝΑΤΟ, είναι η συμμετοχή μιας τουρκικής εταιρείας, της «Aselsan» συγκεκριμένα, στο νέο πρόγραμμα αεράμυνας. Επέλεξε πέντε εταιρείες το ΝΑΤΟ, εκ των οποίων η μία είναι τουρκική, για την κατασκευή του νέου συστήματος αεράμυνας. Αυτό είναι τεράστιο πρόβλημα για τη χώρα. Γιατί ένα σύστημα αεράμυνας ξέρουμε πάρα πολύ καλά ότι επηρεάζει και την Πολεμική Αεροπορία και τον Στρατό Ξηράς και το Πολεμικό Ναυτικό. Ένα σύστημα αεράμυνας από την «Aselsan», η οποία έχει άμεση σχέση με το τουρκικό βαθύ κράτος, θα δημιουργούσε πρόβλημα ασφάλειας στη χώρα μας.

Κλείνοντας, θέλω να πω ότι για μια ακόμα φορά όλα αυτά πιθανόν να μην συνέβαιναν, αν η Ελλάδα δεν είχε δώσει διαβατήριο στην Τουρκία μέσω αυτού εδώ του εντύπου, μέσω της Διακήρυξης των Αθηνών, η οποία στην παράγραφο 5 λέει ότι «προκειμένου να ενισχυθούν οι σχέσεις καλής γειτονίας αμφότερα τα μέρη, χωρίς να θίγονται οι εκατέρωθεν νομικές θέσεις τους, θα καλλιεργούν πνεύμα αλληλεγγύης απέναντι στις τρέχουσες και μελλοντικές προκλήσεις». Αυτά για μια χώρα η οποία έχει ενεργό casus belli απέναντι στην πατρίδα μας.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Φωτόπουλο.

Τον λόγο έχει ο ειδικός αγορητής από το Κομμουνιστικό Κόμμα Ελλάδας, ο κ. Νικόλαος Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Σε σχέση με το θέμα που έθιξε και η κ. Σία Αναγνωστοπούλου με την κράτηση Ελλήνων στο αεροδρόμιο του Καΐρου και την παρεμπόδισή τους στη συμμετοχή σε πορεία κατά της γενοκτονίας που συντελείται στη Γάζα, το Κομμουνιστικό Κόμμα Ελλάδας ζητάει άμεσα την παρέμβαση της Κυβέρνησης ούτως ώστε να παύσει αυτή η κράτηση και να αφεθούν απολύτως ελεύθεροι οι Έλληνες που κρατούνται στο αεροδρόμιο. Δεύτερον, να προβεί σε κάθε ενέργεια η οποία απαιτείται για να μην παρεμποδιστεί η πορεία η οποία έχει σχεδιαστεί.

Έρχομαι στα θέματα των κυρώσεων και την ετεροχρονισμένη προσκόμιση για κύρωση των συμφωνιών αυτών, την οποία ανέφεραν σχεδόν όλα τα κόμματα τα οποία μίλησαν μέχρι τώρα. Κατά την άποψή μας, είναι υποκριτική, αλλά συνάμα και αποκαλυπτική. Τι ζήτησαν τα κόμματα; Ζήτησαν να γίνονται πιο γρήγορα οι κυρώσεις, να έρχονται πιο αποτελεσματικά. Νομίζω ότι ακούστηκαν και εκφράσεις περί «ενεργειών μη συμβατών με το Σύνταγμα». Εμείς λέμε -και είναι ένα ερώτημα- αυτό άραγε που τους ενοχλεί είναι το ότι καθυστέρησε να έρθει η σύμβαση κύρωσης για το Στρατηγείο του Νόρφολκ και όχι το περιεχόμενο και η λειτουργία και η αποστολή αυτού του στρατηγείου; Νομίζω ότι είναι αποκαλυπτικό των θέσεων των οποίων έχουν τα κόμματα απέναντι στο ΝΑΤΟ, που είναι η απόλυτη σύμπλευση και στην ύπαρξη του ΝΑΤΟ και στη λειτουργία του και στις αποστολές του.

Συζητούνται σήμερα τα στοιχεία που συνθέτουν την ίδρυση, λειτουργία, επάνδρωση, χρηματοδότηση, διοίκηση και υποστήριξη της Διακλαδικής Διοίκησης Συμμαχικών Δυνάμεων στο Νόρφολκ. Είναι μια συμφωνία μεταξύ της Ελλάδας και του Ανώτατου Στρατηγείου Συμμαχικών Δυνάμεων Ευρώπης. Είναι, όμως, σημαντικό να τονιστεί ότι αυτό που συζητάμε σήμερα περιγράφει το πλαίσιο λειτουργίας αυτού του στρατηγείου χωρίς να θίγεται στο ελάχιστο η αποστολή του, κάτι που θα έπρεπε να κυριαρχεί στη σημερινή συζήτηση.

Το Κομμουνιστικό Κόμμα Ελλάδας θεωρεί εξαιρετικά σημαντικό να αναδειχθεί κάθε πτυχή αυτού του μνημονίου γιατί αποτελεί ένα χαρακτηριστικό παράδειγμα αποκάλυψης των τεράστιων κινδύνων που η πολιτική της Κυβέρνησης και των προηγούμενων κυβερνήσεων, αλλά και των κομμάτων που στηρίζουν τον ευρωατλαντισμό εκθέτουν τον λαό, βάζοντας μπροστά σε αυτούς τους κινδύνους πρώτα απ’ όλα το προσωπικό των Ενόπλων Δυνάμεων.

Αποκαλύπτουν επίσης τον πραγματικό λόγο της προμήθειας των τεράστιων εξοπλισμών, αλλά και της αύξησης της οικονομικής συμμετοχής της χώρας ακόμη και στο 5% από το 3% που είναι σήμερα, αποδεχόμενοι χωρίς την παραμικρή αντίρρηση την απαίτηση -όπως αυτή εκφράστηκε και από τον Γενικό Γραμματέα του ΝΑΤΟ- για περικοπές ακόμη και στις κοινωνικές δαπάνες. Και όλα αυτά συμβαίνουν ενώ κλιμακώνεται στρατιωτικά η ιμπεριαλιστική σύγκρουση στην Ουκρανία με τη Ρωσία να επιχειρεί να ενισχύσει παραπέρα τη θέση της, την ίδια ώρα που συνεχίζονται τα παζάρια για διευθετήσεις. Το στρατηγείο στο Νόρφολκ με την πρόθυμη συμμετοχή της Ελλάδας στη σύνθεσή του ξεκίνησε την επιχειρησιακή του δράση μετά από τη σύνοδο κορυφής του ΝΑΤΟ στις Βρυξέλλες το ΄18, όταν οι ΗΠΑ κορύφωσαν την επιθετικότητά τους απέναντι στη Ρωσία σε Ανατολική Μεσόγειο, Βαλκάνια και Μαύρη Θάλασσα. Επίσημα ενεργοποιήθηκε το ’19 λόγω της αυξανόμενης έντασης των ιμπεριαλιστικών ανταγωνισμών ιδιαίτερα με τη Ρωσία και την αυξανόμενη γεωστρατηγική σημασία του Ατλαντικού σε αυτήν τη διαπάλη.

Σύμφωνα με το ΝΑΤΟ αποστολή αυτού του στρατηγείου είναι να διασφαλίσει την ελευθερία των θαλάσσιων γραμμών στον Βόρειο Ατλαντικό από τη Βόρεια Αμερική ως την Αρκτική και τις ευρωπαϊκές ακτές, λειτουργώντας και ως σύνδεσμος μεταξύ ΝΑΤΟ και αμερικανικών ενόπλων δυνάμεων. Όμως, εκείνο που η Κυβέρνηση προσπαθεί να κρύψει -και σε αυτό έχει και τη συναίνεση και των άλλων κομμάτων, γιατί συμμετέχουν σε αυτήν την ομερτά- είναι οι στρατιωτικές δυνάμεις που διαθέτει η Ελλάδα σε αυτές τις ιμπεριαλιστικές και άσχετες με την άμυνα της χώρας αποστολές.

Ακούσαμε το ΠΑΣΟΚ να ζητάει μια ιδιαίτερη συζήτηση σχετικά με το ReArm Europe και το SAFE. Εμείς δεν θα έχουμε αντίρρηση να γίνει αυτή η συζήτηση, αλλά τη θεωρούμε συνάμα και υποκριτική. Να συζητήσουμε γιατί; Για το ότι το ΠΑΣΟΚ αυτήν τη στιγμή συμφωνεί στα πάντα με την ύπαρξη και τη λειτουργία του ΝΑΤΟ; Μα, το ReArm Europe και το SAFE, που είναι και ένα μνημόνιο -βέβαια το ΠΑΣΟΚ ξέρει από υπογραφές μνημονίων από το παρελθόν, που ακόμα τα πληρώνει ο ελληνικός λαός και θα τα πληρώνουν πολλές γενιές μπροστά-, δεν έχει αντίρρηση να πάρουμε άλλο ένα μνημόνιο. Σε κάθε περίπτωση εμείς λέμε ότι πραγματικά δεν έχουμε, αλλά το θεωρούμε -όπως είπα- και υποκριτικό.

Ως γνωστό και η λειτουργία αυτού του στρατηγείου, δηλαδή τα σχέδια που θα εφαρμόσει σε περίοδο πολέμου, δοκιμάζονται από σήμερα με τις περιοδικές ασκήσεις αυτές που το Κομμουνιστικό Κόμμα Ελλάδας αποκαλεί πρόβες πολέμου. Μια από αυτές είναι και η άσκηση «Steadfast Defender». Έγινε το ΄21, το ΄23 και το ΄24. Είναι η κύρια στρατηγική άσκηση του ΝΑΤΟ για μεταφορά στρατιωτικών δυνάμεων στην Ευρώπη από τον Ατλαντικό, δοκιμάζοντας στην πράξη τις αποστολές αυτού του στρατηγείου. Έχουν γίνει κι άλλες ασκήσεις με το ίδιο επιχειρησιακό αντικείμενο, όπως είναι η Dynamic Mariner, η Sea Guardian, η Neptune Strike, η Neptune Shield. Το Κομμουνιστικό Κόμμα Ελλάδας κάθε τέτοια άσκηση την έχει καταδικάσει και έχει αναδείξει τον πραγματικό της ρόλο.

Κατά τη διάρκεια τώρα αυτών των δοκιμών του πολέμου διατίθενται στα νατοϊκά στρατηγεία και στις νατοϊκές επιχειρήσεις οι πλέον επίλεκτες σε εκπαίδευση και εξοπλισμό μονάδες για τα οπλικά συστήματα των ελληνικών Ενόπλων Δυνάμεων. Είναι ευνόητο ότι όλα αυτά καμία σχέση δεν έχουν με την υπεράσπιση των συνόρων και των θαλάσσιων ζωνών της Ελλάδας.

Θυμίζω, μιας και αναφερόμαστε σε μετακινήσεις νατοϊκών στρατευμάτων, ότι τα άρθρα του μνημονίου που είχαν ψηφιστεί στο θερινό τμήμα τον Ιούλιο του 2008 και κυρώθηκε πριν μερικές εβδομάδες έχουν άμεση σχέση με το θέμα των μετακινήσεων στρατευμάτων στην ευρωπαϊκή ήπειρο και κυρίως στη χώρα μας. Το μνημόνιο αυτό αφορούσε την κύρωση των προϋποθέσεων διέλευσης στρατευμάτων νατοϊκών μέσα από τη χώρα. Αυτό είτε συμβαίνει κατά την εκπαίδευση των νατοϊκών δυνάμεων, σε ασκήσεις δηλαδή, είτε κατά πολεμικές επιχειρήσεις από την Ελλάδα, είτε δηλαδή σε ειρήνη είτε σε πόλεμο, η Κυβέρνηση -και είναι σημαντικό αυτό- παραδίνει κάθε κρατική εξουσία οποιασδήποτε βαθμίδας και αν είναι αυτή στον στρατιωτικό νατοϊκό διοικητή, ανεξάρτητα από τον βαθμό που φέρνει. Αυτό συμβαίνει και σήμερα και είναι πραγματικά μια αδιανόητη πρόβλεψη και μια απαράδεκτη αποδοχή από όλα τα πολιτικά κόμματα.

Επίσης, μια σημαντική διάσταση της πολιτικής της βαθύτερης εμπλοκής της χώρας στα νατοϊκά σχέδια είναι η ενθάρρυνση της τουρκικής επιθετικότητας. Μέλι έσταζε το στόμα του Γενικού Γραμματέα του ΝΑΤΟ για τη σύμμαχο Τουρκία και τις παραγωγικές δυνατότητες που έχει. Στην πρόσφατη σύνοδο των Υπουργών Εξωτερικών του ΝΑΤΟ στην Αττάλεια ο Ρούτε έλεγε ότι η Τουρκία διαθέτει έναν πανίσχυρο και αναπτυσσόμενο πυλώνα αμυντικής βιομηχανίας και φυσικά ενδιαφέρει πάρα πολύ αυτό τόσο την Ευρώπη όσο και τις Ηνωμένες Πολιτείες και το ΝΑΤΟ. Αυτή η αναβάθμιση της Τουρκίας στα νατοϊκά σχέδια δίνει αέρα στις αμφισβητήσεις της σε Αιγαίο και Ανατολική Μεσόγειο που στο όνομα της νατοϊκής συνοχής αναγνωρίζονται ως ζωτικά συμφέροντα από την Κυβέρνηση και τα άλλα κόμματα του ευρωατλαντισμού.

Γίνεται φανερό ότι με καταλύτη και τα εξοπλιστικά οι νατοϊκές διευθετήσεις τρέχουν στο παρασκήνιο σε βάρος των κυριαρχικών δικαιωμάτων Ελλάδας και Κύπρου. Την ίδια ώρα το ΝΑΤΟ, πέρα από την προετοιμασία υιοθέτησης στην επικείμενη σύνοδο κορυφής του στόχου για απογείωση των στρατιωτικών δαπανών των μελών της ιμπεριαλιστικής συμμαχίας στο 5% του ΑΕΠ, έχουμε και την γερμανική ηγεσία να αναθερμάνει με στρατηγική ασάφεια τα σχέδια για αποστολή πυραύλων μεγάλου βεληνεκούς από το Βερολίνο στο Κίεβο και με τον Γερμανό καγκελάριο να υπενθυμίζει ότι δεν υπάρχουν πλέον περιορισμοί εμβέλειας στα ουκρανικά πλήγματα με δυτικούς πυραύλους εντός της Ρωσίας. Η Ευρωπαϊκή Ένωση και η Γερμανία ρίχνουν λάδι στη φωτιά και θα το πληρώσουν οι λαοί στην απευκταία περίπτωση ενός πολέμου.

Επίσης, η χρηματοδότηση της πολεμικής οικονομίας θα γίνει από τις τσέπες των ευρωπαίων εργαζομένων με νέους φόρους και περικοπές σε στοιχειώδεις κοινωνικές δαπάνες.

Το Κομμουνιστικό Κόμμα Ελλάδας διαχρονικά από τότε που ιδρύθηκε και αταλάντευτα παλεύει ενάντια στη συμμετοχή στους πολέμους των ιμπεριαλιστών. Βρέθηκε στην πρώτη γραμμή των εργατικών λαϊκών κινητοποιήσεων για να ξεκουμπιστούν οι φονιάδες των λαών, οι Ηνωμένες Πολιτείες Αμερικής, το ΝΑΤΟ και η Ευρωπαϊκή Ένωση από τη χώρα μας. Θεωρεί ότι είναι πέρα για πέρα δίκαιες οι αντιδράσεις που έχουν εκδηλωθεί και μέσα στις Ένοπλες Δυνάμεις από τα μόνιμα στελέχη των Ενόπλων Δυνάμεων, αλλά και τους στρατιώτες. Όρθωσαν το ανάστημά τους ενάντια στην προκλητική απόφαση της Κυβέρνησης της Νέας Δημοκρατίας να στείλει στα πολεμικά μέτωπα για τα συμφέροντα των μονοπωλίων της αστικής τάξης.

Σήμερα -και κλείνω, κύριε Πρόεδρε-, χρειάζεται να δυναμώσει ο αγώνας του λαού μας για να κλείσουν τώρα οι αμερικανονατοϊκές βάσεις, να επιστρέψει στη χώρα η ελληνική φρεγάτα από την ερυθρά θάλασσα, η πυροβολαρχία Patriot από τη Σαουδική Αραβία, όπως και όλα τα τμήματα των Ενόπλων Δυνάμεων που βρίσκονται σε ιμπεριαλιστικές αποστολές στο εξωτερικό. Κανένας Έλληνας στρατιώτης, υπαξιωματικός και αξιωματικός να μην βρεθεί να πολεμάει στον ιμπεριαλιστικό πόλεμο στην Ουκρανία και γενικότερα έξω από τα σύνορα της χώρας. Καμιά συμμετοχή της Ελλάδας στους ιμπεριαλιστικούς σχεδιασμούς. Αποδέσμευση από τις ιμπεριαλιστικές ενώσεις του ΝΑΤΟ και της Ευρωπαϊκής Ένωσης, με τον λαό κυρίαρχο στον τόπο μας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Παπαναστάση.

Τον λόγο έχει ο ειδικός αγορητής από τον ΣΥΡΙΖΑ, ο κ. Συμεών Κεδίκογλου.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Σήμερα, λοιπόν, κυρώνουμε δύο μνημόνια κατανόησης. Το πρώτο είναι μεταξύ του Υπουργείου Άμυνας των Ηνωμένων Πολιτειών της Αμερικής και των διαφόρων Υπουργείων πολλών χωρών, μεταξύ των οποίων και της χώρας μας, για ίδρυση, λειτουργία, επάνδρωση, χρηματοδότηση, διοίκηση και υποστήριξη της διακλαδικής διοίκησης των στρατιωτικών συμμαχικών δυνάμεων. Όπως ειπώθηκε υπογράφηκε από τους εξουσιοδοτημένους εκπροσώπους των συμβαλλομένων μερών την 14η Δεκεμβρίου του 2020 στις Βρυξέλλες. Ειπώθηκε από τους προηγούμενους ομιλητές, αλλά θα πρέπει και εγώ να αναφερθώ δυστυχώς και να καυτηριάσω το γεγονός της καθυστέρησης αυτών των συμβάσεων, που σήμερα συζητάμε.

Το ένα λοιπόν, έρχεται με αυτήν την καθυστέρηση και το άλλο αφορά την κύρωση του Μνημονίου Συνεργασίας μεταξύ του Ανώτατου Συμμαχικού Διοικητή Μετασχηματισμού (SACT) και του Υπουργείου Εθνικής Άμυνας της Ελληνικής Δημοκρατίας, σχετικά με την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού. Υπογράφηκε στο Νόρφολκ το 2004, πήρε μια παράταση έως το 2014 και έκτοτε έρχεται ουσιαστικά με καθυστέρηση έντεκα ετών η κύρωση του μνημονίου συνεργασίας.

Λοιπόν, κοιτάξτε, αυτό είναι κάτι που επαναλαμβάνεται. Και βλέπω να το λέμε συνέχεια, όπως και την προηγούμενη φορά, πριν δύο εβδομάδες περίπου λέγαμε τα ίδια. Η ίδια η Κυβέρνηση παραδέχεται ότι πράγματι υπάρχει μια καθυστέρηση και ότι θα πρέπει αυτό το θέμα να λυθεί. Αλλά, ξέρετε είναι μια υποτίμηση και μια απαξίωση του Ελληνικού Κοινοβουλίου, σε κάθε περίπτωση. Και είναι και υποκριτικό, διότι ουσιαστικά αυτές οι κυρώσεις τι λένε; Είναι να στείλουμε κάποιους αντιπροσώπους Έλληνες στις θέσεις που μας αναλογούν στη συμμαχία και αυτοί έχουν πάει εδώ και χρόνια και ερχόμαστε τώρα εκ των υστέρων εμείς να εγκρίνουμε, να μην εγκρίνουμε, να κάνουμε κριτική, να μην κάνουμε. Νομίζω ότι αυτό το θέμα θα πρέπει να το δούμε, αν υπάρχουν και άλλες τέτοιες κυρώσεις σαν τις συμβάσεις και να έλθουν γρήγορα, ενδεχομένως ομαδικά. Δεν μπορώ να καταλάβω την καθυστέρηση. Έχουν ξεχαστεί σε κάποια συρτάρια; Υπήρχε αδιαφορία; Είναι κάτι το οποίο δεν μας τιμά, επαναλαμβάνω, ως Ελληνικό Κοινοβούλιο.

Τώρα δυο λόγια, γιατί είναι από αυτές τις άχαρες συζητήσεις και δεν θα μπορούσαμε να πούμε και πολλά. Όσοι είναι υπέρ της συμμετοχής μας στο ΝΑΤΟ νομίζω ότι αυτό –αυτές οι υποχρεώσεις- απορρέει από τη συμμετοχή μας και δεν θα είχαμε να πούμε κάτι παραπάνω, εκτός από το Κομμουνιστικό Κόμμα Ελλάδας που έχει μια πάγια θέση, την εκφράζει όλα τα χρόνια, την εξέφρασε προηγουμένως ο ειδικός αγορητής. Αν και μου έκανε εντύπωση ότι έκανε μια αναφορά για αντιρρήσεις μέσα στο στράτευμα για διάφορες επιχειρήσεις, που γίνονται σε διεθνές επίπεδο στα πλαίσια του ΝΑΤΟ και όχι μόνο. Και αυτό έτσι όπως το περιγράφει είναι μια μορφή ανταρσίας, το οποίο είναι πολύ σοβαρό. Και καλό είναι να έχουμε λεπτομέρειες. Είναι σοβαρό, κύριε συνάδελφε. Το καταγγείλατε.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Δεν έχουν δικαίωμα οι στρατιωτικοί να έχουν άποψη;

Μην το λέτε ανταρσία. Προκαλείτε με αυτό που λέτε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ. Όχι διακοπές, παρακαλώ.

**ΣΥΜΕΩΝ ΚΕΔΙΚΟΓΛΟΥ:** Έχετε κάθε δικαίωμα και καλά κάνετε να το καταγγέλλετε, αλλά θα πρέπει να έχουμε και εμείς παραπάνω πληροφορίες, γιατί αν είναι όπως το λέτε, είναι σοβαρό.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Προκαλείτε με αυτό που λέτε.

**ΣΥΜΕΩΝ ΚΕΔΙΚΟΓΛΟΥ:** Δεν προκαλώ καθόλου.

Έρχομαι τώρα, λοιπόν, και λέω ότι το μόνο σημείο στο οποίο θα μπορούσαμε να κάνουμε μια κριτική στη συγκεκριμένη συμφωνία είναι σε αυτά που λέει το Γενικό Λογιστήριο του Κράτους, δηλαδή ότι -ουσιαστικά εμείς ζητήσαμε μια διευκρίνιση από το Υπουργείο- παρατηρούμε μια αυξητική τάση στην προβλεπόμενη δαπάνη από τις 138.000 το 2025, θα πάει στις 172.000 ευρώ το 2027. Πώς δικαιολογούμε αυτήν την προϊούσα αύξηση;

Το ένα είναι αυτό και το δεύτερο, επειδή πληροφορούμαστε από την κατανομή της δύναμης σε καιρό ειρήνης πως η θέση ευθύνης που έχει ανατεθεί στην Ελλάδα είναι Staff Officer, Maritime Planner -ουσιαστικά να το μεταφράσουμε σε αξιωματικός επιτελικός με αρμοδιότητες σε θέματα ναυτικού σχεδιασμού- και αν είναι μια θέση που εμείς την είχαμε ζητήσει, αν είμαστε ικανοποιημένοι και αν θα επιδιώξουμε κάτι άλλο στο μέλλον, κάποια άλλη θέση ή θα παραμείνουμε σε αυτή. Θα μου πεις τώρα, εδώ ξοδεύουμε εκατομμύρια και εσύ μιλάς για μια αύξηση στον προϋπολογισμό 30.000-40.000 χιλιάδων. Εμείς ως Αντιπολίτευση έχουμε την υποχρέωση και το τελευταίο ευρώ να κοιτάμε και να προσπαθούμε για την εξοικονόμηση, για το καλό του Έλληνα φορολογούμενου.

Η συμφωνία αυτή έχει μια διάρκεια δέκα ετών. Δεν θα πω περισσότερα. Θα εκμεταλλευτώ όμως, αυτόν το χρόνο τον οποίο έχω και θα αναφερθώ σε τρία κρίσιμα ζητήματα. Το πρώτο έχει να κάνει με την Ελληνική Αμυντική Βιομηχανία. Και βεβαίως, να συζητήσουμε και τα υπόλοιπα, για το ΣΕΒ και το ReArm Europe αλλά θεωρώ ότι πραγματικά είναι μια τεράστια αντίφαση την ώρα που δίνουμε εκατομμύρια για εξοπλισμούς -γιατί όλοι έχουμε συμφωνήσει ότι είναι χρήσιμοι, γιατί έχουμε τον γείτονα που έχουμε και τα συζητάμε και θα τα ξαναδούμε και ποιοι πρέπει να είναι οι κατάλληλοι εξοπλισμοί-, την ίδια στιγμή να απαξιώνουμε την Ελληνική Αμυντική Βιομηχανία, τα Ελληνικά Αμυντικά Συστήματα. Ας το αρνείται η Κυβέρνηση, κάθε της πράξη είναι προς αυτήν την κατεύθυνση και μπορούμε να το αποδείξουμε.

Άρα λοιπόν, εμείς έχουμε προτείνει και με άλλα κόμματα και το επαναφέρουμε να γίνει μια συζήτηση σε βάθος για το μέλλον της Ελληνικής Αμυντικής Βιομηχανίας, γιατί πραγματικά έτσι όπως πάει σήμερα δεν οδηγούμαστε πουθενά, τη στιγμή μάλιστα που η Τουρκία συνεχώς ενισχύεται. Βλέπουμε ότι σχεδόν το 70% των αναγκών παράγεται στην ίδια την Τουρκία. Βλέπουμε τις συνεργασίες με ευρωπαϊκές χώρες από την Ισπανία, τη Γερμανία μέχρι πρόσφατα την πολύ μεγάλη συνεργασία που υπογράφηκε με την Ιταλία, αυτά είναι θέματα τα οποία πρέπει να τα δούμε. Δεν μπορεί μόνο να φέρνουμε όπλα από το εξωτερικό, αλλά να μην μπορούμε να έχουμε το σέρβις εδώ, να μην έχουμε το follow support, να μην έχουμε αυτές τις υπηρεσίες. Και ξέρουμε και το θέμα πως έχουμε διαρροή στελεχών. Γιατί; Διότι υπάρχει ένα συγκεκριμένο μισθολόγιο που ενδεχομένως θα πρέπει να το αλλάξουμε, να πάμε σε ένα ειδικό μισθολόγιο πιο ευέλικτο, να φύγουμε από το ενιαίο μισθολόγιο, κύριε Υπουργέ. Διότι ξέρετε πολύ καλά ότι πάνε άνθρωποι οι οποίοι έχουν τα προσόντα, είναι τεχνικοί, πάνε με έναν μισθό ο όποιος είναι μισθός της φτώχειας για ένα, δύο χρόνια, παίρνουν την εμπειρία και αμέσως μετά παραιτούνται γιατί είναι περιζήτητοι στον ιδιωτικό τομέα ή και στο εξωτερικό. Αυτή η αιμορραγία θα πρέπει να σταματήσει. Όταν ξοδεύουμε τόσα εκατομμύρια εμείς για άλλους σκοπούς, πραγματικά δεν είναι το κονδύλι αυτό το οποίο είναι μεγάλο για να κρατήσουμε το προσωπικό, το οποίο είναι απαραίτητο. Υπάρχει ωριμότητα θεωρώ από τις περισσότερες πτέρυγες της Βουλής για να λυθεί αυτό το ζήτημα.

Ένα άλλο θέμα που θέλω να θίξω και είναι από αυτά τα οποία, δυστυχώς λέω εγώ, είναι στην επικαιρότητα αυτήν τη στιγμή είναι το αδιέξοδο της πολιτικής μας σε σχέση με το τουρκολιβυκό μνημόνιο. Θέλω να θυμίσω ότι επιπόλαια η Αθήνα είχε επενδύσει όλες τις ελπίδες για την αντιμετώπιση αυτών των μνημονίων στους de facto κυρίαρχους της Ανατολικής Λιβύης, τη Βουλή των Αντιπροσώπων Ακίλα Σάλεχ και βεβαίως τον λιβυκό στρατό του στρατάρχη Χαφτάρ. Ωστόσο τώρα τελευταία βλέπουμε την πλευρά Χαφτάρ να το συζητά πάλι, αφού η Άγκυρα κάνει μια συστηματική προσπάθεια προσέγγισής του και είναι ξεκάθαρη η αποτυχία μας να ακολουθήσουμε μια συνεκτική και αποτελεσματική πολιτική μετά την περιβόητη επίσκεψη του στρατηγού τον Ιανουάριο του 2020 -θα το θυμάστε- που ήταν τα πρώτα βήματα. Οι κινήσεις μας έμειναν σε ένα επίπεδο συμβολισμών και δυστυχώς από τότε έχουμε μάλλον αποτυχίες. Ενώ η χώρα μας περνά μια από τις τρεις πρώτες χώρες που είχαν το προξενείο στη Βεγγάζη από τον Ιούλιο του 2021 μαζί με Αίγυπτο και Ιταλία, θυμίζω, χρηματοδοτήσαμε μέσω προγράμματος την αποκατάσταση του τμήματος του λιμανιού ως σημείο εισόδου για ανθρωπιστική βοήθεια και παρ’ όλα αυτά αποτύχαμε να ανταποκριθούμε στα περισσότερα αιτήματα της πλευράς Χαφτάρ για ουσιαστική στρατιωτική και οικονομική συνεργασία. Θυμάστε ότι το 2023 με τον «Daniel» που σάρωσε την Ανατολική Λιβύη και ουσιαστικά εξαφάνισε ολόκληρες πόλεις με χιλιάδες νεκρούς, προσπαθήσαμε να οργανώσουμε μια μικρή έστω αποστολή βοήθειας που δυστυχώς οδηγήθηκε σε τραγωδία με θάνατο Ελλήνων στρατιωτικών και νέων ομογενών. Και βέβαια, τότε η Τουρκία είχε στείλει μια μεγάλη άρτια οργανωμένη αποστολή τετρακοσίων ατόμων και με κινητά νοσοκομεία με σημαντική στήριξη στον Χαφτάρ. Τελικά τον Νοέμβρη του 2024 η Τουρκία άνοιξε ξανά το προξενείο στη Βεγγάζη. Παρουσία έχουμε τώρα τουρκικών κατασκευαστικών ομίλων, πολύ σημαντική. Τον περασμένο Απρίλιο έγινε μάλιστα διαβάσαμε και η πρώτη επίσκεψη του Σαντάμ Χαφτάρ, γιου του στρατάρχη, στην Κωνσταντινούπολη, ενώ η Άγκυρα έχει εκφράσει την προθυμία να εκπαιδεύσει και τις πολιτοφυλακές της Ανατολικής Λιβύης. Είναι ένα ζήτημα σοβαρό το οποίο οφείλω να το θέσω και επισήμως από το Βήμα του Ελληνικού Κοινοβουλίου.

Το δεύτερο το οποίο θέλω να θίξω, για να κλείσω, κύριε Πρόεδρε, είναι δυστυχώς η ιστορία -να το πω- φιάσκο με το ζήτημα της Μονής της Αγίας Αικατερίνης του Σινά. Το παλαιότερο ορθόδοξο μοναστήρι που στέκει εκεί δεκαπέντε αιώνες και για πρώτη φορά αμφισβητείται το ιδιοκτησιακό καθεστώς. Ένα μνημείο πολιτιστικό και θρησκευτικό. Πριν από έναν περίπου μήνα στο πρώτο ανώτατο συμβούλιο συνεργασίας Ελλάδας - Αιγύπτου που είχε γίνει, ο Πρόεδρος Αλ Σίσι, θυμίζω, είχε διαβεβαιώσει τον Πρωθυπουργό ότι δεν θα υπάρχει κάποια αρνητική εξέλιξη και μάλιστα, ο Πρωθυπουργός είχε εκφράσει δημόσια τις ευχαριστίες. «Θέλω να σας ευχαριστήσω είχε πει ιδιαίτερα για το προσωπικό σας ενδιαφέρον…», ιδιαίτερα τονίζω το προσωπικό σας ενδιαφέρον, «…το οποίο έχετε επιδείξει για την προστασία της μονής και τον ελληνορθόδοξο χαρακτήρα». Στη συνέχεια λίγες μέρες μετά τις δημόσιες ευχαριστίες ήλθε η δικαστική απόφαση κόλαφος η οποία βεβαίως αναφέρεται στην αλλαγή ιδιοκτησιακού καθεστώτος. Άρα τι είχαμε πάλι; Έναν επιφανειακό αναποτελεσματικό χειρισμό για εσωτερική κατανάλωση και αυτό προκύπτει από τη γενικόλογη δήλωση που έκανε ο Υπουργός Εξωτερικών μετά τη συνάντηση με τον Αιγύπτιο ομόλογο, στην οποία δεν υπήρχε καμιά αναφορά στο ιδιοκτησιακό καθεστώς της μονής, παρά μόνο στην κατοχύρωση δικαιωμάτων του λατρευτικού χαρακτήρα.

Ναι, δεν είπαμε ότι θα σταματήσει να είναι μοναστήρι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα μικρή ανοχή στον χρόνο, κύριε Πρόεδρε.

Ωστόσο, για το ιδιοκτησιακό θα το είχαμε καταλάβει αν είχε αλλάξει κάτι και δεν ακούσαμε τίποτα. Τι μας λέει δηλαδή; Ότι μετά από την απόφαση που φέρνει τετελεσμένα και που η Αιγυπτιακή Κυβέρνηση βαφτίζει ως παραχώρηση τη διατήρηση των μοναχών, που είναι φιλοξενούμενοι, ότι αυτό είναι μια επιτυχία, όπως παρουσιάζεται στο εσωτερικό; Η πραγματικότητα είναι αμείλικτη. Υπάρχει σοβαρό θέμα το οποίο δυστυχώς είναι άλλη μια υποχώρηση και άλλη μια αποτυχία της εξωτερικής μας πολιτικής, με διάφορα κίνητρα από την πλευρά του Καΐρου. Δεν έχει σημασία να τα αναλύσουμε εδώ γιατί προχώρησαν σε αυτό το σημείο.

Το συμπέρασμα, όμως, είναι ότι με τη λογική του δεδομένου συμμάχου που έχουμε υιοθετήσει η Ελλάδα θεωρείται από όλο και περισσότερους «παίκτες» στην περιοχή ως ένας συνομιλητής χαμηλού ρίσκου, ότι μπορεί να αποσπά κανείς παραχωρήσεις, ότι συμπλέει με τους ανταγωνιστές. Η διπλωματική και η στρατηγική αδράνεια των κυβερνήσεων Μητσοτάκη έχει μεγάλες επιπτώσεις για τη χώρα οι οποίες έχουν αρχίσει να διακρίνονται. Οι πολίτες το αντιλαμβάνονται αυτό. Είδαμε και πρόσφατη δημοσκόπηση ποσοστό 62% των πολιτών απαντά ότι κρίνει αρνητικά την εξωτερική πολιτική της Κυβέρνησης.

Επομένως, κλείνοντας, ό,τι και να κάνει η Κυβέρνηση στον τομέα της άμυνας που συζητάμε σήμερα, όσα χρήματα και να διαθέσουμε για εξοπλισμούς, χωρίς να στηριχθεί η Ελληνική Αμυντική Εθνική Βιομηχανία, τη στιγμή που η τουρκική απογειώνεται, και χωρίς να δούμε τα διπλωματικά θέματα που ενισχύουν οριστικά τη χώρα, το διπλωματικό και στρατηγικό κενό θα μεγαλώνει διαρκώς και θα εκθέτει τη χώρα μας σε σοβαρούς κινδύνους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Κύριε Πρόεδρε, θα ήθελα τον λόγο για τριάντα δευτερόλεπτα. Γίνεται μια προσπάθεια παραποίησης …

**ΣΥΜΕΩΝ ΚΕΔΙΚΟΓΛΟΥ:** Όχι, καμία προσπάθεια δεν γίνεται.

**ΠΡΟΕΔΡΕΥΩΝ (Ιωάννης Πλακιωτάκης):** Δεν θα ανοίξουμε τώρα διάλογο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Δεν θα είναι διάλογος. Τριάντα δευτερόλεπτα, παρακαλώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Ήθελα να τονίσω το εξής. Έγινε μια συνειδητή προσπάθεια παραποίησης μιας θέσης που εκφράστηκε από μέρους του Κομμουνιστικού Κόμματος, σε σχέση με το δικαίωμα στρατιωτών και στελεχών των Ενόπλων Δυνάμεων να εκφράζουν ελεύθερα τη γνώμη τους.

Ο ειδικός αγορητής του ΣΥΡΙΖΑ αυτήν τη στιγμή το ονόμασε αυτό «ανταρσία». Δείχνει πραγματικά τη θέση του όσον αφορά την απόλυτη σιωπή μέσα στις Ένοπλες Δυνάμεις και την αδυναμία, την αφαίρεση της δυνατότητας των στελεχών να εκφράζουν άποψη. Ούτε ανταρσία είναι, ούτε τίποτα άλλο είναι. Τεκμηριώνεται με επιστολές, αλλά και με έκφραση θέσεων αυτή η διαφοροποίηση, κάτι που είναι δικαίωμά τους.

Αντιλαμβάνομαι σε τι ενοχλεί τον ΣΥΡΙΖΑ. Είναι ο δεύτερος συνάδελφος ο οποίος το είπε. Υπήρχε και προηγούμενος συνάδελφος, ο κ. Παππάς Πέτρος, που είπε σε τηλεοπτικό κανάλι, όταν στρατιώτες συμμετείχαν σε αντιιμπεριαλιστική και φιλειρηνική πορεία: «Πιάστε τους και δέστε τους».

Αυτά τα πράγματα δείχνουν τις πραγματικές θέσεις του ΣΥΡΙΖΑ.

**ΣΥΜΕΩΝ ΚΕΔΙΚΟΓΛΟΥ:** Θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε συνάδελφε, για ένα λεπτό.

**ΣΥΜΕΩΝ ΚΕΔΙΚΟΓΛΟΥ:** Μια διευκρίνιση ήθελα να κάνω, κύριε Πρόεδρε.

Επειδή άκουσα τον αγορητή του Κομμουνιστικού Κόμματος, είπα απλά ότι όπως το περιγράφει, επειδή δεν έχω γνώση σε ποια περιστατικά αναφέρεται, ακούγεται σαν ανταρσία. Δεν είπα ότι εγώ το χαρακτηρίζω «ανταρσία».

Άρα, ζήτησα περισσότερες διευκρινίσεις, γιατί όπως το ανέφερε είναι ένα σοβαρό θέμα. Αυτό και τίποτα άλλο. Έδωσε τις διευκρινίσεις και από εκεί και πέρα, τέλος του θέματος.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κεδίκογλου.

Τον λόγο τώρα έχει ο κ. Κατρίνης, από το ΠΑΣΟΚ.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, τα δύο μνημόνια συνεργασίας με το ΝΑΤΟ που συζητάμε σήμερα, εισήχθησαν για κύρωση στη Βουλή με μεγάλη χρονική καθυστέρηση, το πρώτο μετά από πέντε χρόνια και το δεύτερο μετά από είκοσι ένα χρόνια, σπάζοντας ίσως κάθε ρεκόρ μέχρι το επόμενο, γιατί, ο κύριος Υπουργός μας προϊδέασε χθες ότι επίκεινται άλλες σαράντα ανάλογες συμβάσεις-συμφωνίες που κανείς δεν ξέρει με πόσο μεγάλη χρονοκαθυστέρηση θα έρθουν προς κύρωση στη Βουλή.

Μνημόνια, τα οποία βεβαίως -και πρέπει να το διευκρινίσουμε εξαρχής- εμείς υπερψηφίζουμε γιατί αποτελούν διεθνείς συμβατικές υποχρεώσεις της χώρας στο πλαίσιο της συμμετοχής της στη Βορειοατλαντική Συμμαχία, διασφαλίζοντας την ισότιμη συμμετοχή μας στις δομές της συμμαχίας.

Γι’ αυτό, όμως, θα έπρεπε ήδη να έχουν περάσει από έλεγχο και έγκριση της Βουλής και για λόγους -το ξαναλέω, το είπα και χθες, κύριε Υπουργέ- δημοκρατικής λογοδοσίας, αλλά και για λόγους διεθνούς αξιοπιστίας της χώρας. Γιατί δεν υπάρχει ζήτημα αν θα ακυρωθούν οι συμβάσεις. Η δεδηλωμένη είναι συγκεκριμένη, παρά την προσπάθειά σας να τη χαμηλώστε. Πρόκειται για ατυχή, απρεπή, αντικοινοβουλευτική, αλαζονική και αντισυνταγματική προσπάθεια όχι από κάποιον τυχαίο, αλλά από τον Κυβερνητικό σας Εκπρόσωπο αμέσως με τη δημοσιοποίηση της απόφασης που ανέγνωσε ο κύριος Αντιπρόεδρος πριν από μια ώρα να κάνει την ερμηνεία που βόλευε τη δική σας παράταξη. Άρα, δεν υπάρχει θέμα να περάσουμε συμφωνία στη Βουλή. Υπάρχει όμως σοβαρό θέμα όταν υπάρχουν συμφωνίες οι οποίες έχουν υπογραφεί, έχουν ολοκληρωθεί, έχουν πληρωθεί πιθανότατα, να τις συζητάμε στη Βουλή μετά από δέκα-δεκαπέντε χρόνια.

Είναι σαφές, κυρίες και κύριοι συνάδελφοι, ότι η συμμετοχή της χώρας μας στο ΝΑΤΟ και στο Δυτικό Σύστημα Ασφαλείας αποτελεί μονόδρομο και στρατηγική επιλογή όλων των ελληνικών κυβερνήσεων μέχρι σήμερα. Γνωρίζουμε τα πλεονεκτήματα αυτής της συμμετοχής, γνωρίζουμε όμως και τα όριά της από τη στιγμή που η χώρα μας δεν καλύπτεται έναντι της τουρκικής απειλής από τις προβλέψεις του άρθρου 5. Αυτά για να γνωρίζουμε τα όρια. Ωστόσο, ένα από τα βασικά επιχειρήματα για την είσοδο της Ελλάδας, όσο και της Κύπρου, στην Ευρωπαϊκή Ένωση ήταν ότι η χώρα μας μπορούσε να θωρακίσει καλύτερα τα κυριαρχικά της δικαιώματα μέσα από μια ισχυρή διεθνή οντότητα μέσα στην οποία δεν συμμετείχε και δεν συμμετέχει μέχρι και τώρα η γειτονική μας χώρα. Με την προϋπόθεση βέβαια ότι θα αξιοποιούσαμε αυτήν τη θέση κι αυτό το πλεονέκτημα. Και όντως στο παρελθόν, με απτά παραδείγματα, την ένταξη της Κύπρου στην Ευρωπαϊκή Ένωση, η χώρα μας, μέσα από τις κυβερνήσεις του ΠΑΣΟΚ, αξιοποίησε αυτό το πλεονέκτημα. Η σημερινή Κυβέρνηση τι ακριβώς κάνει; Πώς είναι δυνατόν να δομείται Ευρωπαϊκός Αμυντικός Μηχανισμός, που ενώ θα έπρεπε να είναι μηχανισμός προστασίας των κρατών-μελών έναντι όλων των πιθανών απειλών, φαίνεται όχι μόνο να εξαιρεί την απειλή της Τουρκίας έναντι Ελλάδας και Κύπρου, που είναι δημόσια διατυπωμένη, αλλά να προσκαλεί κιόλας την Τουρκία να γίνει μέρος, μια χώρα που εξακολουθεί να συμπεριφέρεται ως επιτήδειος ουδέτερος όταν η Δύση συνεχίζει να επιβάλλει κυρώσεις στη Ρωσία, μια χώρα που συνιστά στρατηγική και ορατή απειλή για δύο κράτη-μέλη της Ευρωπαϊκής Ένωσης, την Ελλάδα και την Τουρκία. Αυτή η χώρα, λοιπόν, προσκαλείται στο τραπέζι της Ευρωπαϊκής Άμυνας και Ασφάλειας και η Ελλάδα τι κάνει; Παρακολουθεί, σιωπά, τοποθετείται κατόπιν εορτής και δυστυχώς ακολουθεί τα τεκταινόμενα.

Η είσοδος της Τουρκίας στον Ευρωπαϊκό Αμυντικό Μηχανισμό συνιστά ένα ακόμα από μια σειρά διπλωματικών και γεωπολιτικών ραπισμάτων που έχει δεχθεί η χώρα χωρίς να υπάρχει η ανάλογη -το τονίζω- αντίδραση από την Κυβέρνηση. Εξάλλου, είχαμε το πρωτότυπο και πρωτοφανές περιστατικό σε δημόσια προκλητική τοποθέτηση του Τούρκου Προέδρου να υπάρχει απάντηση μέσω διαρροών από το αρμόδιο Υπουργείο Εξωτερικών.

Θυμίζω το τουρκολιβυκό μνημόνιο. Η Ελλάδα πέντε χρόνια μετά δεν έχει καταφέρει ούτε την ακύρωσή του, ούτε την ευρωπαϊκή καταδίκη του, ούτε την ανάσχεση των συνεπειών του και των επιπτώσεών του. Αντίθετα, το μνημόνιο αυτό χρησιμοποιείται ως εργαλείο για την έκδοση παράνομων τουρκικών NAVTEX, την αμφισβήτηση της ελληνικής κυριαρχίας ακόμα και ανοιχτά της Κάσου, κύριε Υπουργέ, γιατί γνωρίζω την ιδιαίτερη ευαισθησία σας στα εθνικά θέματα και στις κόκκινες γραμμές της εξωτερικής πολιτικής, ακόμα και στην Κάσο, λοιπόν, όπως είπα, για την παρεμπόδιση της πόντισης καλωδίου και το έργο ηλεκτρικής διασύνδεσης Ελλάδας-Κύπρου-Ισραήλ, για το οποίο, κυρίες και κύριοι συνάδελφοι, κανένας εκπρόσωπος της Κυβέρνησης σήμερα αν ρωτηθεί δεν μπορεί να μας πει εάν και πότε θα γίνει αυτό το έργο. Θα περίμενα από τον κ. Μητσοτάκη χθες που ήρθε στην Ολομέλεια μετά από αρκετό διάστημα, όπως στις 7 Μαρτίου διαβεβαίωνε την Αντιπροσωπεία ότι το έργο θα συνεχιστεί κανονικά, να μας πει αν υπάρχει χρονοδιάγραμμα και αν αυτό το έργο τελικά θα ολοκληρωθεί.

Η Ελλάδα είχε επενδύσει στον στρατηγό Χαφτάρ, στο καθεστώς της Ανατολικής Λιβύης, ως αντίβαρο στην τουρκική παρουσία, αλλά στη συνέχεια φαίνεται ότι αυτή η σύνδεση χάθηκε. Σήμερα το καθεστώς, η κυβέρνηση της Ανατολικής Λιβύης πλησιάζει σε βαθμό επικινδυνότητας την Άγκυρα. Η ελληνική διπλωματία, ανίκανη να προλάβει τις εξελίξεις, χάνει έναν ακόμα δίαυλο επιρροής στη Βόρεια Αφρική.

Πριν από λίγες ημέρες, κυρίες και κύριοι συνάδελφοι, όταν συζητούσαμε το μνημόνιο του Υπουργείου Εθνικής Άμυνας με την Αίγυπτο, σας είχα αναφέρει ότι μετά από τη συμφωνία που υπογράψαμε μερικής οριοθέτησης Αποκλειστικής Οικονομικής Ζώνης ακολούθησαν δεκάδες συμφωνίες της Αίγυπτου με την Τουρκία και κοινή διακήρυξη. Τώρα έχουμε φτάσει σε ποιο σημείο; Να αμφισβητείται το δισχιλιετές ιδιοκτησιακό καθεστώς της Μονής Σινά, ενός παγκόσμιας σημασίας χριστιανικού συμβόλου σε ελληνορθόδοξη εκκλησιαστική δικαιοδοσία. Και βεβαίως, όλα αυτά δείχνουν ότι όχι μόνο δεν υπάρχει προνοητικότητα, όχι μόνο δεν υπάρχει μια ενεργητική εξωτερική πολιτική, αλλά, δυστυχώς, η χώρα ακολουθεί τις εξελίξεις με δυσμενείς πάντα συνέπειες.

Η Κυβέρνηση, βεβαίως, ισχυρίζεται ότι χτίζει συμμαχίες στην Ανατολική Μεσόγειο, αλλά ούτε η εξωτερική πολιτική ούτε η αμυντική διπλωματία έχουν συνέπεια, συνέχεια και στρατηγικό βάθος που απαιτείται. Σε κάθε βήμα της Ελλάδας ακολουθεί η Τουρκία, για να εξουδετερώσει το όποιο πλεονέκτημα. Δεν γίνεται, όμως, το αντίστροφο.

Η Κυβέρνηση ισχυρίζεται ότι παίζει ρόλο στις ευρωπαϊκές εξελίξεις και έχει αναβαθμίσει το κύρος της χώρας. Εγώ θα πω ότι στην όποια συζήτηση, γιατί δεν νομίζω ότι υπήρχε διαπραγμάτευση για τον Κανονισμό SAFE, αυτό δεν κατέστη σαφές. Φρόντισε, λοιπόν, η ίδια η Κυβέρνηση του κ. Μητσοτάκη γι’ αυτό με τη Διακήρυξη των Αθηνών, που έδωσε ένα σαφές άλλοθι στην Τουρκία και πράσινο φως σε Ευρωπαίους εταίρους και όχι μόνο για συνεργασίες στον τομέα της αμυντικής βιομηχανίας.

Κυρίες και κύριοι συνάδελφοι, σήμερα είναι εθνική ανάγκη διαμόρφωσης μιας άλλης διεκδικητικής, παρεμβατικής και πολυδιάστατης εξωτερικής πολιτικής, μιας ενεργητικής εξωτερικής πολιτικής και όχι μιας παθητικής διπλωματίας, που δυστυχώς υιοθετεί η Κυβέρνηση μέχρι σήμερα. Και αυτήν την πολιτική δεν μπορεί να τη διαμορφώσει και να την ασκήσει μία κυβέρνηση που είναι τραγικά προβλέψιμη, τραγικά δεδομένη και τραγικά φοβική. Και απόδειξη είναι η εξαίρεση στην πρώτη φάση δημοσίευσης των θαλάσσιων χαρτών των Δωδεκανήσων, νομιμοποιώντας ουσιαστικά τις έντονες Τουρκικές αιτιάσεις περί γκρίζων ζωνών τον Απρίλιο του 2024, μία Τουρκία που αντιδρά ακόμα και για τους θαλάσσιους χάρτες στις Κυκλάδες, στο Ιόνιο, αποδεικνύοντας ότι όποια πολιτική κατευνασμού ή φοβικά σύνδρομα διακατέχουν αυτήν την κυβέρνηση οδηγούν, δυστυχώς, σε εθνικές υποχωρήσεις μεγάλων διαστάσεων.

Η Ελλάδα έχει ανάγκη σήμερα από μια εθνική στρατηγική που δεν πρέπει να είναι, ούτε διακοσμητική, ούτε ευκαιριακή, αλλά χρειάζεται σχέδιο, χρειάζεται συνέχεια, χρειάζεται όμως, κυρίες και κύριοι συνάδελφοι, και ιστορική συνείδηση. Έχει ανάγκη από μια στρατηγική που θα καθιστά τη χώρα πρωταγωνίστρια και όχι θεατή των εξελίξεων. Και βεβαίως, αυτή τη στρατηγική το ΠΑΣΟΚ έχει αποδείξει ότι μπορεί να τη διαμορφώσει, όπως έκανε και στο παρελθόν. Διαθέτει το ιστορικό βάρος, την εμπειρία, κυρίως όμως, το πολιτικό θάρρος, να την προτείνει και βεβαίως, όταν έρθει η ώρα έχει και τη βούληση να την εφαρμόσει.

Κύριε Υφυπουργέ, χαίρομαι που χθες στην πρώτη τοποθέτησή σας φάνηκε από την πολιτική ηγεσία του Υπουργείου Εθνικής Άμυνας ότι υπάρχει η καλή διάθεση σε ένα αίτημα, το οποίο είναι διακομματικό, να υπάρχει μια αναλυτική διεξοδική συζήτηση πάνω και στον Κανονισμό SAFE, και στο «ReArm Europe», πάνω και στο θέμα της Ελληνικής Αμυντικής Βιομηχανίας που ακούμε ότι συμφωνεί, ότι συναινεί σε όλα αυτά που εξαγγέλλονται, αλλά θέλουμε εδώ επισήμως στο φως, ανοιχτά, στο Ελληνικό Κοινοβούλιο να ακούσουμε την άποψή της για το πώς οι εξαγγελίες του 25% και το πώς η συμμετοχή ή η μη συμμετοχή στα ευρωπαϊκά προγράμματα ενισχύει την Ελληνική Αμυντική Βιομηχανία, κάτι στο οποίο συμφωνούν όλες οι πτέρυγες της Βουλής.

Και βεβαίως, θέλουμε μία ξεχωριστή συζήτηση και για την ΕΑΒ, αλλά και για τα ΕΑΣ, γιατί αν θέλουμε να έχουμε αμυντική βιομηχανία, δεν μπορούμε να υποτιμούμε και να οδηγούμε σε καθεστώς διάλυσης την κρατική βιομηχανία. Πρέπει να υπάρχει συνέργεια ιδιωτικού και δημοσίου τομέα. Πρέπει η Ελληνική Αμυντική Βιομηχανία να ενισχυθεί και να στηριχθεί. Πρέπει, όμως, και η κρατική αμυντική βιομηχανία να μην παραδίδεται με συμφωνίες σε ξένες εταιρείες και να απεμπολεί παραγωγικές δυνατότητες της, αλλά να δοθεί και με διαφορετικό μισθολογικό καθεστώς, αλλά και με μια άλλη πολιτική, που θεωρώ ότι, κύριε Υφυπουργέ, υπάρχουν πολλά περιθώρια συναίνεσης και συμφωνίας. Και το είδατε και από τις τοποθετήσεις, αλλά και από το καθολικό αίτημα της Αντιπροσωπείας να γίνει καθαρή συζήτηση, ανοιχτή με όλους παρόντες, να δούμε πώς αυτό που όλη η Ευρώπη πλέον αναδιατάξει και ανασυντάσσει πώς θα γίνει στρατηγικό πλεονέκτημα και για τη δική μας χώρα και για τη δική μας άμυνα και ασφάλεια.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Κατρίνη.

Θα κλείσουμε τον κύκλο των εισηγητών και ειδικών αγορητών με τον κ. Κωνσταντινίδη από τη Νέα Δημοκρατία.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, δύο συναφή σχέδια νόμου του Υπουργείου Εθνικής Άμυνας καλούμαστε να συζητήσουμε και να ψηφίσουμε σήμερα στην Ολομέλεια κατά τα φαινόμενα, μάλιστα, με αυξημένη πλειοψηφία. Και αυτό, γιατί οι δύο νομοθετικές προτάσεις αναφέρονται σε κυρώσεις αντίστοιχων μνημονίων, το πρώτο, κατά τη σειρά εισαγωγής τους, Κατανόησης - MOU και το δεύτερο Συνεργασίας.

Μνημόνιο Κατανόησης, λοιπόν, το ένα ανάμεσα σε δεκαέξι χώρες του ΝΑΤΟ και φυσικά ανάμεσά τους την πατρίδα μας, την Ελλάδα και το Ανώτατο Στρατηγείο Συμμαχικών Δυνάμεων Ευρώπης, SHAPE κατά το αγγλικό αρκτικόλεξο. Πότε υπογράφηκε και σε τι αναφέρεται αυτό; Τον Δεκέμβριο του 2020 στις Βρυξέλλες και αφορά στην ίδρυση, λειτουργία, επάνδρωση, χρηματοδότηση και υποστήριξη της Διακλαδικής Διοίκησης Συμμαχικών Δυνάμεων στο Νόρφολκ της Αμερικής.

Τι είναι αυτή η διακλαδική διοίκηση; Είναι ένα πολυεθνικό, συμμαχικό, νατοϊκό στρατηγείο με έδρα το Νόρφολκ των Ηνωμένων Πολιτειών που αποτελεί και το έθνος πλαίσιο. Η κύρια αποστολή του είναι η παρουσία της συμμαχίας στην περιοχή του Ατλαντικού και της Βόρειας Θάλασσας. Σύμφωνα με την αρχική ιδέα οργάνωσης και ως την 1η Ιανουαρίου 2024 ένα τμήμα του ανήκει επιχειρησιακά στο NATO Allied Command Operations υπαγόμενο στο NATO Command Structure, NCS, το αγγλικό αρκτικόλεξο και διεπόταν μόνο ως προς το τμήμα που έρχεται προς κύρωση με το σημερινό μνημόνιο ένα άλλο κομμάτι του. Πλέον, όμως, από 1-1-2024 το JFCNF εντάχθηκε στην ολότητά του στο NCS, οπότε βαίνουμε πρακτικά στην ολοκλήρωση του αρχικού σχήματος.

Να περάσουμε τώρα και στο δεύτερο προς κύρωση Μνημόνιο Συνεργασίας αυτό μεταξύ του Ανώτατου Συμμαχικού Διοικητή Μετασχηματισμού, SACT και του Υπουργείου Εθνικής Άμυνας της Ελληνικής Δημοκρατίας για την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού και την παράταση της ισχύος του σύμφωνα με ανταλλαγή στις επιστολές, που αποτελούν μέρος του και ομοίως κυρώνονται σήμερα μαζί του.

Πότε υπογράφηκε; Το αρχικό μνημόνιο το 2004 στο Νόρφολκ της Βιρτζίνια, ενώ οι επιστολές για την παράτασή του αντηλλάγησαν την περίοδο Απρίλιος - Οκτώβριος 2014. Τι ζητήματα ρύθμιζε η συμφωνία; Διοικητικά θέματα για το καθεστώς του Εθνικού μας Αντιπροσώπου στο Στρατηγείο του ΝΑΤΟ, τα καθήκοντα και τις δραστηριότητες του, την πρόσβαση στις πληροφορίες του μέρους υποδοχής, το ελάχιστο επίπεδο διαβάθμισης του Εθνικού Αντιπροσώπου, οικονομικές ρυθμίσεις, έξοδα, δαπάνες, καθώς και θέματα για την επίλυση διαφορών, την έναρξη ισχύος, τη δυνατότητα τροποποίησης, την καταγγελία ή λύση της συμφωνίας.

Μένω, λοιπόν, σ’ αυτά τα λίγα και για τη δεύτερη συμφωνία, αφού ήδη έκανα στην επιτροπή και για λόγους συστηματικούς επισκόπηση στις επιμέρους ρυθμίσεις, ώστε να καταγραφεί και στα Πρακτικά η διάρθρωση και το περιεχόμενο των σχεδίων νόμων, των μνημονίων, των παραρτημάτων και των επιστολών. Είναι εξάλλου γνωστό ότι η συγκεκριμένη κυρωτική νομοθετική διαδικασία είναι κοστούμι ραμμένο sur mesure, όπως το έχουν συμφωνήσει δηλαδή τα μέρη και δεν παίρνει άλλες διορθώσεις.

Κατά συνέπεια, οι ειδικότερες επί των κειμένων παρατηρήσεις έχουν ίσως αξία για μελλοντικές, αλλά όχι για τις συγκεκριμένες προς κύρωση συμφωνίες. Ακούστηκε, βεβαίως, η δικαιολογημένη κριτική για τον ετεροχρονισμό, κυρίως από τα κόμματα της Αντιπολίτευσης που δεν έχουν κυβερνήσει, αφού τα άλλα έχουν ένα βαθμό συνευθύνης, ιδίως για τη δεύτερη συμφωνία, που υπογράφηκε το 2004 και θα έπρεπε να έχει από καιρό εισαχθεί προς κύρωση από τις κυβερνήσεις που μεσολάβησαν από τότε μέχρι σήμερα.

Αξίζει πάντως εδώ να υπομνησθεί ότι ειδικότερα η δεύτερη συμφωνία είχε έρθει προς κύρωση στο Εθνικό Κοινοβούλιο τον Ιανουάριο του 2019 από την τότε συγκυβέρνηση ΣΥΡΙΖΑ - ΑΝΕΛ, αλλά τότε μια αιφνιδιαστική τροπολογία του δεξιού «βραχίονα» της συγκυβέρνησης προκάλεσε τις αντιδράσεις του αριστερού και τελικά ματαίωσε την κύρωση εκείνης της συμφωνίας. Ήταν η περίοδος του «μένω μέχρι να φύγω», με τη γνωστή κατάληξη της ανορθόδοξης εκείνης σύμπραξης εις τα εξ ων συνετέθη.

Κυρίες και κύριοι συνάδελφοι, τα λέω αυτά μόνο και μόνο για να προσγειώσω τη δίκαιη κριτική στην αδικούμενη καμιά φορά πραγματικότητα. Αν τελικά δεν παρουσιάζουν ιδιαίτερο πρακτικό ενδιαφέρον τα κείμενα, έχουν σίγουρα αξία οι τοποθετήσεις των κομμάτων της Αντιπολίτευσης σε δύο βασικά κεφάλαια. Το πρώτο είναι η θέση της πατρίδας μας στη Βορειοατλαντική Συμμαχία και τα όργανά της, όπου εκεί -με μόνη την εξαίρεση του Κομμουνιστικού Κόμματος και τους χλιαρούς δισταγμούς που ακούστηκαν από την εκπρόσωπο της Νέας Αριστεράς- ομόθυμη ήταν η άποψη για την αναγκαιότητα της παρουσίας μας στη συμμαχία και της συμμετοχής μας στα διάφορα επίπεδα και όργανα διοίκησης.

Κρατώ μάλιστα την τοποθέτηση του ναυάρχου και πρώην Υπουργού κ. Αποστολάκη για το πόσο ωφέλιμη είναι για τα στελέχη των Ενόπλων Δυνάμεων η συμμετοχή τους σε τέτοια όργανα και πόσο σημαντική, επιτελική και επιχειρησιακή εμπειρία αποκτούν εκεί. Κρατώ και την τοποθέτηση του κυρίου Υφυπουργού για τη σημασία της παρουσίας της γαλανόλευκης ανάμεσα στις άλλες σημαίες, την ανάγκη ενίσχυσης του εθνικού αποτυπώματος στους διεθνείς οργανισμούς, τη διαφύλαξη των εθνικών συμφερόντων μέσω της συμμετοχής στις εργασίες λήψης αποφάσεων και διαμόρφωσης πολιτικής.

Το δεύτερο που έχει αξία είναι η θέση των κομμάτων της Αντιπολίτευσης για τον ρόλο που διαδραματίζει η Ελλάδα διεθνώς, για τη στάση της Κυβέρνησης στις διμερείς σχέσεις και στις παγκόσμιες εξελίξεις. Και εδώ, με ανυπόκριτη λύπη θα διαπιστώσω ότι πολλές φορές η κριτική των κομμάτων ξεπερνάει το μέτρο. Κάποιες φορές τείνει να γίνει και επιζήμια, στην καλύτερη περίπτωση επειδή κάποτε το φρόνημα παραγνωρίζει την πραγματικότητα και στη χειρότερη όταν ακόμα και ευαίσθητα θέματα υποτάσσονται συνειδητά στην πολιτική αντιπαράθεση και σκοπιμότητα.

Να είστε σίγουροι, όμως, κύριοι και κυρίες της Αντιπολίτευσης, ότι δεν περνάει απαρατήρητη ούτε η θορυβώδης αντίδραση σε υποθέσεις που μπορεί να μην εξελίσσονται όπως ακριβώς θα επιθυμούσαμε, σε ένα περιβάλλον -σημειώστε- γεμάτο από μεταβλητές και πρωτοφανή κινητικότητα, ούτε η διστακτική στάση σας σε εθνικές επιτυχίες.

Επιτρέψτε μου, σε σχέση με τη μεταβλητότητα του διεθνούς περιβάλλοντος, να χρησιμοποιήσω ως παράδειγμα τη χειροτέρευση των σχέσεων ανάμεσα στις παραδοσιακά φιλικές συμμαχικές χώρες του Καναδά και των Ηνωμένων Πολιτειών, με αφορμή την επιβολή των δασμών, απλά για να καταλάβουμε τις ανατροπές που σημειώνονται παγκοσμίως. Για να γίνω και πιο συγκεκριμένος στα καθ’ ημάς, δεν ανταποκρίνεται στην πραγματικότητα η κριτική σας για τις εξοπλιστικές συμφωνίες που υπέγραψε η χώρα, σε συνθήκες που απαιτούσαν αμεσότητα και που μας έχουν φέρει μέσα σε λίγα χρόνια σε πλεονεκτική θέση σε σχέση με την Τουρκία.

Δεν είναι επωφελής η πίεση για την επιδείνωση ή τη διάρρηξη σχέσεων με κράτη που αποτελούν δυνητικούς συμμάχους μας σε μία ιδιαίτερα ύποπτη περίοδο. Δεν είναι υγιές σε αυτές τις περιστάσεις να εκπέμπεται συνεχώς ένα μήνυμα περί δήθεν ενδοτικής και φοβικής κυβέρνησης.

Δεν είναι φυσιολογικό να μην αναγνωρίζετε ή -ακόμα χειρότερα- να υποτιμάτε την αναβάθμιση της διεθνούς εικόνας και της αξιοπιστίας της χώρας μας, το αυξημένο κύρος του Έλληνα Πρωθυπουργού σε όλα τα fora, τις δηλώσεις υποστήριξης προς την Ελλάδα από ξένους ηγέτες, την ψήφο εμπιστοσύνης από την επενδυτική παρουσία εμβληματικών επιχειρήσεων στην πατρίδα μας, τη σύναψη συμφωνιών με γειτονικές χώρες για την επέκταση των χωρικών υδάτων και την χάραξη ΑΟΖ, το νέο θαλάσσιο χωροταξικό και τα θαλάσσια πάρκα, την εκπόνηση και υλοποίηση ενός νέου, φιλόδοξου αμυντικού σχεδιασμού, την προσπάθεια στήριξης των στελεχών των Ενόπλων Δυνάμεων και προσέλκυσης νέων ανθρώπων σε αυτές, τη σύναψη συμφωνιών για την εκμετάλλευση του ορυκτού πλούτου.

Δεν γίνεται, κυρίες και κύριοι συνάδελφοι, να τα βλέπετε όλα μαύρα, γιατί απλά δεν είναι! Είναι αναφαίρετο, ασφαλώς, το δικαίωμά σας για άσκηση δημόσιας κριτικής, ακόμα και στα εθνικά, λελογισμένης όμως, όπως απαιτούν οι συνθήκες και οι παγκόσμιες εξελίξεις.

Δείτε τι συμβαίνει γύρω μας! Είναι εκτός πραγματικότητας, την ώρα που χώρες που παραδοσιακά τάσσονταν υπέρ της ουδετερότητας και ανεξαρτησίας, όπως η Φινλανδία και η Σουηδία, τρέχουν να μπουν στην ομπρέλα του ΝΑΤΟ, εμείς να συζητούμε για τη χρησιμότητα και τη σκοπιμότητα της συμμετοχής στα όργανα διοίκησης ή και σε αυτή την ίδια τη συμμαχία. Δεν είναι δυνατόν την ώρα που αξιωματούχοι μεγάλων ευρωπαϊκών κρατών, ακόμη και ο Γενικός Γραμματέας του ΝΑΤΟ μιλούν για τον κίνδυνο πολέμου στην Ευρώπη και προβάρουν κιτ επιβίωσης, εμείς να θέτουμε διλήμματα του τύπου «βούτυρο ή όπλα».

Κυρίες και κύριοι συνάδελφοι, μπορούμε νομίζω να είμαστε πιο εγκρατείς στις αντιπαραθέσεις μας γύρω από τα εθνικά. Βλέπετε και μέσα στην Επιτροπή Εθνικής Άμυνας και τον παριστάμενο εδώ κύριο Υφυπουργό και τον Υπουργό κ. Δένδια να προσπαθούν με διαρκείς ενημερώσεις να οικοδομήσουν πνεύμα συνεννόησης και εμπιστοσύνης. Το επιτάσσουν οι περιστάσεις και το εθνικό συμφέρον. Ας αδράξουμε κάθε ευκαιρία να αποδείξουμε την ομοψυχία μας σε όποιους εκεί έξω μπορεί να ποντάρουν στο μικρόβιο του διχασμού, σήμερα με την ανεπιφύλακτη κύρωση των δύο μνημονίων, αύριο με την ομόθυμη υποστήριξη των θαλάσσιων πάρκων, μεθαύριο με την ψήφιση των αμυντικών δαπανών και σε κάθε άλλη παρόμοια αφορμή. Υπάρχουν πολύ προσφορότερα πεδία για κομματικούς διαξιφισμούς. Έχουμε μπροστά μας ορατές απειλές και προκλήσεις. Ας τις αντιμετωπίσουμε με ενότητα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κωνσταντινίδη.

Έχει ζητήσει τον λόγο ο Πρόεδρος της Ελληνικής Λύσης κ. Κυριάκος Βελόπουλος.

Ορίστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Άκουσα με προσοχή τον κύριο συνάδελφο, ο οποίος με μπέρδεψε και θέλω να κάνω μια ερώτηση.

Είπατε για τη Φινλανδία και τη Σουηδία -βάλτε και τη Νορβηγία, βάλτε όποιον θέλετε- ότι έχουν εχθρό τη Ρωσία. Είναι έτσι ή δεν είναι; Ωραία. Εμείς είμαστε μέλος του ΝΑΤΟ. Εχθρός δεν είναι η Τουρκία; Μας καλύπτει;

Λέω, λοιπόν, ότι αυτά τα επιχειρήματα, επειδή εύκολα καταρρίπτονται, θα είναι φρόνιμο να μην τα επικαλείστε, διότι πολύ απλά κανένα ΝΑΤΟ δεν μας προστατεύει από την Τουρκία. Είναι εχθρός η Τουρκία και το άρθρο 5 -το περιβόητο άρθρο 5- δεν ισχύει!

(Χειροκροτήματα από την πτέρυγα της Ελληνικής Λύσης)

Απλά πράγματα. Δεν χρειάζεται να μας δίνετε και επιχειρήματα. Μας δίνετε δεκάδες και χιλιάδες. Μην μας δίνετε ακόμα ένα την ώρα που μιλάτε στη Βουλή. Αλλά δεν έχει καμία σημασία αυτό. Πάμε στην ουσία.

Η Ελλάδα έχει μετατραπεί σε ένα ενεργό μέλος του ΝΑΤΟ και θα μιλήσω για τις κυρώσεις και τα νομοσχέδια και αυτά που φέρνετε εδώ πέρα. Δαπανά τεράστια ποσά σε αγορές οπλικών συστημάτων όχι για τη δική της υπεράσπιση, αλλά στο πλαίσιο του ΝΑΤΟ. Για να λέμε όλη την αλήθεια στον ελληνικό λαό.

Να δώσω ένα παράδειγμα και είναι και ο ναύαρχος εδώ. Η Ελλάς δεν είναι απαραίτητο να έχει φρεγάτες. Έχει κλειστή θάλασσα. Δεν είναι απαραίτητο, ξέρετε τι εννοώ. Όχι βαριά σκάφη, εν πάση περιπτώσει, ούτε βομβαρδιστικά. Δεν θα βομβαρδίσουμε την Άγκυρα -λέω εγώ- ή κάποια άλλη περιοχή στο Ιράν. Χρειαζόμαστε μικρά και ευέλικτα σκάφη. Αλλά λέω, επειδή είμαστε στο ΝΑΤΟ και με βάση τις ανάγκες του ΝΑΤΟ εξοπλιζόμαστε από το ΝΑΤΟ. Δεν μπορούμε να πάρουμε όπλα από αλλού.

Πήρε ο Τσοχατζόπουλος κάποια στιγμή κάποια όπλα, βέβαια πήρε και τα λεφτά μαζί και μπήκε φυλακή. Επειδή ήταν της Ρωσίας τα όπλα, πήγε φυλακή. Ξεχνάμε το «ΑΣΠΙΣ» με τα F-16; Η Νέα Δημοκρατία ήταν στην ιστορία. Ήταν αμερικανικά και δεν πήγε κανένας φυλακή. Μπορώ να πω πολλά πράγματα.

**ΜΑΚΑΡΙΟΣ ΛΑΖΑΡΙΔΗΣ:** Δεν πήγε φυλακή ο Τσοχατζόπουλος επειδή πήρε ρωσικά οπλικά συστήματα!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας είπα δεν είχαν τα αεροσκάφη το «ΑΣΠΙΣ». Επειδή ήμουν μάρτυρας κατηγορίας στην υπόθεση, μην πετάγεστε! Μην πετάγεστε! Ήμουν μάρτυρας κατηγορίας στην υπόθεση για το «ΑΣΠΙΣ». Εγώ πήγα στην Ευελπίδων, όχι εσείς. Ήταν Βαρβιτσιώτης και τα λοιπά. Μάθετε τα αυτονόητα!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, όχι διακοπές.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αν συνεχίσεις να ομιλείς και να θορυβείς…

**ΠΡΟΕΔΡΕΥΩΝ (Ιωάννης Πλακιωτάκης):** Όχι διακοπές.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θόρυβο κάνουν οι τενεκέδες και όχι οι άνθρωποι. Μη θορυβείς.

**ΜΑΚΑΡΙΟΣ ΛΑΖΑΡΙΔΗΣ:** Καλά, εντάξει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάμε στην ουσία.

Παρέχουμε βάσεις στο ΝΑΤΟ. Δίνουμε πολλές βάσεις. Έχουμε Σούδα, Στεφανοβίκειο, 110 Πτέρυγα Μάχης στη Λάρισα, λιμάνι Αλεξανδρούπολης, Άραξος. Αναλαμβάνουμε νατοϊκή δράση στα Βαλκάνια. Πήγαμε στη Ρουμανία τα F-16 τώρα. Στέλνουμε F-16 στη Ρουμανία, στα Σκόπια, στη Βουλγαρία.

Άρα, λοιπόν, στο πλαίσιο του ΝΑΤΟ εγώ αναρωτιέμαι τι κέρδισε η χώρα μου. Ας μου πουν τι κέρδισε η Ελλάδα. Νέα Δημοκρατία, ΠΑΣΟΚ και ΣΥΡΙΖΑ μάς έχετε εντάξει σε έναν οργανισμό. Και εγώ λέω «ναι» στο ΝΑΤΟ, «ναι» στην Ευρωπαϊκή Ένωση, «ναι» στους εξωγήινους, «ναι» στο Σείριο, «ναι» στην Ανδρομέδα. Τι κερδίζω έχει σημασία. Τι κερδίζει ο Έλληνας έχει σημασία. Και πού; Απέναντι στην Αλβανία με τον Ράμα, απέναντι στα Σκόπια με τον όρο «Μακεδονία», απέναντι στη σοβινιστική μιλιταριστική διάθεση της Τουρκίας. Τι κερδίζω έχει σημασία.

Και επειδή –ξέρετε- έχει αλλάξει ο πόλεμος, θα σας πω τι λέει ο Αλέξης Παπαχελάς. Εδώ, πρωτοσέλιδο. Σας προειδοποιεί συνεχώς. «Αρκετά δεν κοιμηθήκαμε; Ο πόλεμος άλλαξε.», λέει. Ακόμα κοιμούνται κάποιοι. Αυτό είναι το πρόβλημα. Μπήκαμε στην εποχή του ψηφιακού πολέμου. Πρέπει να πάρουμε μαθήματα από τις συγκρούσεις στην Ουκρανία, αλλά και στην Ινδία και το Πακιστάν. Πρέπει να αναθεωρήσουμε τη στρατηγική μας για το 2025, 2026, 2027. Και εμείς κινούμαστε ακόμα στη σφαίρα των οπλικών συστημάτων των F-35, των φρεγατών και όλων αυτών των πανάκριβων συστημάτων που θα μπορούσαν να αντικατασταθούν με μικρά, ευέλικτα, έξυπνα όπλα, πάμφθηνα.

Αυτό θα έπρεπε να εφαρμόσουμε ως χώρα άμεσα, τώρα. Και βέβαια, με εγχώρια παραγωγή, αν θέλουμε να επιβιώσουμε, αν θέλουμε να υπάρχουμε και να είμαστε έτοιμοι στον πόλεμο που δεν τον αποφεύγουμε. Με την Τουρκία θα γίνει πόλεμος, άσχετα αν επιχειρείτε με τον κατευνασμό να υποχωρείτε συνεχώς στις αναίτιες προκλήσεις της. Δεν αποφεύγεται ο πόλεμος με την Τουρκία. Και θα σας δώσω ένα παράδειγμα απλό. Διότι πολύ απλά σας το είπε ότι θέλει να επαναφέρει την Οθωμανική Αυτοκρατορία. Και Οθωμανική Αυτοκρατορία χωρίς Ελλάδα, χωρίς το Αιγαίο, χωρίς Κρήτη δεν υπάρχει, σας λέω.

(Χειροκροτήματα από την πτέρυγα της Ελληνικής Λύσης)

Πάμε, λοιπόν, σε αυτό που σας είπα προηγουμένως, στην αλλαγή του ψηφιακού χάρτη στον πόλεμο. Πλέον δεν χρησιμοποιούνται τα πυρομαχικά. Χρησιμοποιούνται τα λέιζερ. Έχουμε περάσει σε άλλη σφαίρα. Αντί να συζητάμε αυτά τα θέματα -που είναι φτηνά όπλα, λέιζερ- συζητάμε ακόμα για τα πυρομαχικά, συζητάμε ακόμα για τα βαριά οχήματα. Ο ελληνικός στρατός, κύριε Υπουργέ μου, πείτε μου: Έχει όπλο εθνικό; Έχει τυφέκιο εθνικό; G3-A3, G3-A4 έχουν ακόμα. Τι συζητάμε; Όπλα τριάντα ετών.

Σας λέω για τα λέιζερ, σας λέω πράγματα. Δεν χρειάζεται πολύ μυαλό, για να καταλάβει κάποιος ότι όλα όσα κάνουμε είναι η βιτρίνα. Προσπαθούμε να κρύψουμε πίσω από τη βιτρίνα τα λάθη που κάνουν όλοι. Υπάρχουν λέιζερ χαμηλού υψομέτρου, που χρησιμοποιήθηκαν και χρησιμοποιούνται από τις ιρανικές, από τις κινεζικές, πακιστανικές, ρωσικές, ουκρανικές δυνάμεις. Τα χρησιμοποιούν στο πεδίο της μάχης. Ξέρετε πόσο κοστίζουν; Αγόρασε το Πακιστάν από την Ινδία, κύριε ναύαρχέ μου. Αγορά 10 εκατομμυρίων δολαρίων από την Κίνα για 50 λέιζερ! Μπορώ να πάρω από την Κίνα όπλα; Εμ, δεν μπορώ. Γιατί δεν μπορώ; Γιατί είμαι στο ΝΑΤΟ. ΝΑΤΟ, ΝΑΤΟ, ΝΑΤΟ, που ‘ν’ το, που να πάρει και να σηκώσει;

**ΣΥΜΕΩΝ ΚΕΔΙΚΟΓΛΟΥ:** Και άλλα έχουμε να πούμε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και άλλα έχω να πω.

Πλέον η κατάσταση αλλάζει ριζικά. Ζούμε στο δόγμα του 1960, 1970, 1980, 1990. Επιχειρεί η Νέα Δημοκρατία δια του κ. Δένδια να αλλάξει λίγο το δόγμα με τα στρατόπεδα. Λάθος το κάνει. Και μπορώ να σας πω όσα θέλετε για την αλλαγή αυτή της δομής του ελληνικού στρατού.

Ξέρετε ότι τώρα που μιλάμε, μιλάμε ετοιμάζει η Κίνα υπερσπηλαιωτή τορπίλη; Ξέρετε τι σημαίνει αυτό; Θα σας πω εγώ. Προώθηση υποβρυχίου πολέμου μέσω μηχανικής μάθησης. Εργάζεται πάνω σε μια εξαιρετική τορπίλη, η οποία θα κινηθεί στο επόμενο εξάμηνο, τεχνητής νοημοσύνης για υποβρύχιο πόλεμο. Κι εμείς τορπίλες δεν έχουμε. Και όχι μόνο δεν έχουμε. Πληρώσαμε τους Γερμανούς, για να πάρουμε τα υποβρύχια, τα κατασκεύασαν με τα δικά μας λεφτά, έκαναν το μοντέλο TYPE U-14, αν δεν κάνω λάθος, και τα δίνουν και στην Τουρκία τώρα! Να τα λάθη, σας λέω. Τους πληρώσαμε να κατασκευάσουν ένα υποβρύχιο με δικά μας λεφτά, ελληνικά λεφτά και με αυτά τα λεφτά κατασκεύασαν οι Γερμανοί το υποβρύχιο και το δίνουν και στην Τουρκία. Ποια είναι η φίλη μας η Γερμανία; Πού είναι οι φίλοι μας οι νατοϊκοί;

Πάμε, λοιπόν, σε ένα αναμφισβήτητο γεγονός. Εγώ θα πω την αλήθεια στον ελληνικό λαό και θα τη λέω κάθε φορά που είμαι εδώ πάνω και κάθε φορά που βγαίνω και μιλάω. Η Τουρκία είναι μπροστά. Είναι πολύ μπροστά η Τουρκία, κύριοι. Η Τουρκία έχει drones. Δεν θα πω για τα Bayraktar 1, 2, 3, 4, 5 και τον γαμπρό του Ερντογάν. Δεν θα τα πω αυτά.

Αλλά μπορούμε να βρούμε αντίμετρα και το ξέρει ο ναύαρχος. Απέναντι στα drones η λύση είναι η ανίχνευση. Όχι να σηκώσω εγώ ένα Rafale, όταν μου μπαίνουν 200 drones. Πώς θα χτυπήσεις ένα Rafale; Ρωτάω εσάς εδώ μέσα. Ξέρετε τι σημαίνει Rafale; Έχει τέσσερις ή έξι -δεν ξέρω- πυραύλους. Μπορεί να χτυπήσει έξι στόχους. Σηκώνονται 50 drones, 100 drones, 200 drones. Τα βλέπεις. Στόχοι είναι. Ποιο θα χτυπήσει πρώτο; Σας λέω λοιπόν: η ανίχνευση.

Και εδώ απεδείχθη ότι το πρόβλημα με τα Bayraktar που είχε το Πακιστάν το έκλεισε και το έλυσε η Ινδία με τα ειδικά ραντάρ. Τα μπέρδεψε με ειδικό λογισμικό και τα κατέβασε κάτω. Περάσαμε, λοιπόν, στην εποχή του λέιζερ και εμείς έχουμε αντιαεροπορικά του Βιετνάμ! Θα σας πω και το μοντέλο τώρα. Η Ρωσία σαρώνει τους Ουκρανούς με τα drones, η Ουκρανία τη Ρωσία με τα drones. Εμείς δεν έχουμε drones. Υπάρχουν drones με μεγάλη εμβέλεια και μικρή εμβέλεια, διάφορα είδη drones. Τα ραντάρ που διαθέτει η Ελλάδα, τα GSA πολεμικών αεροδρομίων είναι από την εποχή του Βιετνάμ, σας λέω. Και τα έχουμε εν χρήσει τα άχρηστα -η χρήσιμη Κυβέρνηση, που για μένα είναι άχρηστη- οπλικά συστήματα. Τα χρησιμοποιούμε, για να αμυνθούμε. Ε, δεν είναι σωστά πράγματα αυτά και δεν μπορώ να πω ότι είναι όλα σωστά.

Και θα σας πω και το εξής. Σε μια ελληνοτουρκική σύρραξη ο πόλεμος δεν θα γίνει όπως το φαντάζεστε. Δεν θα γίνουν κλειστές αερομαχίες στο Αιγαίο. Θα δοθούν πλήγματα με πυραύλους Scalp Naval. Tα έχουμε αυτά; Ρωτάω τον Υπουργό, τον κ. Δένδια. Ρώτησε ο κ. Βιλιάρδος δέκα φορές, κύριε ναύαρχε. Θα φέρουν πυραύλους οι Belharra επάνω; Δεν μας απαντάνε. Δεν μας λένε. Η τιμή του όπλου περιλαμβάνει και τα όπλα μέσα, ναι ή όχι; Η Belharra λέμε ότι 10 εκατομμύρια ευρώ. Δεν κάνει τόσο, παραπάνω, αλλά λέμε 10 εκατομμύρια ευρώ. Θα έχει και όπλα επάνω ή θα μπουν μετά στο κόστος; Δεν μας απαντάει.

**ΜΙΧΑΗΛ ΚΑΤΡΙΝΗΣ:** Όχι, δέκα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, δέκα δεν κάνει, εντάξει.

Ξαφνικά μπήκαν και άλλα 300 εκατομμύρια στη τέταρτη Belharra. Το περίεργο και οξύμωρο στην τέταρτη Belharra. Νομίζω είναι 200 εκατομμύρια;

**ΚΩΝΣΤΑΝΤΙΝΟΣ ΧΗΤΑΣ:** Εκατό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εκατό; Ενώ έκαναν δέκα ευρώ, ξαφνικά μας έβαλαν άλλα εκατό επάνω στην τέταρτη Belharra. Γιατί; Ανέβηκε ο ΦΠΑ; Τι έγινε; Για πείτε μας. Δεν μας εξηγεί ο Υπουργός. Τον ρωτήσαμε στην επιτροπή.

(Θόρυβος στην Αίθουσα)

Άρα, τα προηγούμενα δεν έχουν. Αυτό μου λέτε τώρα. Αυτά είναι τα λάθη. Και να σας πω και κάτι; Δεν είναι έτσι, κύριε Κατρίνη. Αφήστε να λέει ο κύριος ναύαρχος. Δεν είναι έτσι.

Θα πω, όμως, το εξής. Εγώ δεν θέλω να πω ότι είναι μίζες. Μακριά από το στόμα μου η αναφορά σε Έλληνα που παίρνει μίζες, γιατί κανείς Έλληνας, κυρίως πολιτικός, δεν παίρνει μίζες. Όλοι είναι αμέμπτου ηθικής. Όλοι είναι «παρθένες» και «άγγελοι», αλλά οι βίλες στα βόρεια προάστια ή στο Πανόραμα Θεσσαλονίκης. συνήθως γίνονται είτε από πολιτικούς είτε από εφοριακούς είτε από πολεοδόμους είτε από εμπόρους όπλων είτε από εμπόρους ναρκωτικών είτε και από κάποιους επιχειρηματίες -που υπάρχουν σοβαροί- και κάποιους πολιτικούς, που υπάρχουν σοβαροί. Διαλέξτε και πάρτε.

Αφήστε τα μηχανήματα. Πάμε στο έμψυχο δυναμικό μας. Είστε ικανοποιημένοι με τα 1.100 ευρώ που παίρνει ένας αξιωματικός; Δεν βλέπετε ότι διαλύεται το Πολεμικό Ναυτικό; Έχουμε 31,5% αύξηση παραιτήσεων. Φεύγουν γιατροί, νέοι, έμπειροι. Μένει η ρητορική του κ. Δένδια, ο οποίος θέλει να παριστάνει τον δελφίνο, για να χτυπάει τον Μητσοτάκη. Όποτε τον βολεύει διαφοροποιείται, πετάει μια δήλωση, βγαίνουν οι δικοί του από κάτω «μπράβο, μπράβο, πατριώτη Δένδια», ενώ ο ίδιος υπηρετεί την πολιτική Μητσοτάκη, είναι κομμάτι, σάρκα από τη σάρκα του.

(Χειροκροτήματα από την πτέρυγα της Ελληνικής Λύσης)

Εμείς, λοιπόν, καταθέσαμε ολόκληρη πρόταση. Το χειρότερο από όλα, και σας ενημερώνω από τώρα, κύριε Υπουργέ, θα τα βρούμε μπροστά μας. Η Τουρκία ετοιμάζει δορυφορική παγίδα στην Ελλάδα. Όλα τα drones ή από πολλά από τα νέας τεχνολογίας drones κινούνται με δορυφόρους, δίνουν εντολή σε δορυφόρους. Η Τουρκία επενδύει συστηματικά στη διαστημική ισχύ με στρατιωτικό πρόσημο. Έχει θέσει σε τροχιά τον δορυφόρο Göktürk-1, τον Göktürk-2, με δυνατότητες παρακολούθησης υψηλής ανάλυσης, ενώ προχωρά στην ανάπτυξη του Göktürk-3, ένα ραντάρ-δορυφόρο με νυχτερινή και παντός καιρού κάλυψη, που παρέχει πλήρη εικόνα σε στρατιωτικές κινήσεις χιλιάδες χιλιόμετρα μακριά. Θα βλέπει το πλοιαράκι που βγαίνει από την Κέρκυρα και θα πηγαίνει μέχρι την Λευκάδα.

Αυτή είναι η Τουρκία και η Τουρκία κάνει το εξής πολύ έξυπνο: Στρατηγικά συνδέει το Πολεμικό της Ναυτικό με τα UAV, με τα drones του Ναυτικού. Δηλαδή, έχει φύγει μπροστά. Έχουμε χάσει βήματα. Με τη Νέα Δημοκρατία έξι ολόκληρα χρόνια δεν πήγαμε ποτέ μπροστά ούτε στη βιομηχανία των λέιζερ ούτε των drones.

Και να σας πω και το χειρότερο: Η Τουρκία κατασκευάζει όπλα. Η Ελλάδα αγοράζει. Ο πελάτης δεν έχει πάντα δίκιο. Η Τουρκία θα πουλήσει –εχθές ανακοινώθηκε- σαράντα οκτώ μαχητικά KAAN στην Ινδονησία. Εμείς τι θα πουλήσουμε; Με τις κυρώσεις που βάλατε στη Ρωσία ούτε ροδάκινο δεν μπορούμε να πουλήσουμε ούτε τις γούνες της Καστοριάς. Τίποτα. Πού πάμε έτσι; Και η Ελλάδα τι κάνει; Σκέφτεται να αγοράσει μεταχειρισμένες φρεγάτες από την Ιταλία, 230 εκατομμύρια ευρώ η μία. Να τα λάθη. Να τα λάθη επαναλαμβάνω.

Δεν θα σας πω για τους Ευρωπαίους και το ΝΑΤΟ. Η Ιταλία, η Ισπανία, η Ολλανδία, η Γερμανία συνεργάζονται με τους Τούρκους. Συνεργάζονται με τους Τούρκους. Είναι δεδομένο.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Και επειδή δεν θέλω να μακρηγορήσω για τα drones, όποιος θέλει να μάθει τι μελέτη καταθέσαμε πριν από μερικά χρόνια εδώ στη Βουλή για τα drones μπορώ να του τη δώσω ιδιόχειρα. Υπάρχουν drones πάρα πολλά. Υπάρχουν drones που μεταφέρουν άτομα, τραυματίες. Υπάρχουν drones που μεταφέρουν βαριά οπλικά συστήματα. Υπάρχουν drones στην Τουρκία που μπορούν να χτυπήσουν από 500 χιλιόμετρα μακριά. Το αντιλαμβάνεστε; Ένας Meteor πόσο είναι; Είναι εκατό χιλιόμετρα, διακόσια; Ένα drone είναι πεντακόσια. Εσύ θα χάσεις και τον πιλότο σου, θα χάσεις και το αεροσκάφος σου και ο άλλος θα χάσει 5.000, 10.000, 20.000 δολάρια. Εσύ χάνεις εκατομμύρια ευρώ και μια ψυχή και αυτοί χάνουν 50.000 δολάρια. Δεν το ίδιο.

Άρα, επειδή η Νέα Δημοκρατία έχει ένα πρόβλημα με τις έννοιες, για να περάσουμε σε κάτι άλλο και να κλείνουμε σιγά-σιγά, μας λοιδορήσατε. Είπατε πολλά. Μας είπατε ψέκες, μας είπατε γραφικούς. Εμείς κάναμε το καθήκον μας για την εσχάτη προδοσία που ενοχλήθηκαν πολλοί. Καταθέσαμε την πρόταση των συγγενών, όχι τη δική μας. Το επαναλαμβάνω: Όχι τη δική μας.

Όμως, επειδή στη Νέα Δημοκρατία έχουν κοντή μνήμη, να τους θυμίσω τι έλεγε ο Ευάγγελος Βενιζέλος, ο δικός τους άνθρωπος, από εδώ: Και για τα μέλη της Κυβέρνησης η εσχάτη προδοσία ισχύει –και τα έλεγε για τον ΣΥΡΙΖΑ- για τον σφετερισμό της ιδιότητας του κρατικού οργάνου για να αλλοιωθούν θεμελιώδεις θεσμοί του πολιτεύματος, όπως η διάκριση των εξουσιών. Είναι ο ορισμός του άρθρου 134 του Ποινικού Κώδικα. Και αναφερόταν στην εσχάτη προδοσία που διέπραξε ο ΣΥΡΙΖΑ για την υπόθεση Novartis γιατί ενέπλεξε τη δικαιοσύνη σε πολιτικές επιλογές και διώξεις.

Το αντίστροφο: Όταν η δικαιοσύνη εμπλέκεται -το τονίζω- με παρεμβάσεις Υπουργών, δηλώσεις Πρωθυπουργού, με e-mail, δεν έχουμε εσχάτη προδοσία; Ρωτώ εγώ. Κατά την ταπεινή μου άποψη, δεν είμαι νομικός, αλλά ο Ευάγγελος Βενιζέλος απήντησε: Έχουμε.

Και ποιοι ήταν από κάτω; Ακούστε τα ονόματα όταν ο κ. Βενιζέλος τα έβαζε με τον ΣΥΡΙΖΑ για την υπόθεση Novartis και τους έλεγε ότι κάνουν εσχάτη προδοσία: Κικίλιας, Μπούρας, Τραγάκης, Βούλτεψη, Βρούτσης, Κατσαφάδος, Άδωνις Γεωργιάδης –λείπει ο Μάης από τη Σαρακοστή;-, Βορίδης, Γκιουλέκας, Άννα-Μισέλ Ασημακοπούλου, Τσιάρας, Κεδίκογλου, Οδυσσέας Κωνσταντινόπουλος, Λοβέρδος. Και τι έκαναν όλοι αυτοί όταν ο Βενιζέλος κατηγορούσε αυτούς ότι διαπράττουν εσχάτη προδοσία; Ανέβηκαν πάνω στα έδρανα και χειροκροτούσαν. Τότε χειροκροτούσαν. Τώρα που αποδεικνύεται ότι και αυτοί εμπλέκονται σε ένα τέτοιο αδίκημα που οι ίδιοι έλεγαν για τους άλλους, τώρα κάνουν τις μωρές παρθένες.

Είτε μωρές είτε παρθένες μωραίνει ο οποιοσδήποτε Υπουργός ή Βουλευτής της Νέας Δημοκρατίας που νομίζει ότι εμείς θα παίξουμε με τους θεσμούς. Όχι. Εσείς παίζετε με τους θεσμούς και εμείς θα συνεχίσουμε να κάνουμε το αυτονόητο.

(Χειροκροτήματα από την πτέρυγα της Ελληνικής Λύσης)

Και να σας πω και κάτι; Αν υπήρχε δικαιοσύνη, κύριοι συνάδελφοι, ο ελληνικός λαός θα την εμπιστευόταν. Δεν υπάρχει δικαιοσύνη από την εποχή του Ηράκλειτου. Δεν είναι τωρινό φαινόμενο, αλλά πρέπει η πολιτεία να ψάξει τρόπους ώστε να υπάρχει δικαιοσύνη, να αισθάνεται το κοινό περί δικαίου αίσθημα σωστά. Και απεδείχθη εχθές στη Λάρισα, που ήμουν εγώ μάρτυρας κατηγορίας, ότι η δικαιοσύνη νοσεί.

Ακούστε τι έγινε, κύριε Παππά. Ο Καπερνάρος, ο κομιστής των βίντεο, ως δικηγόρος ενός εκ των κατηγορουμένων έστειλε άλλον δικηγόρο -ακούστε τώρα-, ο οποίος είχε κακούργημα για να πάρει αναβολή. Ο άλλος είχε οσφυαλγία, πονούσε η μέση του και πήρε αναβολή.

Αυτά συμβαίνουν καθημερινά στα δικαστήρια με ένα χαρτάκι από ένα νοσοκομείο. Βέβαια, από το «Βενιζέλος» βγήκε το χαρτί. Δεν θέλω να πιστέψω ότι ο Άδωνις είχε εμπλοκή ως Υπουργός Υγείας. Θέλω να πιστεύω ότι ο γιατρός έβγαλε ένα χαρτάκι. Όμως, αυτά τα πράγματα, οι αναβολές, οι οσφυαλγίες, οι ισχιαλγίες δημιουργούν την πεποίθηση στον ελληνικό λαό ότι κάτι δεν πάει καλά με τη δικαιοσύνη.

Η γρήγορη απονομή της δικαιοσύνης είναι το δίκαιο, η γρήγορη απονομή δικαιοσύνης είναι το κράτος δικαίου. Απαγορέψτε, επιτέλους, τις δεύτερες αναβολές. Να γίνονται τα δικαστήρια, για όλα τα δικαστήρια. Να κάτσουν οι δικαστές να δουλέψουν. Τελεία και παύλα. Να μη δίνετε αναβολές.

(Χειροκροτήματα από την πτέρυγα της Ελληνικής Λύσης)

Εμείς κάναμε το καθήκον μας και τώρα πλέον είμαστε και κατήγοροι των κυρίων που ξαφνικά διέγραψαν τα βίντεο. Δεν ξέρουμε που είναι τα βίντεο. Δεν ξέρουμε που είναι οι φορτωτικές. Θα καθίσουν στο σκαμνί γιατί εγκλημάτησαν εις βάρος του ελληνικού λαού και χάθηκαν ψυχές.

Και να πω και κάτι άλλο στη Νέα Δημοκρατία. Όταν σας καταγγέλλουμε για τα λάθη σας και καμιά φορά με άκομψο τρόπο -μιλάμε για προδοσία, ας πούμε-, ενοχλείστε. Θα ρωτήσω κάτι εγώ εσάς: Πώς θα αποκαλούσατε αυτόν που νομοθετεί υπέρ των τουρκικών συμφερόντων; Ρωτώ τον ελληνικό λαό: Το ότι ένας Βουλευτής της Ελληνικής Λύσης, ο οποιοσδήποτε, νομοθετεί υπέρ των Τούρκων, πώς το αποκαλείς; Να σας πω τι θα λέγατε: Προδότες, μειοδότες, είστε αυτό, είστε εκείνο.

Νομοθέτησε η Νέα Δημοκρατία αλλάζοντας τον ν.4619/2019, ώστε τα τουρκικά αλιευτικά σκάφη να εισέρχονται νόμιμα και να αλιεύουν νότια της Εύβοιας, νότια των Κυθήρων στα τέσσερα ναυτικά μίλια.

Ρωτώ, λοιπόν, και εδώ είναι ο νόμος -για τα Πρακτικά της Βουλής- μαζί με τα τέσσερα σκάφη τα τουρκικά κάτω από την Εύβοια. Ο νόμος λέει: «…όποιος ασκεί αλιευτική δραστηριότητα με σκάφος ή άλλο πλωτό μέσο, που φέρει σημαία τρίτης χώρας, χωρίς την προβλεπόμενη κατά τις οικείες διατάξεις άδεια της αρμόδιας αρχής, εντός της αιγιαλίτιδας ζώνης και των εσωτερικών υδάτων της ελληνικής επικράτειας, τιμωρείται με φυλάκιση…». Το καταθέτω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Νομοθέτησε, λοιπόν, η Νέα Δημοκρατία υπέρ των τουρκικών συμφερόντων, των αλιευτικών τουρκικών συμφερόντων. Πώς το αποκαλείτε; Πώς το αποκαλείτε εσείς στη Νέα Δημοκρατία, οι Βουλευτές της; Εγώ δεν λέω οι Υπουργοί. Οι Υπουργοί κάνουν τη δουλειά τους για άλλους λόγους. Πώς τους αποκαλείτε;

**ΠΑΥΛΟΣ ΠΟΛΑΚΗΣ:** Κάτω από τα έξι μίλια;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, στα τέσσερα είναι. Έχει τον χάρτη μέσα. Είναι ο χάρτης από το συγκεκριμένο.

**ΠΑΥΛΟΣ ΠΟΛΑΚΗΣ:** Έχουν νομοθετήσει το κάτω από τα έξι μίλια;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Μπορούν να αλιεύσουν στα τέσσερα μίλια. Στα τέσσερα μίλια.

**ΠΑΥΛΟΣ ΠΟΛΑΚΗΣ:** Πατριώτες.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι.

**ΔΙΟΝΥΣΙΟΣ ΧΑΤΖΗΔΑΚΗΣ:** Μη λέτε υπερβολές.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αν ήταν, όμως, ο ΣΥΡΙΖΑ, ναύαρχέ μου, να σας πω αυτό που θα λέγατε.

Ακούστε, ναύαρχέ μου, εγώ μπορεί του χρόνου να μην είμαι εδώ μέσα. Θέλω να αφήσω τη συνείδησή μου ήσυχη.

Θέλω να αφήσω την ψυχούλα μου ήσυχη, ναύαρχέ μου. Θέλω το παιδί μου να το κοιτάω στα μάτια ευθεία και να μην ντρέπομαι γι’ αυτό που έκανα στο Ελληνικό Κοινοβούλιο.

Επίτρεψέ μου, ναύαρχέ μου, να σας πω ότι δεν σας λέω προδότες. Σας ρωτώ, όμως, πώς θα λέγατε εσείς αν κάποιος νομοθετήσει υπέρ των τουρκικών συμφερόντων και από εντιμότητα δεν μου απαντάτε. Και μπράβο σας. Αυτή είναι μια στάση σοβαρή ενός Βουλευτού που σέβεται τα κυριαρχικά δικαιώματα της χώρας του.

Αυτή είναι η πραγματικότητα θέλουμε δεν θέλουμε, δυστυχώς, ναύαρχέ μου.

Και εδώ να πω και το εξής για να μη λέω και ό,τι θέλω. Δεν λέω ότι φταίει ο Πρωθυπουργός. Φταίει ο υπηρεσιακός παράγοντας, ο Υφυπουργός, ο Υπουργός; Από το αυτί και κόψιμο του κεφαλιού για να τελειώνει ιστορία.

(Χειροκροτήματα από την πτέρυγα της Ελληνικής Λύσης)

Είναι απλά τα πράγματα. Το λέω τώρα για να το ψάξει ο Πρωθυπουργός και να δει ποιος το υπέγραψε και να του πει: Έλα εδώ παλικάρι μου, έλα εδώ λεβέντη μου, γιατί δίνεις το δικαίωμα στους Τούρκους να ψαρεύουν στα τέσσερα ναυτικά μίλια; Κι άμα αρχίσει να λέει τα δικά του, να του πει «αδερφέ, σπίτι, αδερφέ, υπάρχουν κι άλλοι».

Πότε διώξατε τελευταία φορά Υπουργό που απέτυχε; Όλα τα κάνουν καλά οι Υπουργοί σας; Πείτε μου στη Νέα Δημοκρατία πότε αποπέμφθηκε Υπουργός σας. Άρα, όλα τα κάνετε καλά.

Δεν τα κάνετε όλα καλά. Με την υπόθεση του ΟΠΕΚΕΠΕ ενδέχεται να πληρώσουμε 1 δισεκατομμύριο ευρώ πρόστιμο εμείς οι Έλληνες, όχι ο Πρωθυπουργός, όχι οι Υπουργοί, όχι οι Βουλευτές, όχι οι υπηρεσιακοί παράγοντες. Μιλάμε για 1 δισεκατομμύριο πρόστιμο. Και φάγατε τα λεφτά, όχι εσείς, τα γαλάζια τρωκτικά, εν πάση περιπτώσει, οι κουμπάροι. Βρέθηκαν τέσσερις χιλιάδες-έξι χιλιάδες πλαστά ΑΦΜ. Πήρατε τα λεφτά από τους αγρότες και τους κτηνοτρόφους, τα καρπωθήκαν οι δικοί σας άνθρωποι. Έγινε γαλάζια η Κρήτη συμπτωματικά. 30% είχε πάρει ο ΣΥΡΙΖΑ το 2019, 41% η Νέα Δημοκρατία το 2023. Τι έγινε; Έπεσε η επιφοίτηση από πάνω του Αγίου Πνεύματος της γαλάζιας γενιάς και έγινε Νέα Δημοκρατία; Όχι, έπεσαν λεφτά από πάνω, κλεμμένα λεφτά. Κλεμμένα γιατί είναι κλεμμένα από τους αγρότες. Είναι κλεμμένα και θα τα πληρώσουμε εμείς.

Και γι’ αυτό εχθές εμείς -και καλούμε, σας παρακαλώ, προσέξτε με, κύριε Μάντζο, κύριε Παππά να ενημερώστε τους δύο Αρχηγούς σας και οι υπόλοιποι εδώ και το ΚΚΕ- καταθέσαμε μια πρόταση προανακριτικής επιτροπής για την ιστορία του ΟΠΕΚΕΠΕ. Τι θέλω από εσάς; Κάντε την εσείς και θα την υπογράψουμε εμείς. Η πρόταση είναι εδώ. Την καταθέσαμε εχθές στα Πρακτικά της Βουλής για τον ΟΠΕΚΕΠΕ. Εδώ είναι. Την καταθέτω.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να την αποσύρουμε εμείς. Δεν έχω πρόβλημα εγώ. Είναι για τον ΟΠΕΚΕΠΕ. Κάντε την εσείς να την υπογράψουμε εμείς και να γίνουμε πενήντα, εκατό, εβδομήντα, ώστε να σταματήσουν να κλέβουν τα χρήματα των Ελλήνων, να σταματήσουν το πλιάτσικο κάποιοι.

(Χειροκροτήματα από την πτέρυγα της Ελληνικής Λύσης)

Κάντε την εσείς. Πείτε στον κ. Φάμελλο, στον κ. Ανδρουλάκη. Εγώ δεν έχω κανένα πρόβλημα. Για το καλό της Ελλάδας! Για το καλό των Ελλήνων! Είμαι με οποιονδήποτε ζητάει το καλό της Ελλάδας, το καλό των Ελλήνων, και με τον κ. Νατσιό, μια και είναι εδώ.

Και εσείς, κύριε Νατσιέ, και όλοι, ας την υπογράψουμε όλοι μαζί, για να δείξουμε στον ελληνικό λαό ότι υπάρχει ένα αντιμπλόκ στη διαφθορά, στο πλιάτσικο, στη μίζα, στη λοβιτούρα. Αυτό θα αποδείξουμε.

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα. Έρχονται δύο σκάνδαλα καινούργια. Αύριο θα σκάσει σκάνδαλο 180 εκατομμυρίων ευρώ ετησίως. Θα το ανακοινώσει η Ελληνική Λύση. Σαν τον ΟΠΕΚΕΠΕ είναι, παρεμφερές. Σκάει κι άλλο σκάνδαλο με την βιολογική μελισσοκομία. Άλλο σκάνδαλο έρχεται. Δεύτερο σκάνδαλο!

**ΠΑΥΛΟΣ ΠΟΛΑΚΗΣ:** Έσκασε ήδη αυτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έσκασε, αλλά δεν βγήκαν τα στοιχεία. Τα στοιχεία θα τα πάρω σήμερα το βράδυ εγώ.

Τα λέω όλα αυτά γιατί μια κυβέρνηση που βασίζεται στα σκάνδαλα, μια κυβέρνηση που δεν μπορεί να βασιστεί στη διαφάνεια, στη νομή των χρημάτων αξιοκρατικά, είναι μια κυβέρνηση που καταρρέει, παραπαίει, διαλύεται, αποσυντίθεται και πρέπει να πάει σε εκλογές εχθές.

(Χειροκροτήματα από την πτέρυγα της Ελληνικής Λύσης)

Και για να δείτε πόσο άδικο είναι το κράτος, θα δώσω μερικά νούμερα για να τα μάθει ο ελληνικός λαός, εσύ, που παίρνεις 700 - 800 ευρώ τον μήνα. Κάποιοι παίρνουν 700 - 800 ευρώ τον χρόνο. Πώς ζουν δεν ξέρω.

Πόσα παίρνει ο επικεφαλής της Τράπεζας Πειραιώς, ο κ. Μεγάλου; Δεν έχω τίποτα με τον άνθρωπο, να ζήσει, να τα τρώει καλά-καλά. 2.300.000 ευρώ μισθός τον χρόνο! Πόσα παίρνει ο διευθύνων σύμβουλος της Alpha Bank, ο κ. Ψάλτης; Ψέλνει και καλά απ’ ό,τι κατάλαβα! 1.500.000 ευρώ οι αποδοχές του το 2024! Πόσα παίρνει ο επικεφαλής της Eurobank, ο κ. Καραβίας; 1.900.000 ευρώ το 2024! Πόσα παίρνει ο Διευθύνων Σύμβουλος της Εθνικής Τράπεζας, ο κ. Μυλωνάς; Τι κρίμα ο κακομοίρης! 1.000.000 μόνο τον χρόνο! Αυτά, την ώρα που ο ελληνικός λαός παίρνει 600 - 700 ευρώ.

Πώς να τα ανεχτούν αυτά οι φτωχοί άνθρωποι; Δεν είναι λαϊκισμός, είναι η αλήθεια, σας λέω. Παίρνει ο αξιωματικός 1.000 ευρώ και αυτοί παίρνουν εκατομμύρια ευρώ. Πώς να το ανεχτεί κάποιος; Είναι μισθοί χιλίων ανθρώπων τον μήνα. Χίλιοι Έλληνες παίρνουν περίπου 1.000.000 ευρώ, όσα παίρνει τον χρόνο ο κ. Μυλωνάς. Να τα χαίρεται!

Εγώ θέλω όλοι οι Έλληνες να παίρνουν 1 εκατομμύριο ευρώ. Εσείς θέλετε οι λίγοι πλούσιοι Έλληνες να βγάζουν εκατομμύρια και οι πολλοί φτωχοί να μη βγάζουν τίποτα. Αυτή είναι η ιδεολογική μας διαφορά.

(Χειροκροτήματα από την πτέρυγα της Ελληνικής Λύσης)

Κλείνω εδώ.

Θα ρωτήσω κάτι. Πώς μπορείτε, ρε παιδιά, και αφήνετε μια Βουλή να λειτουργεί με διακόσιους ενενήντα επτά Βουλευτές; Ρωτώ όλους τους Βουλευτές εδώ μέσα, τους συναδέλφους. Πότε έχει ξαναγίνει αυτό; Κάνατε έναν αγώνα, τον πετύχατε. Γιατί δεν διαμαρτύρεστε για το ότι η Βουλή λειτουργεί με διακόσιους ενενήντα επτά Βουλευτές; Πότε έχει ξαναγίνει; Πείτε μου. Ποτέ! Είστε νομικός, από τους πιο έγκριτους στην Ελλάδα, και το λέτε. Ποτέ! Ωραία.

Ο κόσμος το βλέπει αυτό και σου λέει ότι αυτοί οι μάγκες για να παίρνουν 5.500 ευρώ τον μήνα είναι ικανοί να δουλεύουν και με εκατό πενήντα Βουλευτές. Ή με εκατό εξήντα Βουλευτές. Ή με δέκα Βουλευτές.

Δεν είναι δυνατόν να έχουμε στόχο την καρέκλα, να έχουμε στόχο την εξουσιομανία του καθενός. Φοβάστε τον πολίτη; Φοβάστε τον Έλληνα;

Εάν ήταν πολιτικά έντιμη η Νέα Δημοκρατία, λόγω του αδιεξόδου που δημιουργήθηκε με τους διακόσιους ενενήντα επτά Βουλευτές, έπρεπε να προσφύγει στην ετυμηγορία του ελληνικού λαού και να κάνει εκλογές. Αλλά δεν κάνετε εκλογές. Φοβάστε, τρέμετε. Πού να πάτε με 22%;

(Χειροκροτήματα από την πτέρυγα της Ελληνικής Λύσης)

Χαίρομαι που κάποιοι συνάδελφοι βασίζονται ακόμη στις δημοσκοπήσεις τους. Δεν μπορώ να καταλάβω τη λογική σας. Εγώ ένα ερώτημα θα κάνω. Κάθε εβδομάδα έξι δημοσκοπήσεις! Ποιος τις πληρώνει; Θα μου πει κανένας εδώ μέσα; Κάθε βδομάδα έξι δημοσκοπήσεις διαφορετικές! Στη μία η Νέα Δημοκρατία 31%, στην άλλη 22%. Στη μία η Πλεύση Ελευθερίας τρίτο κόμμα, στην άλλη τέταρτο. Στη μία ο ΣΥΡΙΖΑ έβδομο κόμμα, στην άλλη πέμπτο! Εχθές η Ελληνική Λύση ήταν τρίτη, μετά μπορεί να είναι και έκτη. Ποιος πληρώνει τις δημοσκοπήσεις; Δεν θα το ψάξει ποτέ η Κυβέρνηση;

**ΠΑΥΛΟΣ ΠΟΛΑΚΗΣ:** Αυτός που κόβει τα πιστωτικά. Αυτός πληρώνει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και τα χωματουργικά έργα στην Ιονία Οδό!

Θέλω να πω, δηλαδή, ότι πραγματικά αυτοδιασύρεστε. Όταν βασίζεστε στις δημοσκοπήσεις και όχι στην κοινωνία, τότε υπάρχει αναντιστοιχία, μια αναντιστοιχία που θα την πληρώσετε ακριβά, πολύ ακριβά.

Και επειδή ο κ. Πολάκης με ρώτησε κάτι σε σχέση με τα τέσσερα μίλια, πρέπει να σας υπενθυμίσω κάτι, κύριε Πολάκη. Ο πρώτος που μίλησε για 28ο μεσημβρινό ανατολικά της Ρόδου ήταν ο κ. Τσίπρας, να τα αφήσουμε στην Τουρκία.

**ΠΑΥΛΟΣ ΠΟΛΑΚΗΣ:** Τώρα μη γαργαλιόμαστε…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Γαργαλιόμαστε για να μη χαλιόμαστε.

**ΠΑΥΛΟΣ ΠΟΛΑΚΗΣ:** Δεν έχουμε καμία σχέση.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Για εσάς το ξέρω. Λέω για τον τότε Πρωθυπουργό του ΣΥΡΙΖΑ.

**ΠΑΥΛΟΣ ΠΟΛΑΚΗΣ:** Όταν ήρθε το «Βarbaros», τα μάζεψε και έφυγε. Όχι όπως το «Oruc Reis».

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έχετε ένα δίκιο εδώ, γιατί λεβέντης Κρητικός δεν είναι ο άνθρωπος. Μου θυμίζει λίγο την Ζήκο που κάνει τον νταή όταν μπορεί.

Θέλω να πω, για να είμαστε σοβαροί –ας αφήσουμε τα υπόλοιπα-, ότι ο πρώτος που άνοιξε την κερκόπορτα για τον 28ο μεσημβρινό, και ακολουθεί η Νέα Δημοκρατία, ήταν ο κ. Τσίπρας. Αυτό λέω. Δεν λέω κάτι άλλο.

Από την άλλη, πραγματικά αυτό το «επανέρχομαι γιατί είχα φύγει και τώρα το μετάνιωσα και ξανάρχομαι», μου θυμίζει την παρατημένη σύζυγο η οποία θέλει να ξαναγυρίσει στον σύζυγο.

Ό,τι και να κάνει, απέτυχε αυτός και οι υπόλοιποι και δεν υπάρχει οδός επιστροφής για αποτυχημένους που πρόδωσαν τη Μακεδονία, τη δημοκρατία με το δημοψήφισμα και όλα τα παρεπόμενα. Για να τελειώνει η τραγωδία!

(Χειροκροτήματα από την πτέρυγα της Ελληνικής Λύσης)

Επειδή μιλάω για δημοκρατία, αλήθεια, κύριοι της Νέας Δημοκρατίας, ξέρετε ότι στην Ιταλία γίνονται πέντε δημοψηφίσματα; Θα κάνουμε ποτέ ένα δημοψήφισμα στη χώρα, ρε παιδιά; Για τον προσωπικό αριθμό, ας πούμε. Λέω τώρα εγώ.

Κάναμε με τον ΣΥΡΙΖΑ και έγινε το άσπρο - μαύρο. Το «ναι» έγινε «όχι». Το «όχι» έγινε «ναι». Μα, αυτοί είστε! Είστε γαντζωμένοι στην εξουσία. Δεν ακούτε τη λαϊκή ετυμηγορία. Αδιαφορείτε για τον Έλληνα πολίτη. Αδιαφορείτε για την ουσία της δημοκρατίας, που είναι το δημοψήφισμα.

Όποτε αισθάνονται στριμωγμένοι και της Νέας Δημοκρατίας και ο κ. Τσίπρας αρχίζουν να μιλάνε για πλουτοκρατία, για πατριωτισμό ευθύνης. Ο Πρωθυπουργός μίλησε για πατριωτισμό ευθύνης. Ο Τσίπρας μίλησε για νέο πατριωτισμό. Δηλαδή, ο παλιός τι είχε, για να καταλάβω κι εγώ; Αυτά παρέα τα έκανε ο Τσίπρας με τον Μητσοτάκη ή τα σκέφτεστε μόνοι σας;

Επί ημερών του κ. Μητσοτάκη η Αγιά Σοφιά έγινε τζαμί. Η Μονή Σινά θα γίνει μουσείο. Η Μονή της Χώρας έγινε μουσείο. Το επόμενο είναι να κάνει Airbnb τη μονή τάδε στην Τουρκία. Είναι απίστευτα πράγματα αυτά.

Πρέπει, όμως -τελευταία σελίδα-, να επαινέσω, για να λέμε τα του Καίσαρος τω Καίσαρι, τον κ. Αθανάσιο Λασκαρίδη. Δεν τον ξέρω προσωπικά, δεν τον γνωρίζω. Είναι εφοπλιστής. Γιατί τα βάζω με τους εφοπλιστές, όχι με όλους, αλλά με αυτούς που φέρνουν πετρέλαια από εκεί και είναι κολλητοί της Νέας Δημοκρατίας, όπως ο ιδιοκτήτης του «ΣΚΑΪ», ο Αλαφούζος, ο οποίος ποτέ δεν παίζει Ελληνική Λύση.

Δεν πειράζει, να είναι καλά ο ανθρωπάκος. Να είναι καλά ο άνθρωπος, να βγάζει λεφτά. Αλλά, όσο υπάρχει Ελληνική Λύση, θα καταγγέλλουμε ό,τι μεμπτό και ανήθικο κάνει ο οποιοσδήποτε.

(Χειροκροτήματα από την πτέρυγα της Ελληνικής Λύσης)

Ο Αθανάσιος Λασκαρίδης, λοιπόν, έκανε κάτι απλό. Ζήτησε από τριακόσια πενήντα ναυτιλιακά γραφεία που έχουν στην Ελλάδα οι εφοπλιστές να μαζευτούν εκατό εφοπλιστές να δώσουν από 10 εκατομμύρια ο καθένας, να μαζέψουν 1 δισεκατομμύριο και να επενδυθούν στην άμυνα της χώρας με drones. Μπράβο του! Μπράβο του! Μπράβο του!

(Χειροκροτήματα από την πτέρυγα της Ελληνικής Λύσης)

Δεν τον ξέρω, αλλά τέτοιες ενέργειες και πράξεις πρέπει να επαινούνται από όλους εδώ μέσα. Καλό είναι να στηλιτεύουμε, αλλά καλό είναι και να επιδοκιμάζουμε.

Αυτοί οι εφοπλιστές που ευεργέτησε η Νέα Δημοκρατία, κάτι Μαρτίνους –όχι του Αγίου Όρους, ο άλλος- ή ο κ. Αλαφούζος γιατί δεν δίνουν 10, 20 εκατομμύρια; Ο άνθρωπος δεν έχει σχέση. Λέει ότι θα βάλω εγώ 10, 20 εκατομμύρια, ας βάλουν και οι υπόλοιποι.

Καλώ, λοιπόν, τους εφοπλιστές, όσους έχουν πραγματικά μέσα τους εθνικό πατριωτισμό, εθνική συνείδηση, να κάνουν ό,τι έκανε ο Αβέρωφ –όχι ο Ευάγγελος, ο παλαιός- ό,τι έκανε ο Ζάννας, ό,τι έκαναν οι εθνικοί ευεργέτες, να το κάνουν και αυτοί, γιατί εσείς δεν μπορείτε να το ζητήσετε από τους εφοπλιστές. Τους κάνω έκκληση να βοηθήσουν οικονομικά ώστε η Ελλάδα να αναπτύξει τα αυτονόητα.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τελειώνω.

Κύριοι της Νέας Δημοκρατίας, κάνετε ένα μεγάλο λάθος. Θεωρείτε τους Έλληνες δεδομένους. Και επειδή τους θεωρείτε δεδομένους, δεν τους πολυσέβεστε, τους φωνάζετε, τους αδικείτε, ξεσπάτε πάνω τους, γίνεστε πολύ σκληροί μαζί τους. Ζητάτε ολοένα και περισσότερα από τους αδύναμους μέσω της φορολογίας. Και μέσα στη σιγουριά σας ξεχνάτε ένα βασικό πράγμα. Ποιο είναι αυτό; Κανείς άνθρωπος δεν είναι ποτέ δεδομένος.

Σας λέμε, λοιπόν, στη Νέα Δημοκρατία: Μην μπερδεύετε τον χαρακτήρα του Έλληνα με τη συμπεριφορά του. Ο χαρακτήρας του Έλληνα είναι ο ίδιος ο Έλληνας ο φιλότιμος, αυτός που αγαπάει την πατρίδα του, αυτός που σέβεται τον διπλανό του. Η συμπεριφορά του, όμως, εξαρτάται από τη δική σας συμπεριφορά και γι’ αυτό θα τιμωρηθείτε στις επόμενες εκλογές. Καταρρέετε καθημερινά. Πηγαίνετε σε εκλογές, αν μπορείτε.

(Όρθιοι οι Βουλευτές της Ελληνικής Λύσης χειροκροτούν ζωηρά)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Πρόεδρο.

Καλείται στο Βήμα ο Πρόεδρος της Κοινοβουλευτικής Ομάδας της Νίκης κ. Δημήτριος Νατσιός. Αμέσως μετά έχει ζητήσει τον λόγο –εκτός αν υπάρξει Αρχηγός- ο Κοινοβουλευτικός Εκπρόσωπος της Νέας Δημοκρατίας κ. Μακάριος Λαζαρίδης. Οι υπόλοιποι Κοινοβουλευτικοί Εκπρόσωποι θα πάνε με τη σειρά μετά τον κ. Λαζαρίδη, ο κ. Μάντζος και πάει λέγοντας, με μόνη επιφύλαξη ότι αν υπάρξει Αρχηγός, θα παρεμβληθεί υποχρεωτικά.

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, για τα δημοψηφίσματα που ακούστηκε, το τελειότερο σύστημα δημοψηφισμάτων υπάρχει στην Ελβετία -το ξέρουμε αυτό- και, βέβαια, είχε την τύχη να ιδρυθεί η Ελβετία, το κράτος αυτό από τον μεγάλο, τον μοναδικό που δικαιούται να ονομάζεται κυβερνήτης -νομίζω-, τον Ιωάννη Καποδίστρια. Άφησε μεγάλη παρακαταθήκη σε αυτήν τη χώρα, ήρθε στην Ελλάδα και είχε την κατάληξη που είχε. Όλοι οι μεγάλοι στην πατρίδα μας, δυστυχώς, δεν πεθαίνουν από γεράματα στο κρεβάτι. Είναι ιστορικό θέσφατο αυτό, κανόνας στην ιστορία μας.

Κύριε Πρόεδρε, κυρίες και κύριοι συνάδελφοι, θα ήθελα εν πρώτοις να θίξω κάτι το οποίο συμβαίνει στην περιοχή της Μακεδονίας αυτήν την εποχή και δη στην περιοχή της δυτικής Μακεδονίας και στη Φλώρινα.

Την προηγούμενη εβδομάδα στελέχη της Νίκης στην περιοχή της Φλώρινας ματαίωσαν τρία πανηγύρια και στο Αμύνταιο και σε δύο χωριά του Νομού Φλωρίνης με παρέμβαση στελεχών μας. Ματαιώθηκαν γιατί δεν επρόκειτο για τα όμορφα και αγνά παραδοσιακά πανηγύρια που αυτήν την εποχή έχουμε και στη Μακεδονία και στην πατρίδα μας, αλλά για εκδηλώσεις ύπουλες, προώθησης της αλυτρωτικής σκοπιανής προπαγάνδας. Συχνά, σε αυτά τα πανηγύρια, ορχήστρες που έρχονται από τα Σκόπια, τραγουδούν στη γλώσσα τους, στα σκοπιανά -δεν υπάρχει μακεδονική γλώσσα, σκοπιανή γλώσσα υπάρχει- και δεν καταλαβαίνουν αυτοί που είναι από κάτω τι λέγεται σε αυτά τα τραγούδια που συνήθως είναι προώθηση αλυτρωτικής προπαγάνδας. Πολλές φορές περιέχουν και ύβρεις κατά της πατρίδας μας. Αυτό ας το προσέξουν οι υπεύθυνοι οι τοπικοί και, βέβαια, το κράτος, το οποίο βρίσκεται -ως συνήθως- σε λήθαργο. Στη Νίκη το παρακολουθούμε και δεν θα επιτρέψουμε αυτήν την αθλιότητα.

Θα ήθελα να αναφερθώ στο θέμα της εξαγγελίας εν πρώτοις των θαλασσίων πάρκων. Στις 7 Δεκεμβρίου του ’23 η Κυβέρνηση υπέγραψε τη γνωστή Διακήρυξη των Αθηνών, η οποία δίνει άλλοθι στην Τουρκία να παρεμποδίζει τον τρόπο άσκησης των κυριαρχικών μας δικαιωμάτων στο Αιγαίο. Έχει παρατηρηθεί ότι κάθε φορά που παίρνει μια πρωτοβουλία η Κυβέρνηση και λες ότι φαίνεται να είναι προς το συμφέρον της Ελλάδας, έρχεται η αντίδραση της Τουρκίας και το έργο σταματά. Το είδαμε στο θέμα του θαλάσσιου χωροταξικού σχεδιασμού, το είδαμε στην Κάσο για την ηλεκτρική διασύνδεση της Κρήτης με την Κύπρο.

Θα γίνει ποτέ αυτό, κύριε Υπουργέ; Το εξαγγέλλετε κάθε μήνα. Οι αρχαίοι έλεγαν: «Ο μέλλεις πράττειν μη πρόλεγε, αποτυχών γαρ γελασθήση». «Αυτό που πρόκειται να κάνεις μην το λες από πριν, μην το προαναγγέλλεις, γιατί αν αποτύχεις, θα γίνεις ρεζίλι». Το έχετε πει τρεις-τέσσερις φορές.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Ο Δημοσθένης έλεγε: «Προς γαρ το τελευταίον εκβάν, έκαστον των πριν υπαρξάντων…».

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Αυτό βέβαια αναφέρεται στην προσωπική ζωή του καθενός. Εύχομαι το τελευταίο εκβάν της Κυβέρνησης να είναι προς το καλό της πατρίδας, γιατί βλέποντας και το Σινά, κύριε Υπουργέ, βλέποντας και άλλες περιπτώσεις, το τελευταίο εκβάν είναι ταπείνωση και ήττα.

Στο Σινά –με συγχωρείτε- τι είχαμε; Στο Σινά είχαμε ή δεν είχαμε ταπείνωση και ήττα, αγαπητέ μου κύριε Υπουργέ; Απόλυτη. Απλώς κοροϊδέψαμε τον κόσμο. Ο κύριος Υπουργός των Εξωτερικών μίλησε και καλλιέργησε συγκρατημένη αισιοδοξία και γύρισε με μία ήττα, με μία ταπείνωση και τη Μονή του Σινά, την περιουσία της να έχει περιέλθει στο αιγυπτιακό δημόσιο. Αυτά είναι τα γεγονότα. Άλλο οι προθέσεις και άλλο τα γεγονότα.

Πέρυσι ο ίδιος ο Πρωθυπουργός, στις 17 Απριλίου, μιλούσε για δύο θαλάσσιες περιοχές και αυτό έδειχναν οι σχετικοί χάρτες που είχαν διαρρεύσει. Τώρα ακούμε για περιοχές γύρω από νησιά μέχρι τα 6 ναυτικά μίλια στο Αιγαίο και, μάλιστα, τώρα δεν περιλαμβάνονται μικρά νησιά των Δωδεκανήσων, τα οποία η Τουρκία θεωρεί ως γκρίζες αμφισβητούμενες περιοχές.

Για ποιον λόγο αυτή η υπαναχώρηση; Τι μεσολάβησε; Μήπως επηρεαστήκατε από την άποψη της Τουρκίας που έγραφε η εφημερίδα «Daily Sabah» ότι οποιαδήποτε προσπάθεια δημιουργίας ζωνών προστασίας που ενδέχεται να επηρεάσει το καθεστώς αμφισβητούμενων εδαφών θεωρείται απαράδεκτη; Εμείς βλέπουμε άλλη μια υποχώρηση, άλλο ένα δείγμα φοβικής πολιτικής κατευνασμού.

Καλούμε τον Πρωθυπουργό και την Κυβέρνηση, αν ενδιαφέρονται πραγματικά για τα εθνικά μας συμφέροντα, να καταγγείλουν αμέσως τη Διακήρυξη των Αθηνών και να δηλώσουν ότι η άσκηση των κυριαρχικών μας δικαιωμάτων με βάση το Διεθνές Δίκαιο δεν είναι μονομερείς ενέργειες -όπως διατείνονται οι Τούρκοι- που θέτουν σε κίνδυνο την ειρήνη ούτε ενέργειες που πρέπει να πάρουμε την άδεια των Τούρκων, διαφορετικά βλέπω στο τέλος οι Τούρκοι να μας ζητούν άδεια ψαρέματος και για τις λίμνες της χώρας μας ή όπως διάβασα σε ένα ευτράπελο, να φτιάξουμε ένα θαλάσσιο πάρκο στον Αργοσαρωνικό με νεροτσουλήθρες. Εκεί σίγουρα δεν πρόκειται να υπάρξει καμία αμφισβήτηση!

Τώρα, σχετικά με την παράνομη αλιεία, έχουμε και εδώ κατευναστική πολιτική. Έχουμε καταθέσει, κύριε Υπουργέ, μέχρι τώρα για το θέμα τρεις ερωτήσεις στη Βουλή. Αρχικά στις 16-8-24 απευθύνθηκα στο Υπουργείο Ναυτιλίας και Νησιωτικής Πολιτικής. Ρώτησα, ακριβώς, τι πράττει μέχρι στιγμής, πόσοι παράνομοι αλιείς έχουν συλληφθεί και τι ποινές –απόρροια εφόσον υπάρχει σύλληψη- έχουν επιβληθεί. Μάθαμε τότε ότι σε κάθε περίπτωση διαπίστωσης αλιείας εντός των χωρικών μας υδάτων από αλιευτικά ξένης εθνικότητας δεν γίνονται συλλήψεις –το ξέρετε αυτό- από το Λιμενικό, αλλά συντάσσονται εκθέσεις επιτήρησης –έτσι ονομάζονται- οι οποίες αποστέλλονται στο Υπουργείο Εξωτερικών. Δεν γίνονται, λοιπόν, συλλήψεις, αλλά εκθέσεις επιτήρησης και «άντε στο καλό» τους παράνομους αλιείς, οι οποίοι τι κάνουν; Ξανάρχονται δόξη και τιμή.

Ακολούθως απευθυνθήκαμε -γιατί υπάρχει μεγάλο πρόβλημα με τους Έλληνες αλιείς- στο Υπουργείο Εξωτερικών στις 25-11-24, ρωτώντας ευθέως για τον τρόπο χειρισμού των εκθέσεων επιτήρησης, τι απόληξη έχουν οι εκθέσεις επιτήρησης και ποια μέτρα προτίθεται να λάβει η Κυβέρνηση για να σταματήσει το απαράδεκτο αυτό φαινόμενο που πλήττει -μεταξύ άλλων- και την ελληνική οικονομία. Απάντηση καμία. Για να θυμηθούμε τον Μακρυγιάννη, «Κούφια καρύδια και λόγια παχιά, λιθάρια στον ντορβά», θα έλεγε ο στρατηγός.

Ξαναθέσαμε το θέμα στις 30-4-25 στο Υπουργείο Ναυτιλίας και στο Υπουργείο Αγροτικής Ανάπτυξης, προτείνοντας -μεταξύ άλλων- την τροποποίηση του άρθρου 33 του Αλιευτικού Κώδικα, προκειμένου να υπάρχει η δυνατότητα στις λιμενικές αρχές να προβαίνουν στη σύλληψη και κατάσχεση των σκαφών των παρανόμων αλιέων Τούρκων, γιατί για Τούρκους μιλάμε μόνο. Για άλλη μία φορά διαπιστώσαμε ότι δεν υπάρχει βούληση πολιτική και επιθυμία για την πάταξη του πολύ επιβαρυντικού για τους Έλληνες αλιείς αυτού φαινομένου.

Κι εδώ, εμμέσως πλην σαφώς, κατευνασμός. Μάλιστα, μας ενημέρωσαν κατά λέξη ότι «η αντιμετώπιση του ζητήματος τελεί υπό τον συγκεντρωτικό έλεγχο του Υπουργείου Εξωτερικών και έχει τον χαρακτήρα του απορρήτου». Δεν είναι τίποτε απόρρητο. Φανερό είναι το ζήτημα και, μάλιστα, αυτό που είναι ολοφάνερο είναι η απεμπόληση των κυριαρχικών μας δικαιωμάτων στο θέμα της αλιείας και μετά εμείς περιμένουμε, ο λαός δηλαδή, από την Κυβέρνηση να επεκτείνει τα χωρικά μας ύδατα στο Αιγαίο και να ανακηρύξει ΑΟΖ.

Κυρίες και κύριοι συνάδελφοι, κύριε Πρόεδρε, ένα θέμα που ποτέ δεν πρόκειται να το αφήσουμε, συνεχώς θα το τονίζουμε και θα το λέμε και θα το υπενθυμίζουμε μέσα στην Εθνική Αντιπροσωπεία, είναι το δημογραφικό. Σε όλα τα παραπάνω εθνικά μας θέματα έχουμε και τις σοβαρές αυτές παρενέργειες μιας άνευρης και σίγουρα αναποτελεσματικής πολιτικής στο λεγόμενο μεταναστευτικό που συνδέεται με το δημογραφικό μας πρόβλημα.

Διαβάζουμε για αφίξεις εκατοντάδων λαθρομεταναστών. Είχα πει ξανά σε αυτήν την Αίθουσα για πεντακόσιους μόνο το τελευταίο Σαββατοκύριακο στην Κρήτη. Κατά τα άλλα μπήκε ο σκληρός κ. Βορίδης και από τότε που το έμαθαν προφανώς αυξήθηκαν οι ροές. Καταφθάνουν στις ελληνικές ακτές και είδαμε και τις εικόνες να φτάνουν ανενόχλητοι και οργανωμένοι σε παραλίες λουομένων και οι άνθρωποι έκπληκτοι να βλέπουν αυτό το θλιβερό φαινόμενο, το οποίο ντροπιάζει και την πατρίδα μας στο εξωτερικό και είμαστε εν όψει τουριστικής περιόδου.

Το αρμόδιο Υπουργείο Ναυτιλίας, αντί να εντείνει τα μέτρα φύλαξης των συνόρων μας, διαφημίζει τη διάσωση παράνομων μεταναστών και κοιτά πώς θα τους διαχειριστεί. Την ίδια ώρα διαβάσαμε γι’ αυτόν τον νόμο στο ΦΕΚ 194/2025 που προβλέπει δομές φιλοξενίας 100 ατόμων σε οικισμούς κάτω από 2.000 κατοίκους. Αν κάνετε τον πολλαπλασιασμό βγαίνει ένα φοβερό και τρομερό νούμερο. Προφανώς, τα έχετε υπολογίσει όλα. Μήπως αυτό αποτελεί και έξωθεν εντολή αφού θα έχουμε και αυξημένες επιστροφές από τη Γερμανία και όπου αλλού; Για να αντιμετωπιστεί το θέμα πρέπει να το εκλάβουμε ως μια ιδιότυπη εισβολή. Και στην εισβολή δεν εφαρμόζουμε πρωτόκολλα και οδηγίες, αλλά αμυνόμαστε με τον στρατό μας.

Μήπως πρέπει να στρατιωτικοποιήσουμε τα χερσαία και, κυρίως, τα θαλάσσιά μας σύνορα; Μην εφαρμόζετε στην πράξη αυτό που έλεγε και ο πρώην Πρωθυπουργός της χώρας ο οποίος ψήφισε την προδοσία των Πρεσπών ότι το Αιγαίο δεν έχει σύνορα. Έχει σύνορα το Αιγαίο. Είναι αιμάτινα τα σύνορα του Αιγαίου, γραμμένα με το αίμα των Κανάρηδων και των Μιαούληδων. Στρατιωτικοποιήστε, λοιπόν, τα σύνορα. Χρησιμοποιήστε τις Ένοπλες Δυνάμεις για να τα υπερασπιστούν πριν φτάσουμε να απωλέσουμε και το εσωτερικό της χώρας.

Σταματήστε και την ξεδιάντροπη προπαγάνδα που θέλει να μας πείσει ότι χρειαζόμαστε εργατικά χέρια και μόνο οι παράνομοι μετανάστες μπορούν να τα δώσουν. Αλλάξτε και την εθνοκτόνα πολιτική σας που έφεραν τα εγκληματικά μνημόνια με το χαράτσι του ΕΝΦΙΑ που παραμένει, με τη φοβερή και τρομερή ακρίβεια. Και θα μπορέσουν έτσι να επιστρέψουν χιλιάδες ελληνόπουλα που έφυγαν χωρίς τη θέλησή τους στο εξωτερικό. Βελτιώστε τα μισθολόγια, τις συνθήκες εργασίας και θα βρεθούν πολλοί Έλληνες για να δουλέψουν και στα χωράφια μας. Και αρχίστε, επιτέλους, να σχεδιάζετε τη δημογραφική ανάκαμψη της πατρίδας μας.

Μιλάτε για επίλυση του δημογραφικού και δεν ξέρουμε ακριβώς τι εννοείτε. Πού βρίσκεται το κείμενο του εθνικού σχεδίου δράσης που έχετε εξαγγείλει για το δημογραφικό; Θέλουμε να δούμε το σύνολο των προτάσεών σας με μετρήσιμους στόχους. Μήπως σκοπεύετε να βασίσετε τη δημογραφική ανάκαμψη στην αθρόα εισροή αλλοδαπών; Αυτό δεν θα είναι απλώς επιζήμιο. Θα είναι εθνικώς καταστροφικό. Θα σημάνει την πλήρη και μη αναστρέψιμη πληθυσμιακή αλλοίωση της Ελλάδας. Θα σημάνει εν ολίγοις, κύριε Υπουργέ, την ακύρωση της επανάστασης του 1821. Οι πρόγονοί μας μάτωσαν, άφησαν τα ιερά τους κόκαλα στη γη αυτή που όλοι μας ζούμε για να διώξουν τους τότε κατακτητές Οθωμανούς και τώρα, δόξα και τιμή, τους επαναφέρουμε.

Να πω και κάτι άλλο που συνέβη. Η λειτουργία της Βουλής, αγαπητοί, με 297 Βουλευτές, κατόπιν της ακύρωσης της εκλογής τριών Βουλευτών του κόμματος των Σπαρτιατών, δημιουργεί πρωτοφανή κατάσταση για τα μεταπολιτευτικά χρονικά της χώρας. Η Νίκη θα προβεί σε πλήρη νομική αξιολόγηση του σκεπτικού της απόφασης του εκλογοδικείου αμέσως μόλις δημοσιευθεί. Προς το παρόν έχουμε ένα έντυπο, ένα δελτίο Τύπου. Επί του παρόντος απαιτούμε από την Κυβέρνηση να απέχει από νομικές ακροβασίες και βολικές ερμηνείες που οδηγούν σε αλλοίωση των συνταγματικών πλειοψηφιών που υπολογίζονται με βάση τον προβλεπόμενο στον νόμο αριθμό των 300 Βουλευτών. Έχουμε μπροστά μας τις εκλογές των Προέδρων δύο πολύ σημαντικών αρχών, της Διασφάλισης Απορρήτου και της Αρχής Δεδομένων Προσωπικού Χαρακτήρα, αλλά και την κρίσιμη ψηφοφορία για την προανακριτική που στηρίξαμε εμείς την πρόταση που υπέβαλαν οι γονείς για τα Τέμπη. Η λύση δεν πρέπει να είναι αυτή που διευκολύνει την Κυβέρνηση, αλλά αυτή που θα διασφαλίσει την ομαλή λειτουργία του κοινοβουλευτικού μας πολιτεύματος. Το Σύνταγμα ορίζει με σαφήνεια ότι η Βουλή πρέπει να λειτουργεί σε πλήρη σύνθεση 300 Βουλευτών. Κατ’ εξαίρεση προβλέπει κάτι άλλο. Η λειτουργία της Βουλής με αριθμό Βουλευτών μικρότερο από τον νόμο αποτελεί ανώμαλη κατάσταση με πολύ επικίνδυνες προεκτάσεις.

Θέλω τώρα να μεταφερθούμε, κύριε Υπουργέ, κυρίες και κύριοι συνάδελφοι, στην Αλβανία, στη Βόρεια Ήπειρο και να δούμε μια σκηνή που διαδραματίζεται ακόμη και την ώρα που μιλάμε. Μέσα στο βράδυ της 9ης Ιουνίου 2025, ένας Αλβανός, προφανώς εκλεκτός του καθεστώτος Ράμα, ρίχνει μπετά και ανεγείρει μια τουριστική επιχείρηση. Το επόμενο πρωί σε μια άλλη περιοχή της Χειμάρρας της ελληνικότατης Χειμάρρας, συνεργεία της Εθνικής Επιθεώρησης Εδαφικής Προστασίας, όπως την ονομάζουν οι Αλβανοί, γκρεμίζουν δήθεν παράνομα κτίσματα Ελλήνων της Βορείου Ηπείρου, Βορειοηπειρωτών, ηλικίας τριάντα ετών, που οι ιδιοκτήτες τους είναι συνεπείς στις οικονομικές τους υποχρεώσεις προς τον δήμο και το αλβανικό κράτος. Η νομιμοποίηση αυτών των ιδιοκτησιών εκκρεμεί εδώ και τριάντα χρόνια αν και οι άνθρωποι πληρώνουν κανονικά φόρους, παράλληλα με τις νομιμοποιήσεις των ιδιοκτησιών όλων των Χειμαρριωτών, οικίες σε χωράφια έως και αδειοδοτήσεις εργασιών επισκευής παλαιών σπιτιών.

Η πολιτική καταστροφής της τοπικής επιχειρηματικότητας σχετίζεται με τη συνεχή κατάλυση του κράτους δικαίου στην Αλβανία. Για τα κτίρια που κατεδαφίστηκαν δόθηκε η νόμιμη δεκαήμερη προθεσμία-προειδοποίηση από το αλβανικό κράτος προς τους Έλληνες επιχειρηματίες Βορειοηπειρώτες, ενώ ήδη είχαν προκαταβάλει αυτοί στο δημόσιο τα ενοίκια για τα τμήματα της παραλίας που θα εκμεταλλεύονταν για όλη την τουριστική περίοδο. Την ίδια στιγμή συνεχίζονται οι αρπαγές γης μέσω των νόμων περί στρατηγικού επενδυτή και του πακέτου για τα όρη που θέσπισε ο φίλος τους ο Ράμα, ο φίλος σας ο Ράμα, τον οποίο καλέσατε, μίλησε, του στρώνατε κόκκινα χαλιά, επισκεπτόσασταν και εκθέσεις ζωγραφικής. Τον τιμάτε και ως καλλιτέχνη. Και αυτός κατακλέβει περιουσίες Ελλήνων Βορειοηπειρωτών συνεχώς. Κατά τα άλλα προστατεύετε τους Έλληνες της Βορείου Ηπείρου, της αναγνωρισμένης ως «εθνικής μειονότητας».

Η οργάνωση της Ομόνοιας Χειμάρρας καταγγέλλει μεταξύ άλλων «τη σκόπιμη καθυστέρηση της υπηρεσίας νομιμοποίησης αυθαιρέτων», δικά της τα λόγια τα γραπτά. «Να απαντήσει στους πολίτες για τη νομική κατάσταση των συγκεκριμένων καταστημάτων και τις μεθοδεύσεις τόσο της πολεοδομικής υπηρεσίας όσο και της δημοτικής αρχής του Δήμου Χειμάρρας που έχουν στόχο να τρομοκρατήσουν τους ντόπιους κατοίκους και να τους εξαναγκάσουν να εγκαταλείψουν τις επιχειρήσεις τους». Αυτά γίνονται στη Βόρεια Ήπειρο. Βρίσκουν οι Αλβανοί βέβαια και τα κάνουν. Και ρωτάω τον Υπουργό Εξωτερικών αν έχετε γνώση και εσείς, κύριε Υπουργέ, των όσων συμβαίνουν ή αν το θεωρείτε εσωτερική υπόθεση της Αλβανίας και δεν πρέπει να ασχοληθείτε. Είναι πολύ σοβαρό το θέμα. Ας παραμείνουν εκεί οι Έλληνες της Βορείου Ηπείρου. Προστατέψτε την εθνική μειονότητα.

Να κλείσω, κύριε Πρόεδρε, με μια εικόνα για την οποία νομίζω πως κανείς δεν αισθάνεται υπερήφανος. Μεθαύριο έχουμε το gay pride. Εθνικό μας σύμβολο είναι κι αυτό. Ο Παρθενώνας. Ξέρετε τι συμβολίζει η λέξη. Ήταν ο ναός της Παρθένου Αθηνάς για τους αρχαίους ημών προγόνους. Σήμερα εξευτελίζεται πάλι με αυτές τις ανοησίες ο Παρθενώνας με αυτήν την εικόνα. Ντροπή και μόνο ντροπή. Και πρέπει να σταματήσουμε επιτέλους με αυτά τα άθλια πανηγυράκια που προσβάλλουν τα ήθη μιας ορθόδοξης χώρας. Στην πόλη, στον τόπο που περπάτησε ο Απόστολος Παύλος, που έζησε η Αγία Φιλοθέη, που έζησε ο Μακρυγιάννης, που πέθανε ο Κολοκοτρώνης, που έζησε ο Παύλος Μελάς παρελαύνουν οι μαγαρισιές και προσβάλουν τα ελληνικά ήθη. Παρελάσεις να φτιάξετε, να προωθήσετε, να παροτρύνετε, από οικογένειες πολυτέκνων. Τέτοιες παρελάσεις πρέπει να γίνονται στην πατρίδα μας. Πολύτεκνες οικογένειες να διαφημίζουν και να λένε στους Έλληνες πολίτες «αυτή είναι η μόνη παρέλαση που αξίζει σήμερα να βλέπουμε εκτός από τις εθνικές επετείους». Και όχι η σάρα και η μάρα της οικουμένης, ξεβρακωμένοι -με συγχωρείτε- να προσβάλλουν τους πάντες.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

Η Νίκη θα τα πολεμήσει όλα αυτά. Να φύγουν από την πατρίδα μας. Στη Σερβία γίνονται τέτοιες παρελάσεις με οικογένειες. Κατά τα άλλα αγωνιάτε για την δημογραφική μας κατάρρευση. Κάντε κάτι γι’ αυτό. Απαγορεύστε τα. Να τελειώνουμε με αυτές τις αθλιότητες. Εδώ είναι Ορθοδοξία εδώ είναι Ελλάδα.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Πρόεδρε, και για την οικονομία του χρόνου.

Καλείται στο Βήμα ο Κοινοβουλευτικός Εκπρόσωπος της Νέας Δημοκρατίας, κ. Μακάριος Λαζαρίδης.

Ορίστε, κύριε Λαζαρίδη, έχετε τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Είχα σκοπό να ξεκινήσω την ομιλία μου διαφορετικά, κύριε Υπουργέ, αλλά δοθείσης της ευκαιρίας κάποιων εγγράφων που κατέθεσε ο κ. Βελόπουλος, ο οποίος μας έχει συνηθίσει σε άκρατο λαϊκισμό, τοξικότητα και ψέματα, θεωρώντας ότι έτσι κερδίζει, θα ξεκινήσω από αυτό. Και έχω νέα και για τον ΣΥΡΙΖΑ, κύριε Παππά, επειδή είδα ότι ο κ. Πολάκης συμφωνούσε με τον κ. Βελόπουλο. Τις τελευταίες ημέρες η αλήθεια είναι ότι τα άκρα έχουν ενωθεί. Έχω απάντηση και για εσάς, κύριε Νατσιέ, που κουνάτε το χέρι σας.

Πάμε, λοιπόν, τώρα. Τι ήρθε και είπε ο κ. Βελόπουλος; Μας παρουσίασε ένα έγγραφο, το οποίο κατέθεσε στα Πρακτικά, με ημερομηνία 14 Σεπτεμβρίου 2021, όπου πράγματι σε ένα έγγραφο του Υπουργείου Ναυτιλίας και Νησιωτικής Πολιτικής αναφέρεται ότι σύμφωνα με τον νέο Ποινικό Κώδικα, που κυρώθηκε με τον ν.4619/2019, δηλαδή, κύριε Παππά, επί ΣΥΡΙΖΑ! Θυμάστε τότε που έκλεινε η Βουλή και αλλάξετε τον Ποινικό Κώδικα, που βγήκαν δεκάδες εκατοντάδες δολοφόνοι από τη φυλακή. Τα θυμάστε φαντάζομαι αυτά. Άρα άλλαξε…

Προσέξτε, κυρίες και κύριοι συνάδελφοι! Από το 1970 ήρθε ο ΣΥΡΙΖΑ και άλλαξε το 2019 το άρθρο 401 του Ποινικού Κώδικα, που λέει ότι η διενέργεια αλιείας από αλιευτικά σημαίας Τουρκίας εντός ελληνικών χωρικών υδάτων, δεν αποτελεί ποινικό αδίκημα. Αυτό, κύριε Κεδίκογλου, ο ΣΥΡΙΖΑ το έκανε!

Πάμε, λοιπόν, να δείτε τώρα, κύριε Υπουργέ, το μεγαλύτερο ψέμα του κ. Βελόπουλου. Αυτή, λοιπόν, η Κυβέρνηση, που όλα τα κόμματα σήμερα εδώ μας κατηγορούν λίγο-πολύ ως εθνικούς μειοδότες -αυτό έχουμε ακούσει σήμερα, δεν μπορώ να το καταλάβω αυτό καθόλου-, ήρθε, λοιπόν, αυτή η Κυβέρνηση με τον ν.4855/2021 ημερομηνία -κύριε Νατσιέ, ακούτε;- 12 Νοεμβρίου 2021...

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ακούω.

**ΜΑΚΑΡΙΟΣ ΛΑΖΑΡΙΔΗΣ:** Και με τον νόμο αυτό τροποποίησε τον Ποινικό Κώδικα και τον Κώδικα Ποινικής Δικονομίας. Αυτό, κύριε Νατσιέ και κύριε Βελόπουλε -βλέπω άδεια τα έδρανα- και εσείς, κύριοι του ΣΥΡΙΖΑ, έχει αλλάξει.

Άρα, κύριε Νατσιέ, τι ήρθατε εδώ και μας είπατε ότι κάνετε ερωτήσεις και παίρνετε άλλες απαντήσεις; Στη φαντασία σας. Ακούστε, λοιπόν, τώρα…

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** …(Δεν ακούστηκε)

**ΜΑΚΑΡΙΟΣ ΛΑΖΑΡΙΔΗΣ:** Εντάξει τώρα, αφήστε. Ασχοληθείτε με τα εσωτερικά προβλήματα που έχετε στο κόμμα σας.

Άρθρο 398 του ν.4855/2021, για να το κλείσουμε αυτό: «Όποιος ασκεί αλιευτική δραστηριότητα με σκάφος ή άλλο πλωτό μέσο που φέρει σημαία τρίτης χώρας, χωρίς την προβλεπόμενη κατά τις οικείες διατάξεις άδεια της αρμόδιας αρχής, εντός, -κύριε Ναύαρχε-, της αιγιαλίτιδας ζώνης και των εσωτερικών υδάτων της ελληνικής επικράτειας, τιμωρείται με φυλάκιση», κύριε Νατσιέ! Δεν το ξέρετε αυτό;

(Χειροκροτήματα από την πτέρυγα της Νέας Δημοκρατίας)

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Πόσους πιάσατε;

**ΜΑΚΑΡΙΟΣ ΛΑΖΑΡΙΔΗΣ:** Όσοι πιάνονται, λοιπόν -και θα σας απαντήσω σε αυτό- πάνε στη φυλακή! Δεν σας αρέσει;

(Θόρυβος στην Αίθουσα)

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Πόσους πιάσατε;

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, μη διακόπτετε.

**ΜΑΚΑΡΙΟΣ ΛΑΖΑΡΙΔΗΣ:** Αφήστε, λοιπόν, τώρα αυτά. Αφήστε τον λαϊκισμό και κοιτάξτε που γίνατε ουρά της Πλεύσης Ελευθερίας και εσείς και ο κ. Βελόπουλος και μας κουνάτε και το δάκτυλο τώρα! Μας κουνάτε το δάκτυλο!

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Πόσοι είναι φυλακή;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

Συνεχίστε, κύριε Λαζαρίδη, ήρεμα.

**ΜΑΚΑΡΙΟΣ ΛΑΖΑΡΙΔΗΣ:** Άρα, λοιπόν, αυτό το θέμα, κύριε Υπουργέ, νομίζω είναι πάρα πολύ καθαρό και καλά θα κάνει ο κ. Βελόπουλος -δεν το συνηθίζει βεβαίως- και ο κ. Νατσιός να ζητήσουν ένα συγγνώμη.

Έχω να πω και δυο κουβέντες ακόμα για τον κ. Βελόπουλο, τον οποίο πραγματικά θα ήθελα να εισηγηθώ στην πολιτική ηγεσία του Υπουργείου Εθνικής Άμυνας στις επόμενες τακτικές κρίσεις να τον κάνει στρατάρχη. Ο άνθρωπος εδώ ήρθε και μας είπε τα πράγματα για τα οπλικά συστήματα με φαντασιώσεις. Και επειδή τον είδα, κύριε ναύαρχε, τουρκοφάγο, θέλω να του θυμίσω ότι το 2023 ο κ. Βελόπουλος πρότεινε να αγοράσει η Ελλάδα τουρκικούς πυραύλους Kuzgun.

Αντί, λέει τότε -προσέξτε, ο ειδικός επί των οπλικών συστημάτων και των εξοπλιστικών προγραμμάτων!- να πάρουμε τα F35, τα οποία κάνουν 4 δισεκατομμύρια δολάρια, και επειδή o ένας Kuzgun κάνει 100.000 έως 200.000 δολάρια, μπορούμε, λέει, με αυτά τα χρήματα που θα δώσουμε να πάρουμε τα F-35 -ακούτε, κύριε Υφυπουργέ, μπορεί να πάρετε τεχνογνωσία με αυτά που λέει ο κ. Βελόπουλος-, αντί, λοιπόν, να κάνουμε αυτό, να πάρουμε, λέει, τριάντα χιλιάδες Kuzgun! Ο τουρκοφάγος Βελόπουλος τα λέει αυτά. Έτσι; Γιατί, όταν κάποτε ο Πρωθυπουργός από αυτό εδώ το Βήμα είπε στον κ. Βελόπουλο και στα άκρα του συστήματος ότι είναι πατριώτες της φακής, παρεξηγήθηκαν. Αυτή είναι η πραγματικότητα.

Έρχομαι τώρα, κύριε Υφυπουργέ, να πω δυο κουβέντες και να αποδείξω στους καλούς συναδέλφους των κομμάτων της Αντιπολίτευσης ότι αυτή η Κυβέρνηση ούτε εθνικές υποχωρήσεις κάνει, ούτε κατευνασμός υπάρχει, ούτε ενδοτική είναι, ούτε φοβική.

Α, ήρθατε, κύριε Βελόπουλε; Να μας πείτε για τους πυραύλους Kuzgun που έχετε εισηγηθεί.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έχουμε πύραυλο εσένα.

**ΜΑΚΑΡΙΟΣ ΛΑΖΑΡΙΔΗΣ:** Αφήστε τις προσβολές!

Πάμε, λοιπόν, τώρα να δούμε ότι από το 2019 μέχρι και σήμερα, η Ελλάδα έχει κάνει άλματα μπροστά, τόσο στην άμυνα όσο και στην εξωτερική πολιτική.

Η Κυβέρνηση της Νέας Δημοκρατίας έχει ενισχύσει ουσιαστικά την αποτρεπτική ισχύ της χώρας, ενώ παράλληλα εδραίωσε τον ρόλο της πατρίδας μας ως δύναμη σταθερότητας και συνεργασίας στην ευρύτερη περιοχή της Ανατολικής Μεσογείου.

Στον τομέα της άμυνας, η σημερινή εικόνα των ελληνικών Ενόπλων Δυνάμεων δεν έχει καμία σχέση με αυτή την οποία παραλάβαμε, κύριε Δαβάκη. Παραλάβαμε μια κατάσταση απαξίωσης και έχουμε δημιουργήσει μια Ελλάδα ισχυρή και σεβαστή. Τι να πρωτοαναφέρω; Την απόκτηση των είκοσι τεσσάρων μαχητικών Rafale με κορυφαίο τεχνολογικό εξοπλισμό; Τις θετικές εξελίξεις στην προμήθεια είκοσι με προαίρεση για άλλα είκοσι F-35 που αποτελούν την αιχμή της παγκόσμιας αεροπορικής τεχνολογίας; Διαφωνεί, βέβαια, ο κ. Βελόπουλος. Συγκρίνει τα F-35 με τους τουρκικούς πυραύλους Kuzgun. Έχει τεράστια γνώση, προφανώς. Την αναβάθμιση των F-16 στην έκδοση VIPER στην Eλληνική Aεροπορική Bιομηχανία, με τις πρώτες παραδόσεις ήδη να έχουν ξεκινήσει και να ενσωματώνονται στον στρατηγικό σχεδιασμό της χώρας μας; Τις τρεις υπερσύγχρονες φρεγάτες Belharra με τη φρεγάτα «ΚΙΜΩΝ» να παραδίδεται εντός του 2025 και τη συμμετοχή της Ελληνικής Αμυντικής Βιομηχανίας στο πρόγραμμα για την τέταρτη φρεγάτα;

Την ίδια στιγμή γίνονται και είναι στη σωστή κατεύθυνση οι προσπάθειες διάσωσης της αμυντικής μας βιομηχανίας και τη μετατροπή της σε πυλώνα εθνικής παραγωγικής ισχύος. Προφανώς, κυρίες και κύριοι συνάδελφοι, χρειάζεται πολλή δουλειά ακόμα να γίνει σε αυτό αλλά πλέον, έχει μπει το νερό στο αυλάκι.

Την ίδια στιγμή η στρατηγική συμμαχία με το Ισραήλ με το κέντρο εκπαίδευσης των Ικάρων στην Καλαμάτα, το οποίο πλέον εξελίσσεται σε ένα διακρατικό εκπαιδευτικό κόμβο.

Και βεβαίως, η Συμφωνία με τη Γαλλία, την οποία ψάχναμε από το 1974 με τη ρήτρα αμοιβαίας συνδρομής που μας δίνει νομικά ερείσματα για κοινή δράση.

Φυσικά, για πρώτη φορά, μετά από δεκατέσσερα ολόκληρα χρόνια, τα στελέχη των Ενόπλων Δυνάμεων, που αποτελούν πραγματικά την αιχμή του δόρατος για τη χώρα μας, βλέπουν αυξήσεις στις αποδοχές τους.

Παράλληλα, το Υπουργείο Εθνικής Άμυνας παρουσίασε έναν δωδεκαετή προγραμματισμό εξοπλιστικών προγραμμάτων ύψους 25 δισεκατομμυρίων ευρώ.

Στον Έβρο, κυρίες και κύριοι συνάδελφοι, εσείς ειδικά που είστε τουρκοφάγοι, σταθήκαμε όρθιοι. Αυτή η Κυβέρνηση, με Πρωθυπουργό τον Κυριάκο Μητσοτάκη, το 2020, νίκησε τον Ερντογάν.

Γελάτε, κύριε Βελόπουλε. Ναι, τον νικήσαμε τον Ερντογάν! Βεβαίως. Όταν επιχείρησε να εργαλειοποιήσει το μεταναστευτικό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** …(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Μην αναφέρεστε, κύριε Λαζαρίδη. Δημιουργείτε θέματα τα οποία δυσκολεύουν το Προεδρείο. Αναφερθείτε πολιτικά και όχι ονομαστικά.

**ΜΑΚΑΡΙΟΣ ΛΑΖΑΡΙΔΗΣ:** Έχετε δίκιο, κύριε Πρόεδρε. Ζητώ συγγνώμη.

Σήμερα, επίσης, ο φράχτης επεκτείνεται, παρά τις ενστάσεις ορισμένων που ακόμα και σήμερα βρίσκονται απέναντι στην ασφάλεια της χώρας. Πλέον δεν είμαστε το μαύρο πρόβατο. Διεθνοποιήσαμε το ζήτημα εντός και εκτός της Ευρωπαϊκής Ένωσης και σήμερα η Ελλάδα συνδιαμορφώνει πολιτικές, δεν είναι απλώς αποδέκτης αποφάσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στην εξωτερική πολιτική αυτή η Κυβέρνηση έχει μεγαλώσει την Ελλάδα. Μπορεί να μην σας αρέσει, αλλά αυτή είναι η πραγματικότητα, καθώς αποτυπώνεται με πράξεις. Οι άλλοι λένε λόγια και αυτή η Κυβέρνηση κάνει πράξεις. Υπογράψαμε συμφωνίες οριοθέτησης των θαλασσίων ζωνών με την Ιταλία και την Αίγυπτο. Επεκτείναμε τα χωρικά μας ύδατα στα δώδεκα ναυτικά μίλια στο Ιόνιο μέχρι το Ακρωτήριο Ταίναρο, της εκλογικής περιφέρειας του Υφυπουργού, ενώ διατηρούμε αδιαπραγμάτευτο το δικαίωμα να πράξουμε το ίδιο όποτε το κρίνουμε και στο Αιγαίο Πέλαγος.

Εκπονήσαμε την Εθνική Χωρική Στρατηγική για τον θαλάσσιο χώρο, θεμελιώνοντας την παρουσία μας σε κάθε πτυχή του θαλάσσιου δικαίου. Ενισχύουμε τον θαλάσσιο μας χώρο με την ίδρυση θαλάσσιων πάρκων και στο Ιόνιο και στο Αιγαίο.

Τέλος, δεν θα παραλείψω τη στρατηγική μας συμμαχία με τις Ηνωμένες Πολιτείες που θωρακίζει την αμυντική μας ασφάλεια και θα έλεγα αναβαθμίζει την γεωπολιτική μας αξία.

Η Ελλάδα του 2025 δεν είναι η Ελλάδα του 2019. Το είπα και στην αρχή της ομιλίας μου. Είναι μια χώρα ισχυρή, σοβαρή, συμμαχική, με εθνική αυτοπεποίθηση και διεθνή φωνή. Κι αυτό είναι αποτέλεσμα στρατηγικής, δουλειάς και αποφασιστικότητας. Με το ίδιο πάθος και την ίδια θέληση θα συνεχίσουμε αποδεικνύοντας στην πράξη ποιοι είναι πατριώτες και όχι στα λόγια, όπως επιλέγουν κάποιοι.

Κλείνω, κύριε Πρόεδρε, επειδή έγινε και πολλή συζήτηση και πραγματικά έχουν δίκιο όλα τα κόμματα, όχι βέβαια αυτά τα οποία έχουν κυβέρνηση από το 2001 και μετά, ότι αυτές οι κυρώσεις των συμβάσεων θα πρέπει να έρχονται, κύριε Υφυπουργέ, πολύ νωρίτερα και είναι προς τιμήν σας ότι παραδεχθήκατε το γεγονός ότι υπάρχουν περίπου σαράντα, απ’ ό,τι είπατε και στην επιτροπή, οι οποίες θα πάρουν τη διαδικασία να κυρωθούν.

Θέλω, όμως, επειδή αναφέρθηκε και ο ειδικός αγορητής του ΣΥΡΙΖΑ, ο καλός συνάδελφος ο κ. Κεδίκογλου, στο θέμα της καθυστέρησης, να σας θυμίσω, κύριε συνάδελφε, το εξής. Άνθρωποι είμαστε. Πέρασαν και τα χρόνια. Κοιτάξτε. Η δεύτερη κύρωση, αυτή που αφορά τον SACT, είχε έρθει για να κυρωθεί στο Ελληνικό Κοινοβούλιο στις 9-1-2019. Μάλιστα, τότε κατά σύμπτωση ήσασταν εσείς εισηγητής. Δεν κυρώθηκε όμως. Γιατί;

**ΣΥΜΕΩΝ ΚΕΔΙΚΟΓΛΟΥ:** Εγώ δεν ήμουν.

**ΜΑΚΑΡΙΟΣ ΛΑΖΑΡΙΔΗΣ:** Ναι, έχετε δίκιο. Το παίρνω πίσω.

Όμως, δεν κυρώθηκε η σύμβαση αυτή, δεν την κύρωσε ο ΣΥΡΙΖΑ, γιατί τότε είχε φέρει ο κ. Καμμένος, Υπουργός Εθνικής Άμυνας, μία τροπολογία για εξοπλιστικά προγράμματα, έγινε ένας χαμός στη Βουλή και τελικά το απέσυρε. Άρα, και γι’ αυτό δεν κυρώθηκε.

Το λέω γιατί αυτές οι κυρώσεις έχουν μία διαχρονικότητα και μία διακομματική, θα έλεγα, ευθύνη. Γι’ αυτό, κύριε Υπουργέ, σας παρακαλώ το συντομότερο δυνατό όλες αυτές οι κυρώσεις να έρθουν προς κύρωση στη Βουλή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Περιμένετε λίγο. Για να μην αντιδράσετε από την αρχή, θα σας δώσω τον λόγο, αλλά θα σας εξηγήσω πριν.

Η διαδικασία με την οποία συζητάμε σήμερα είναι με το άρθρο 108 του Κανονισμού.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το ξέρω, κύριε Πρόεδρε. Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ο λόγος δίδεται, όπως ανακοινώθηκε από τον Προεδρεύοντα στην αρχή -και τα ξέρετε, αλίμονο- και δεν υπάρχουν παρεμβάσεις. Εγώ εμπόδισα και τη δική μου παράταξη. Μου ζήτησε ο κ. Λαζαρίδης κατά τη διάρκεια των ομιλητών παρέμβαση. Ήρθε και πάνω μάλιστα, αν το είδατε. Δεν του έδωσα τον λόγο γιατί δεν δικαιούται.

Τώρα πολιτικές θέσεις κι εσείς εκφράζετε και ο κ. Λαζαρίδης εξέφρασε. Διαφορετικά, αν είναι προσωπικό το θέμα και κατά το άρθρο 68 του Κανονισμού προσωπικό θέμα είναι όταν υπάρχει κάτι υβριστικό ή κάτι το οποίο…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, μιλάτε δύο λεπτά. Θα είχα μιλήσει.

**ΠΡΟΕΔΡΕΥΩΝ (Αθανάσιος Μπούρας):** Μα, θα σας δώσω τον λόγο, κύριε Βελόπουλε, αλλά πρέπει και εγώ να εξηγούμαι, γιατί κάθε φορά αν δεν εξηγήσω, τότε θα υπάρχει πρόβλημα στη συνέχεια.

Τώρα, λοιπόν, επειδή νομίζετε ότι έχετε προσωπικό θέμα, έχετε τον λόγο αν θέλετε για δύο λεπτά. Σας παρακαλώ θερμά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, Είμαι Βουλευτής έντεκα χρόνια. Και τον Κανονισμό γνωρίζω και γνωριζόμαστε καλά.

Επειδή ο συνάδελφος ξεκίνησε με αήθεις επιθέσεις εναντίον κομμάτων, ανακατεύοντας τα εσωκομματικά τους μέσα στο Κοινοβούλιο, πραγματικά ντρέπομαι γι’ αυτό που κάνατε. Δεν θα γίνω συνήγορος κανενός κόμματος εγώ, αλλά πρέπει κάποιος να σας νουθετήσει, κύριε συνάδελφε. Μην ανακατεύετε εσωκομματικά κομμάτων στην πολιτική αντιπαράθεση.

Θα αναγκαστώ να περάσω ακροθιγώς στο ύφος σας. Με αποκαλέσατε «στρατάρχη». Κοιτάξτε, ο θυρωρός της οικογένειας Μητσοτάκη μπορεί να με αποκαλεί όπως θέλει, αλλά εγώ στρατάρχης δεν είμαι. Επίσης, δεν ξέρω αν ήσασταν καλός δημοσιογράφος, δεν ξέρω πού εργαστήκατε, σε ποιες εφημερίδες, αλλά ως αμύντορας της πολιτικής Μητσοτάκη έχετε αποτύχει οικτρά.

Ακούστε. Είπατε για ΑΟΖ, για κουτσή ΑΟΖ. Δεν θα το συζητήσω ξανά. Κάνετε το άσπρο μαύρο. Έχω εδώ, όμως, ένα δημοσίευμα της ΕΡΤ, της κρατικής- κυβερνητικής ΕΡΤ: «Λέσβος, παράνομη αλιεία από τουρκικές μηχανότρατες καταγγέλλουν οι ψαράδες στα διακόσια μέτρα από την ακτή». Μου λέτε, λοιπόν, ότι φέρατε έναν νόμο. Να το δεχτώ.

**ΜΑΚΑΡΙΟΣ ΛΑΖΑΡΙΔΗΣ:** Πότε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Στις 3 Σεπτεμβρίου 2024. Έχει κι άλλα άρθρα.

Άλλο άρθρο στις 5 Σεπτεμβρίου 2024: «Ψαράδες στη Λέσβο καταγγέλλουν παράνομη αλιεία από τουρκικές μηχανότρατες». Θα τα δώσω κι αυτά στα Πρακτικά.

Αφού, λοιπόν, υπάρχει ο νόμος, εγώ να δεχτώ αυτό που λέει ο κύριος συνάδελφος, ο θυρωρός της οικογένειας ότι υπάρχουν νόμοι. Γιατί δεν εφαρμόζονται; Γιατί οι Τούρκοι ψαρεύουν μέχρι διακόσια μέτρα από την ακτή; Ο νόμος που επικαλείστε νομιμοποιεί την αλιεία από σκάφη αλλοδαπών εφόσον υπάρχει διακρατική συμφωνία.

Ακούστε λίγο. Μη μου κουνάτε το χέρι εμένα ξέρετε, με τα χεράκια εγώ έχω ένα θέμα. Το χεράκι όχι έτσι.

**ΜΑΚΑΡΙΟΣ ΛΑΖΑΡΙΔΗΣ:** Γιατί, τι θα μου κάνετε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θυρωρέ της οικογένειας, περίμενε λίγο. Θα τα ακούσεις τώρα.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Αποτελεί διακρατική συμφωνία η διακήρυξη Αυγενάκη - Φιντάν που εντάσσεται στο πέμπτο Ανώτατο Συμβούλιο Συνεργασίας Ελλάδας - Τουρκίας, ναι ή όχι; Αυτό απαντήστε μου. Γι’ αυτό οι Τούρκοι έχουν ξεσαλώσει και η αναλογία ένας Έλληνας προς δεκαπέντε Τούρκους ψαράδες. Γι’ αυτό και δεν συλλαμβάνετε κανέναν Τούρκο στα διακόσια μέτρα. Κανένας δεν συλλαμβάνεται, κανέναν δεν πιάνετε και κανέναν δεν το πάτε στη φυλακή. Κερκόπορτα λέγεται αυτό! Κερκόπορτα είναι η μη εφαρμογή του νόμου, με συμφωνία κάτω από το τραπέζι μεταξύ Αυγενάκη και Φιντάν.

Και το κερασάκι στην τούρτα, έτσι για να αστειευτούμε λίγο, κύριε συνάδελφε της Νέας Δημοκρατίας. Να σας ρωτήσω κάτι, κύριε συνάδελφε. Αυτός εδώ στη φωτογραφία εσείς είστε;

**ΜΑΚΑΡΙΟΣ ΛΑΖΑΡΙΔΗΣ:** Ναι. Τι σημαίνει αυτό;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κούκλος είστε! Κούκλος ο κ. Τσοχατζόπουλος και ο κ. Παπανδρέου. Εγώ τέτοιες φωτογραφίες δεν έχω. Να χαίρεστε τον εαυτό σας και στη Νέα Δημοκρατία.

(Χειροκροτήματα από την πτέρυγα της Ελληνικής Λύσης)

**ΜΑΚΑΡΙΟΣ ΛΑΖΑΡΙΔΗΣ:** Μη φεύγετε! Το βάλατε στα πόδια!

**ΠΡΟΕΔΡΕΥΩΝ (Αθανάσιος Μπούρας):** Ο κ. Νατσιός έχει τον λόγο.

Κύριε Νατσιέ, έχετε τον λόγο για τρία λεπτά.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κατ’ αρχάς, η πρόκληση είναι από το ύφος του κ. Λαζαρίδη, το ειρωνικό, για τον εαυτό του και για το κόμμα του περιορίζεται να λέει ότι είναι νικητές, περίπου ισάξιοι με τον Κολοκοτρώνη. «Νικήσαμε τον Ερντογάν». Να πάλι τα παχιά λόγια. Νικήσατε τον Ερντογάν!

Από εκείνη την ημέρα μέχρι σήμερα έχουν μπει χιλιάδες λαθρομετανάστες. Τι κάνετε το χέρι; Πεντακόσιοι το τελευταίο Σαββατοκύριακο στην Κρήτη! Είδαμε εικόνες στη Σάμο -δεν θυμάμαι πού-, δίπλα σε λουόμενους να κατεβαίνουν άνετοι, οργανωμένοι. Κατά τα άλλα νικήσατε τον Ερντογάν. Σας έχει κατατροπώσει σε αυτό το θέμα. Ουρά είστε. Κάνετε ό,τι σας λέει.

Δεν μου λέτε, πόσους έχετε συλλάβει; Πόσοι είναι στη φυλακή λαθραλιείς Τούρκοι; Πέστε μας, πόσοι -αριθμός, νούμερο- είναι στη φυλακή; Είναι ή δεν είναι αλήθεια ότι ο νόμος προβλέπει φυλάκιση μόνον όσων έχουν ελλιμενιστεί σε ελληνικό λιμάνι; Τότε προβλέπεται σύλληψη και φυλάκιση. Αυτόν τον νόμο τον έχουν γράψει προφανώς οι Τούρκοι. Έρχονται οι Τούρκοι στο ελληνικό λιμάνι και λένε «τώρα να μας συλλάβετε και κλείστε μας φυλακή»; Μας κοροϊδεύετε; Εφαρμόζετε νόμους; Και έχετε μούτρα και μας κατηγορείτε και μας ειρωνεύεστε;

Απαράδεκτα πράγματα, κύριε Πρόεδρε. «Ούτοι ήρξατο χειρών αδίκων», που έλεγαν και οι αρχαίοι. Να μας προκαλούν και να μας ειρωνεύονται, να ανακατεύονται στα εσωκομματικά μας! Θα δείτε και εσείς τι θα πάθετε. Έτοιμοι είστε. Βλέπαμε προχτές τον Πρωθυπουργό σας σχεδόν σε μοιρολόι και όχι ομιλία. Ο ένας τραβούσε τον άλλον να σηκωθείτε όρθιοι να χειροκροτήσετε.

Στη Νίκη δεν μασάμε από αυτά. Θα αγωνιζόμαστε και θα αποκαλύπτουμε τις πομπές σας.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Νατσιό και για την οικονομία του χρόνου.

**ΜΑΚΑΡΙΟΣ ΛΑΖΑΡΙΔΗΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Λαζαρίδη, τι θέλετε; Μην αρχίσουμε το πινγκ πονγκ τώρα. Υπάρχει κάποιο προσωπικό;

**ΜΑΚΑΡΙΟΣ ΛΑΖΑΡΙΔΗΣ:** Με ύβρισε.

**ΠΡΟΕΔΡΕΥΩΝ (Αθανάσιος Μπούρας):** Για ένα λεπτό εξηγήστε ποιο είναι το προσωπικό.

**ΜΑΚΑΡΙΟΣ ΛΑΖΑΡΙΔΗΣ:** Δύο πολύ σύντομες απαντήσεις. Δεν θα αναφερθώ στον κ. Νατσιό. Του προτείνω να πάει να διαβάσει καλά τον νόμο και να επανέλθει.

Εγώ θέλω να πω δυο πολύ σύντομες κουβέντες για τον κ. Βελόπουλο, ο οποίος το έβαλε στα πόδια από ό,τι βλέπω. Με αποκάλεσε θυρωρό. Έχει κάτι με τους θυρωρούς; Οι θυρωροί είναι πολίτες αυτής της χώρας, τους σεβόμαστε και τους αγαπάμε. Δεν καταλαβαίνω τι λέει. Όμως, αυτό το οποίο μπορώ να του πω είναι το εξής, επειδή άφησε υπονοούμενα και για τη δημοσιογραφική μου πορεία και καριέρα, για την οποία είμαι πολύ υπερήφανος. Εγώ προέρχομαι από μια πάρα πολύ φτωχή οικογένεια. Ο πατέρας μου -τον οποίο έχασα πρόσφατα- ήταν ηλεκτροσυγκολλητής στα ναυπηγεία Σκαραμαγκά και είμαι πολύ περήφανος γι’ αυτόν. Εγώ, ξέρετε, κύριε Πρόεδρε, δεν έχω καταθέσεις δεκάδων χιλιάδων ευρώ στην Deutsche Bank. Εγώ είμαι ένας άνθρωπος ο οποίος αγωνίζεται από το πρωί μέχρι το βράδυ. Έχω την πορεία την οποία έχω, δεν θα την κρίνει σε κάθε περίπτωση ο κ. Βελόπουλος.

Και κάτι τελευταίο. Μας έδειξε μια φωτογραφία, όπου πράγματι είμαι ακριβώς πίσω από τον Άκη Τσοχατζόπουλο και τον Γεώργιο Παπανδρέου, Υπουργός Εθνικής Άμυνας τότε ο Άκης Τσοχατζόπουλος, Υπουργός Εξωτερικών ο Γεώργιος Παπανδρέου. Επειδή προφανώς δεν το ξέρει -και άκουσα και σχόλια από την Κοινοβουλευτική Ομάδα της Ελληνικής Λύσης-, θέλω να του υπενθυμίσω του κ. Βελόπουλου, γιατί αυτή είναι η αθλιότητα την οποία πάντα χρησιμοποιεί και μετά το βάζει στα πόδια, ότι ήμουν στρατιωτικός συντάκτης εκείνης της εποχής και μάλιστα ήμουν διευθυντής σύνταξης στο περιοδικό «Άμυνα και διπλωματία».

Άρα, από πού και ως πού επιχειρεί ο κ. Βελόπουλος, που μας έχει πει ότι είναι ΠΑΣΟΚ, ότι παρακαλούσε τον Σαμαρά να τον πάρει στη Νέα Δημοκρατία και θέλει να μου πει ότι εγώ ήμουν ΠΑΣΟΚ; Θα πρέπει να ντρέπεται και αυτό το οποίο καταδείχθηκε περίτρανα, κύριε Πρόεδρε -και κλείνω-, είναι ότι αυτά τα οποίο μας κατέθεσε ο κ. Βελόπουλος είναι κάτι σαν τις επιστολές του Ιησού Χριστού.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Συνεχίζουμε τώρα τις τοποθετήσεις των Κοινοβουλευτικών Εκπροσώπων. Συνήθως σε αυτές τις διαδικασίες αρχίζουμε από το τέλος προς την αρχή. Όμως, ο Κοινοβουλευτικός Εκπρόσωπος έχει δικαίωμα να ζητήσει τον λόγο και τότε εφαρμόζεται η αρχή του μεγαλύτερου προς το μικρότερο κ.λπ..

Από ό,τι συμπεραίνετε, τον λόγο τώρα μου ζητήθηκε και έχει ο Κοινοβουλευτικός Εκπρόσωπος του ΠΑΣΟΚ, ο κ. Μάντζος και αμέσως μετά ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Νίκος Παππάς.

Κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ξεκινήσω και εγώ από ένα ζήτημα το οποίο έχει ανακύψει τις τελευταίες ώρες στην Αίγυπτο και αφορά στην αποστολή ανθρωπιστικής βοήθειας και την παρουσία Ελλήνων και Ελληνίδων ακτιβιστών και ακτιβιστριών στην Αίγυπτο με κατεύθυνση προς το πέρασμα της Ράφα. Φαίνεται ότι εκεί -σύμφωνα με πληροφορίες- κρατούνται Έλληνες πολίτες και γίνεται έλεγχος όσον αφορά στην παρουσία τους εκεί από τις αιγυπτιακές αρχές. Θα θέλαμε από την Κυβέρνηση να ενημερώσει το Σώμα για το τι ακριβώς συμβαίνει στην Αίγυπτο και προφανώς να αναληφθούν όλες οι διπλωματικές πρωτοβουλίες από το ελληνικό Υπουργείο Εξωτερικών για την ασφάλεια των Ελλήνων που συμμετέχουν σε αυτήν την ανθρωπιστική αποστολή.

Κύριε Πρόεδρε, κυρίες και κύριοι συνάδελφοι, όσον αφορά στο ίδιο το αντικείμενο των διεθνών συμφωνιών τις οποίες κυρώνει η Βουλή, αναφέρομαι σε όλους τους ισχυρισμούς και τις θέσεις και όσα εξέφρασε ήδη από χθες στην αρμόδια επιτροπή αλλά και στην Ολομέλεια προ ολίγων ωρών πια, ο Μιχάλης Κατρίνης, ο υπεύθυνος του τομέα ΄Αμυνας της Κοινοβουλευτικής μας Ομάδας. Αναγνωρίζουμε προφανώς τη σημασία που συμφωνίες τέτοιες έχουν για τη συμμετοχή της χώρας μας στο ΝΑΤΟ, με την πολύ κρίσιμη, όμως, παρατήρηση που έκανε και ο εισηγητής μας ότι η κύρωση αυτή έπρεπε κάθε φορά να γίνεται με τρόπο έγκαιρο, με τρόπο προσήκοντα, όχι με την τόση καθυστέρηση ακόμα και είκοσι ετών, όπως αναφέρθηκε ήδη. Αυτή είναι μια γενική παρατήρηση που πράγματι δεν είναι μόνο δείκτης δημοκρατικής λογοδοσίας στο εσωτερικό, αλλά και στοιχείο αξιοπιστίας της χώρας στη διεθνή κοινότητα, ιδίως στον κρίσιμο τομέα της άμυνας, εκεί όπου οι συμμαχίες, οι συνέργειες, η αλληλεπίδραση εντός των διεθνών οργανισμών και των διεθνών συμμαχιών έχουν πολύ μεγάλη αξία για την ισχύ των κρατών, με την παραδοσιακή και όχι μόνο έννοια, έννοια της ισχύος.

Όμως, αυτή η συζήτηση που κάνουμε δεν γίνεται εν κενώ, δεν γίνεται σε συνθήκες εργαστηρίου, γίνεται σε ένα περιβάλλον που ενώ ήδη είναι πολύ επισφαλές διεθνώς, γίνεται ακόμα πιο αβέβαιο εξαιτίας και των αντιφατικών αντικρουόμενων μηνυμάτων που εκπέμπει η Κυβέρνηση της χώρας ακόμα και σε κρίσιμα ζητήματα εξωτερικής πολιτικής και αμυντικής πολιτικής.

Διότι τελικά η Κυβέρνηση της Ελλάδας δεν παρουσιάζει μόνο πολυφωνία, αλλά και απώλεια συντονισμού σε κρίσιμα πεδία πολιτικής, όπως αυτά που συζητούμε σήμερα στην Αίθουσα της Ολομέλειας. Είναι χαρακτηριστικό παράδειγμα οι τοποθετήσεις -οι πρόσφατες- του Υπουργού Εθνικής Άμυνας για τη μη συμμετοχή -όπως είπε- της χώρας μας στον κανονισμό safe της Ευρωπαϊκής Ένωσης. Ο Υπουργός Άμυνας ενημέρωσε το Σώμα ότι δεν προτίθεται να λάβει μέρος η χώρα μας σε ένα χρηματοδοτικό εργαλείο της Ευρωπαϊκής Ένωσης και ότι θα αρκεστεί στη συμμετοχή της στο πρόγραμμα ReArm Europe, που είναι ένα πλαίσιο που παρέχει απλώς λογιστική ευελιξία.

Σύμφωνοι, ο κανονισμός SAFE έχει πολλά σοβαρά ζητήματα. Ήμασταν οι πρώτοι που -σε μηδενικό χρόνο σχεδόν- τα έχουμε θέσει, τα έχουμε αναδείξει, με πρώτο και κύριο τη συμμετοχή τρίτων χωρών, κυρίως της Τουρκίας, χωρών οι οποίες δεν σέβονται και δεν εγγυώνται και δεν μπορούν να εγγυηθούν το ευρωπαϊκό κεκτημένο, άρα χώρες οι οποίες ως τρίτες έρχονται να υπερασπιστούν την Ευρώπη και την αμυντική της αρχιτεκτονική, ενώ οι ίδιες δεν πιστεύουν τελικά στην Ευρώπη, σε όλες τις ιδρυτικές της αρχές και τις αξίες και σε όλα όσα η Ευρώπη τελικά εκφράζει και ως κεκτημένο και ως πολιτικός οργανισμός.

Το Υπουργείο Εξωτερικών όμως ήταν εκείνο που για τον κανονισμό SAFE μιλούσε με πολύ θετικό πρόσημο και για τις διπλωματικές επιτυχίες που πέτυχε δήθεν η Κυβέρνηση, που αφορούσαν τελικά σε μια αιτιολογική σκέψη, μια σκέψη του προοιμίου με το ζόρι και όχι σε ρήτρες, που θα έπρεπε να υπάρχουν στο κείμενο του κανονισμού, έναντι των τρίτων χωρών, όπως η Τουρκία, με αποτέλεσμα η Τουρκία ήδη να ετοιμάζει και το φάκελο της συμμετοχής της στο SAFE. Προβλέπεται η συμμετοχή τρίτων χωρών, άλλωστε έως και 35% στην αξία κάθε προϊόντος. Και τώρα ενώ το Υπουργείο Εξωτερικών μάς έχει πει ότι όλα πήγαν όσο καλά μπορούσαν να πάνε, ακούμε το Υπουργείο Άμυνας να μας λέει ότι τελικά ο κανονισμός SAFE δεν θα αξιοποιηθεί από τη χώρα μας. Και εμείς αναρωτιόμαστε εύλογα ως Βουλή, τι ισχύει τελικά, ποιος είναι ο αρμόδιος. Γιατί; Συντονίζονται οι Υπουργοί μεταξύ τους σε αυτά τα κρίσιμα, κομβικά για την πορεία της χώρας και τη διεθνή της υπόσταση ζητήματα ή λέει ο καθένας ό,τι θέλει; Ο Πρωθυπουργός έχει θέση, έχει άποψη για όλα αυτά ή απλώς διαμεσολαβεί ανάμεσα σε διαφωνούντα Υπουργεία; Ποια είναι η λογική άραγε να υπάρξει από τώρα ένας τέτοιος γενικός αφορισμός για ένα πρόγραμμα, το οποίο εμφανίζεται ότι θα έχει ένα χαμηλότοκο δανεισμό, με πιο ευνοϊκούς όρους από τις αγορές; Μήπως η αλήθεια βρίσκεται στις απαιτήσεις του κανονισμού SAFE, που μιλούν για την υποχρέωση της χώρας μας, όπως και των υπολοίπων κρατών-μελών της Ευρωπαϊκής Ένωσης, ως τις 30 Νοεμβρίου του τρέχοντος έτους να παρουσιάσουν ολοκληρωμένο σχέδιο για την αμυντική τους βιομηχανία; Μήπως είναι κάτι το οποίο τελικά η Κυβέρνησή μας δεν θέλει και δεν μπορεί να το κάνει; Και αλήθεια, τι γίνεται με την Ελληνική Αμυντική Βιομηχανία; Πώς θα πάψει η Ελλάδα να είναι αυτό που ευχόμαστε όλοι, πιστεύουμε; Να μην είναι μόνο ένας καταναλωτής, αλλά να είναι παραγωγός και συμπαραγωγός αμυντικού εξοπλισμού συστημάτων, οχημάτων; Τι θα γίνει με την ΕΑΒ, με τα ΕΑΣ, με την Ελληνική Ναυπηγική Βιομηχανία, την κρατική βιομηχανία που ναι, σωστά πρέπει πράγματι να συμπράττει με τον ιδιωτικό τομέα, αλλά πρέπει πρώτα να υπάρχει και να είναι και ευσταθής και ανταγωνιστική και βιώσιμη.

Επαναλαμβάνουμε λοιπόν το αίτημα του εισηγητή μας, του Μιχάλη Κατρίνη και επιμένουμε σε αυτό, επιμένουμε στην ανάγκη να υπάρξει, κύριε Υπουργέ, μια σοβαρή συζήτηση στην Επιτροπή Εθνικής Άμυνας και Εξωτερικών Υποθέσεων τόσο για αυτές τις κομβικές στρατηγικού χαρακτήρα αποφάσεις της Κυβέρνησης και της χώρας τελικά στο πλαίσιο της αμυντικής αρχιτεκτονικής της Ευρωπαϊκής Ένωσης SAFE, ReArm Europe, όσο και για τη συμμετοχή της Ελληνικής Αμυντικής Βιομηχανίας σε όλα αυτά τα προγράμματα και για τις θεσμικές πρωτοβουλίες που είμαι βέβαιος ότι πρέπει μαζί να συμφωνήσουμε ποιες είναι αυτές μισθολογικές, θεσμικές και άλλου τύπου πρωτοβουλίες για την ενίσχυση της ανταγωνιστικότητας της Ελληνικής Αμυντικής Βιομηχανίας.

Αυτές είναι συζητήσεις κρίσιμες, προκειμένου να αποσαφηνιστεί η πραγματική εικόνα και χαίρομαι και εγώ που φαίνεται ότι τουλάχιστον σε αυτό μπορεί να υπάρξει και από την πλευρά του Υπουργείου Άμυνας μια θετική ανταπόκριση, τουλάχιστον να διοργανωθούν αυτές οι συνεδριάσεις, προφανώς με τη μέριμνα της Βουλής, ώστε να υπάρξει αποσαφήνιση όλων αυτών των ζητημάτων. Γιατί πράγματι, στα ζητήματα της εθνικής άμυνας και των διεθνών σχέσεων, θα πω εγώ, της χώρας οφείλουμε να ζητούμε συναινέσεις. Αλλά τις συναινέσεις αυτές να τις πετυχαίνουμε όχι εκβιάζοντας, όχι επιβάλλοντας, αλλά συζητώντας και συνδιαμορφώνοντας. Αλλά πώς θα γίνει αυτό όταν τις τελευταίες ημέρες, τις εβδομάδες που διέτρεξαν το τελευταίο διάστημα, σαν να είναι μια τηλεοπτική σειρά σε αυτοτελή αλλά μεταξύ τους επικοινωνούντα επεισόδια, αποδεικνύεται η ανεπάρκεια και η απρονοησία της εξωτερικής πολιτικής της Κυβέρνησης; Διότι αυτό δεν είναι δυστυχώς τηλεοπτική σειρά, είναι η πραγματικότητα. Και η αφωνία και η υποκριτική εξισορροπητική στάση της χώρας μας απέναντι στην εθνοκάθαρση που συντελείται από την ισραηλινή Κυβέρνηση εις βάρος των Παλαιστινίων στη Γάζα, απέναντι στην εκατόμβη των αμάχων, απέναντι στον οριστικό αποκλεισμό της Γάζας και την αναστολή της ανθρωπιστικής βοήθειας, που δεν έχει αφυπνίσει δυστυχώς την Ελληνική Κυβέρνηση, παρά το γεγονός ότι η Ελλάδα αποτελεί μη μόνιμο μέλος του Συμβουλίου Ασφαλείας του ΟΗΕ. Δεν είναι τηλεοπτική πραγματικότητα, αλλά αλήθεια η εμπλοκή με την αιγυπτιακή Κυβέρνηση για τη Μονή της Αγίας Αικατερίνης στο όρος του Σινά, ο οδυνηρός αιφνιδιασμός μας όσον αφορά στην ιδιοκτησία και το καθεστώς και την περιουσία ενός αρχαίου ελληνορθόδοξου μοναστηριού δεκαπέντε αιώνων. Δεν είναι ψηφιακή πραγματικότητα, αλλά αλήθεια η εμπλοκή και στη Λιβύη και μάλιστα στο ανατολικό τμήμα της χώρας, όπου η εκεί Βουλή και το καθεστώς Χαφτάρ παρουσιάζονταν συστηματικά ως σύμμαχοι της Ελληνικής Κυβέρνησης και ως μέσο εξισορρόπησης της τουρκικής επιρροής στη Βόρεια Αφρική και την Ανατολική Μεσόγειο. Όλα αυτά δεν είναι μια τηλεοπτική πραγματικότητα, αλλά μια αλήθεια και είναι μια αλήθεια και μια πραγματικότητα συγκεχυμένη, θολή και αβέβαιη στις διεθνείς σχέσεις της χώρας στην ευρύτερη περιοχή της Ανατολικής Μεσογείου, ακόμη και με χώρες φίλιες που παρουσιάζονταν ως φίλες.

Θα ήταν, λοιπόν, προνοητική μια εξωτερική πολιτική, η οποία θα είχε εξασφαλίσει ότι ο διακανονισμός που είχε κατά τα φαινόμενα και τις πληροφορίες επιτευχθεί θα είχε υπογραφεί από την αιγυπτιακή κυβέρνηση πριν εκδοθεί η δικαστική απόφαση για το Σινά. Θα ήταν προνοητική η εξωτερική πολιτική που δεν θα αρκούνταν σε δηλώσεις και πηχυαίους τίτλους εσωτερικής κατανάλωσης, αλλά θα έχτιζε πραγματικές συμμαχίες, θα τις έχτιζε και θα τις συντηρούσε τις συμμαχίες, όταν αυτές είναι επωφελείς για την πατρίδα μας. ΄Οπως ήταν προνοητική η πολιτική για παράδειγμα, η μεθοδική από τις κυβερνήσεις ΠΑΣΟΚ τότε, για την οικοδόμηση συμμαχιών στην Ευρώπη και την οικοδόμηση μιας συνεκτικής ευρωτουρκικής σχέσης με κανόνες και όρους ευρωπαϊκούς, όχι τουρκικούς και με οφέλη απτά για την Ελλάδα με πρώτο και κύριο την είσοδο της Κύπρου στην Ευρωπαϊκή Ένωση, μετά την πολιτική του Ελσίνκι το 1999. Όπως προνοητική πολιτική σε επίπεδο συμμαχιών ήταν οι πολιτικές επιλογές των κυβερνήσεων ΠΑΣΟΚ για τη σύγκλιση με τον αραβικό κόσμο και την Παλαιστινιακή Αρχή, αλλά και με το κράτος του Ισραήλ. Η δημιουργία και η συντήρηση δεσμών εμπιστοσύνης με τους λαούς της περιοχής, που τώρα πια δεν δίνουν απλώς τη δυνατότητα, αλλά δημιουργούν την υποχρέωση της χώρας μας να αναλαμβάνει ενεργητικές πρωτοβουλίες για την ειρήνη και την προώθηση των δύο κρατών στην περιοχή, με την αναγνώριση παλαιστινιακού κράτους, όπως ο ΟΗΕ έχει εδώ και δεκαετίες ζητήσει. Όπως προνοητική εξωτερική πολιτική ήταν η χαρτογράφηση των απώτατων ορίων της αποκλειστικής οικονομικής ζώνης της χώρας μας και η κατάθεση αυτών των χαρτών στον Οργανισμό Ηνωμένων Εθνών με τον ν.4001/2011 της κυβέρνησης ΠΑΣΟΚ, Πρωθυπουργού Παπανδρέου και Υφυπουργού Ενέργειας Μανιάτη, που έδινε τη βάση τόσο για την υποβολή του θαλάσσιου χωροταξικού σχεδιασμού εδώ και χρόνια, όχι στο και πέντε, ώστε να δίνει τη δυνατότητα στην Τουρκία να κάνει ασκήσεις επί χάρτου τώρα, αλλά μας έδινε τόσα χρόνια και το πιο πειστικό εθνικό επιχείρημα για την εν τοις πράγμασι ακύρωση του τουρκολιβυκού μνημονίου, με τις επενδύσεις που γίνονται στα θαλάσσια οικόπεδα νοτίως της Πελοποννήσου και της Κρήτης. Όπως προνοητική -και καταλήγω με αυτό- εξωτερική πολιτική είναι μια πολιτική που εκτείνεται σε όλους τους κλάδους της κοινωνικής και οικονομικής ζωής και σε όλα τα πεδία της διπλωματίας, όχι μόνο της κλασικής, της παραδοσιακής, αλλά της οικονομικής, της ενεργειακής, της περιβαλλοντικής, της πολιτισμικής και της εκπαιδευτικής. Έχει πολύ μεγάλη αξία να δούμε το τι συμβαίνει τώρα στις Ηνωμένες Πολιτείες της Αμερικής και την αμφισβήτηση που δέχονται τα ακαδημαϊκά ιδρύματα εκεί, τα πανεπιστήμια, η ακαδημαϊκή ελευθερία, η καινοτομία, η έρευνα από την αμερικανική διοίκηση. Και να δούμε μέσα σε αυτήν την πικρή για την αμερικανική δημοκρατία εμπειρία ένα σχέδιο, μία ευκαιρία για τη χώρα μας για ένα σχέδιο προσέλκυσης ερευνητών, επιστημόνων, πανεπιστημιακών και Ελλήνων από τις Ηνωμένες Πολιτείες Αμερικής, από τα πανεπιστήμιά τους, που αυτήν τη στιγμή διώκονται και αμφισβητούνται. Και αυτό χρειάζεται προφανώς αξιοποίηση ευρωπαϊκών και ενωσιακών πόρων, κίνητρα εγκατάστασης και την ενεργοποίηση του σπάνιου αλλά πολύτιμου δικτύου της ελληνικής διασποράς στις Ηνωμένες Πολιτείες της Αμερικής.

Όλα αυτά, εν τέλει, έρχονται να ακουμπήσουν πάνω στην ανάγκη για την προστασία και την υπεράσπιση της δημοκρατίας και μέσα από την ακαδημαϊκή ελευθερία. Όλα αυτά απαιτούν προφανώς μελέτη, σχέδιο, τόλμη που να εμπνέει συναινέσεις και να μην τις εκβιάζει. Και όλα αυτά κατατείνουν στην ανάγκη για μια ενεργητική και προνοητική εξωτερική πολιτική αρχών, ωφέλιμη για τον τόπο μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μάντζο.

Κυρίες και κύριοι συνάδελφοι, γίνεται γνωστό στο Σώμα ότι από τα διπλωματικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», η Πρόεδρος κ. Νοβίτσκα Βάντα και τρία μέλη από την Κοινοβουλευτική Αντιπροσωπεία της Πολωνίας στο πλαίσιο επίσημης επίσκεψης.

Σάς καλωσορίζουμε στη Βουλή.

(Χειροκροτήματα από όλες τις πτέρυγες της Βουλής)

Σας υποδέχομαι με πολλή καλοσύνη και ευγένεια.

Σας ευχόμαστε να περάσετε καλά στη φιλόξενη χώρα μας. Επίσης, να σας πούμε ότι σήμερα συζητάμε ένα νομοσχέδιο που αφορά και τη χώρα σας, και τη χώρα μας προφανώς, κυρώνοντας ένα μνημόνιο συνεργασίας των Υπουργείων Εθνικής Άμυνας, και του δικού σας και του δικού μας και άλλων χωρών-μελών του ΝΑΤΟ.

Να είστε καλά και σας ευχαριστούμε για την επίσκεψη.

Συνεχίζουμε τη διαδικασία. Καλείται στο Βήμα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Νικόλας Παππάς.

Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ πολύ, κύριε Πρόεδρε.

Έχουμε ήδη τονίσει οι εισηγητές των κομμάτων ότι τα δύο μνημόνια συνεργασίας έρχονται δυστυχώς με πολλά χρόνια καθυστέρηση. Και, ξέρετε, η καθυστερημένη κύρωση, ειδικά για το δεύτερο μνημόνιο, εγείρει και ζητήματα λογοδοσίας, αξιοπιστίας και διαφάνειας. Διότι αυτή τη στιγμή είναι σαφές ότι δεν μπορούμε να ελέγξουμε το αν και πώς τηρήθηκαν και υλοποιήθηκαν τα συμφωνηθέντα. Ενισχύει δε τη συζήτηση για το αν η παρουσία της χώρας μας σε συμμαχικές δομές εντάσσεται σε έναν σχεδιασμό ή στη λογική του αυτόματου πιλότου και του δεδομένου συμμάχου και βεβαίως εάν προστατεύονται στο πλαίσιο αυτών των συμφωνιών τα δικαιώματα της Ελλάδας.

Διαβάζουμε για παράδειγμα στην παράγραφο 31: «Οι συμμετέχοντες δεν προτίθενται να δημιουργήσουν δικαιώματα και υποχρεώσεις βάσει του Διεθνούς Δικαίου δυνάμει του παρόντος μνημονίου κατανόησης. Εάν παρ’ όλα αυτά προκύψει τέτοια σύγκρουση, υπερισχύει το Εθνικό ή το Διεθνές Δίκαιο. Οι ενδιαφερόμενοι συμμετέχοντες πρέπει να ειδοποιούν ο ένας τον άλλον σε περίπτωση τυχόν τέτοια σύγκρουσης». Εδώ δεν τίθεται θέμα ειδοποίησης. Εδώ υπάρχει σαφής ανταγωνιστική θέση, εκτός πλαισίου Διεθνούς Δικαίου της Τουρκίας, η οποία επιβουλεύεται προφανώς τα εθνικά δικαιώματα και κατέχει τη μισή Κύπρο. Άρα, έχουμε ήδη έμπρακτη πρόθεση δημιουργίας τετελεσμένων από ένα αντισυμβαλλόμενο μέλος. Κι εδώ θα έπρεπε όχι μόνο να εξελιχθεί η ελληνική θέση με περισσότερο δυναμισμό, αλλά θα έπρεπε και οι σύμμαχοι να έχουν πάρει θέση επ’ αυτού.

Σε ό,τι αφορά τον σχεδιασμό, υπάρχουν βέβαια πάρα πολλά θέματα να συζητήσουμε, υπάρχουν τα προγράμματα SAFE και ReArm. Είναι ένα ερώτημα το πώς δικαιολογείται η αποχή της Ελλάδας από το χρηματοδοτικό εργαλείο SAFE, ένα εργαλείο που παρέχει δάνεια με ευνοϊκούς όρους για συμπαραγωγές και ενίσχυση της εγχώριας αμυντικής βάσης, ένα εργαλείο που συνδέει άμυνα, βιομηχανία και τεχνολογία, ένα εργαλείο που θα μπορούσε να αξιοποιηθεί.

Εμείς απέχουμε μένοντας μόνο στο ReArm, το οποίο παρέχει μόνο λογιστική ευελιξία, ενώ άλλες ευρωπαϊκές χώρες προχωρούν δυναμικά στην αξιοποίησή του και από κοντά και η Τουρκία η οποία ετοιμάζεται να συμμετέχει επίσης. Θα καταντήσουμε με τις τακτικές αυτές να είμαστε απλώς μια χώρα-πελάτης.

Θα ήθελα να υπενθυμίσω ότι υπάρχει δήλωση του κ. Δένδια ότι από τις αμυντικές δαπάνες, από τα αμυντικά προγράμματα, το 25% θα πηγαίνει στην εγχώρια αμυντική βιομηχανία. Υπάρχει κάποια δικλείδα ασφαλείας; Υπάρχει κάποια μέθοδος διασφάλισης ότι αυτό θα συμβαίνει; Προσέξτε, εδώ δεν μιλάμε για ένα ζήτημα που άπτεται μόνο οικονομικών αποτελεσμάτων, αλλά άπτεται των δυνατοτήτων της χώρας, αυξάνει ή μειώνει το διπλωματικό και το πληθυσμιακό της εκτόπισμα. Και θα θέλαμε πραγματικά εδώ να ακούσουμε κάτι το οποίο θα μας καθησυχάσει ως προς αυτό.

Δυστυχώς, θα έλεγα, στην εξωτερική πολιτική δεν είναι αρμοδιότητα του Υπουργείου Αμύνης βεβαίως, διότι η άμυνα συγκροτείται, διατάσσεται και υλοποιείται στα πλαίσια της άσκησης μιας εξωτερικής πολιτικής. Όμως, στην εξωτερική πολιτική δυστυχώς, κύριε Υπουργέ, έχουμε μετακινηθεί από το δόγμα της ακινησίας στο δόγμα της υποτιθέμενης κινητικότητας, η οποία προφανώς υπολείπεται των αναγκών, αφήνει περιθώρια κινήσεων στον θορυβούντα γείτονα, ο οποίος δεν έχει καλές σχέσεις με το Διεθνές Δίκαιο, και αυτό πρέπει καταφανώς, εμφανώς, ξανά και ξανά να το υπογραμμίζουμε. Βεβαίως έχει βρει και τα κάνει αυτά τα τελευταία, πράγματα που δεν σκεφτόταν να τολμήσει κατά την περίοδο της δικής μας διακυβέρνησης.

Και επιτρέψτε μου να πω εδώ, διότι υπήρξε και μια ευθεία παρέμβαση του κ. Βελόπουλου απέναντι στην παράταξή μας, ότι το ελληνοαιγυπτιακό σύμφωνο για τον καθορισμό της ΑΟΖ συζητιόταν και επί της δικής μας κυβέρνησης. Δεν υπεγράφη όμως, ακριβώς διότι υπήρχε η αξίωση εγκατάλειψης μετά τον 28ο μεσημβρινό, ο οποίος διαμορφώνει τετελεσμένα.

Να θυμίσω, και στην Κυβέρνηση και στον κ. Βελόπουλο, ότι ο λόγος για τον οποίον δεν υπεγράφη ήταν ακριβώς αυτός. Και είχε τοποθετηθεί τότε και ο Τομέας Εξωτερικής Πολιτικής και ο ίδιος ο Πρόεδρος του ΣΥΡΙΖΑ Αλέξης Τσίπρας.

Να θυμίσω, βεβαίως, ότι για να είσαι αποτελεσματικός στην προστασία των συνόρων και των δικαιωμάτων της χώρας δεν χρειάζεται να δαπανάς δισεκατομμύρια. Το 2018 δεν είχαμε αυτή τη δυνατότητα. Τι είχαμε όμως; Είχαμε ενεργητική εξωτερική πολιτική και πολυδιάστατη, είχαμε επιχειρησιακή ετοιμότητα και πολιτικό προβάδισμα και γι’ αυτό δεν κουνήθηκε φύλλο όταν η Φρεγάτα «Νικηφόρος Φωκάς» απέτρεψε το «Barbaros» να κάνει έρευνες νοτίως της Κρήτης. Ούτε διπλωματικά, ούτε πολιτικά κούνησε κανένας το δάχτυλο στην Ελλάδα.

Σας περιγράφω μια συνθήκη, κύριε Υπουργέ, κατά την οποία δεν σηκώσαμε τα σπαθιά και τα γιαταγάνια. Δεν απειλούσε με πόλεμο η Ελλάδα. Ήταν, όμως, καθαρό ότι οποιαδήποτε λύση, οποιαδήποτε κίνηση στην περιοχή γίνεται στη βάση του Διεθνούς Δικαίου. Και αυτό είναι το μεγάλο πρόβλημα. Αυτό έχουμε απωλέσει ως χώρα. Αυτό το προβάδισμα έχει χαθεί. Αυτή η πυρηνική, η αξιόπιστη και διπλωματική δύναμη της χώρας να αντιλαμβάνεται και ο γείτονας και οι υπόλοιποι αντισυμβαλλόμενοι της περιοχής, και οι μεγάλες δυνάμεις, θα πω εγώ, ότι η οποιαδήποτε λύση δεν μπορεί να υλοποιηθεί χωρίς τη σύμφωνη γνώμη της Ελλάδας, χωρίς την πιστή και ασφαλή εφαρμογή του διεθνούς δικαίου.

Έρχομαι τώρα σε ένα ζήτημα που είναι άμεσης επικαιρότητας. Πριν από λίγο έγινε η Διάσκεψη των Προέδρων της Βουλής και ο ΣΥΡΙΖΑ - Προοδευτική Συμμαχία πρότεινε να ενεργοποιηθεί η Βουλή για να αφεθούν ελεύθεροι Έλληνες πολίτες, οι οποίοι κρατούνται από τις αιγυπτιακές αρχές και οι οποίοι διεκδικούν να κάνουν μια ανθρωπιστική πορεία προς τη διακεκαυμένη ζώνη, προς τη Γάζα.

Πρέπει να κινηθεί η ελληνική διπλωματία, να ενεργοποιηθεί η Βουλή και οι Έλληνες πολίτες να ασκήσουν ελεύθερα το δικαίωμά τους στη μετακίνηση, διότι η παράδοση ανθρωπιστικής βοήθειας δεν είναι κίνδυνος για κανέναν. Είναι η αυτονόητη υποχρέωση.

Κλείνω με το εξής, κύριε Πρόεδρε. Έκλεισε αισίως -και ευτυχώς για τη δημοκρατία μας- ένα παράθυρο δομικής παραβίασης του Κανονισμού της Βουλής και του Συντάγματος. Και αναφέρομαι, βεβαίως, στη μεθόδευση η οποία «ξετυλίχθηκε» από τη μεριά της Κυβέρνησης, ώστε η πλειοψηφία να αναγνωρίζεται ως πλειοψηφία των εκατόν σαράντα εννέα, με δεδομένο ότι τρεις Βουλευτές έχουν εκπέσει του αξιώματός τους.

Ευτυχώς, υπήρξαν επαρκείς αντιδράσεις, όπως φάνηκε και από τα κόμματα της Αντιπολίτευσης και βεβαίως και από τους συνταγματολόγους και κάτι τέτοιο δεν πρόκειται να υλοποιηθεί.

Επειδή, όμως, υπάρχει ιστορικό προηγούμενο οφείλουμε να αναφέρουμε και το εξής. Οι κενές έδρες αναπληρώνονται με εκλογές. Δεν καταλαβαίνω πως έχει κλείσει η συζήτηση. Θα πορεύεται η Βουλή με διακόσιους ενενήντα επτά, μέχρι να εμπνευστεί ή να επινοήσει κάποιο εθνικό ζήτημα ο κ. Μητσοτάκης και να οδηγήσει τη χώρα σε εκλογές ή μέχρι την άνοιξη του 2027; Αυτή είναι η πρόθεσή σας; Εδώ θέλουμε πάρα πολύ καθαρές απαντήσεις.

Ολοκληρώνω με την επισήμανση ότι η εξέλιξη αυτή είναι δηλωτική των προθέσεων της Νέας Δημοκρατίας και κανένα προοδευτικό κόμμα δεν πρέπει να απλώσει χείρα συνεργασίας για την αναθεώρηση του Συντάγματος η οποία επίκειται.

Η σαφής κατεύθυνση της Νέας Δημοκρατίας είναι μια συντηρητική μετατόπιση. Και παρ' όλους τους διαγκωνισμούς, διακινδυνεύω την πρόβλεψη ότι θα κοιτάξει στα «δεξιά» και τα «ακροδεξιά» της για συμμαχίες και πλειοψηφίες, εάν θέλει να υλοποιήσει τις συνταγματικές αλλαγές τις οποίες έχει εξαγγείλει ήδη με καθαρό τρόπο.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ πάρα πολύ τον κ. Παππά και για την οικονομία του χρόνου.

Στο σημείο αυτό θα διακόψουμε για πέντε λεπτά, γιατί περιμένουμε την Πρόεδρο της Πλεύσης Ελευθερίας και τον κ. Χαρίτση.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαέξι μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Ανατολικού Θεσσαλονίκης «Η Βαλμάδα».

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Σας ευχόμαστε καλή πρόοδο και καλό καλοκαίρι.

Θέλω να διευκρινίσω κάτι πριν προχωρήσουμε. Δεν ξέρω τι ακριβώς και πώς το είπα, όμως, η κ. Κωνσταντοπούλου ήταν στη Διάσκεψη των Προέδρων και ειδοποιήθηκε την τελευταία στιγμή, ένα λεπτό πριν εγώ κάνω τη διακοπή επειδή υπήρξε μια απουσία κάποιων Κοινοβουλευτικών Εκπροσώπων. Από την αρχή είχε δηλώσει πότε θα μιλήσει και άρα, ζητώ συγγνώμη αν υπήρξε μια παρεξήγηση.

Και τώρα καλώ στο Βήμα την κ. Κωνσταντοπούλου, την Πρόεδρο της Πλεύσης Ελευθερίας, η οποία έχει τον λόγο.

Κυρία Πρόεδρε, έχετε τον λόγο και το μεγάλο προτέρημα να έχετε απέναντί σας τα παιδιά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πάντα είναι προτέρημα να έχουμε απέναντί μας τα παιδιά και πάντα είναι σημαντικό να τα σκεφτόμαστε και να τα σεβόμαστε τα παιδιά.

Είχε την ευκαιρία να το πει αυτό και ο εισηγητής μας χθες, ο Διαμαντής Καραναστάσης, ο οποίος ζήτησε συγγνώμη από τα παιδιά για τον ρατσιστικό και ακραίο λόγο που ακούστηκε μέσα στη Βουλή στην τελευταία κοινοβουλευτική παρέμβαση της διαλυθείσης πλέον Κοινοβουλευτικής Ομάδας των Σπαρτιατών.

Είναι σημαντικό να μην επιτρέπουμε ούτε τη μισαλλοδοξία, ούτε τον ρατσισμό, ούτε κάθε είδους δαιμονοποίηση του άλλου, την ξενοφοβία, την ομοφοβία και κάθε είδους απομόνωση, διάκριση, ρατσιστική πράξη, σαν αυτές που διαπράττονται αυτή τη στιγμή σε βάρος των Παλαιστινίων, σε βάρος του λαού της Παλαιστίνης, σε βάρος των κατοίκων της Γάζας, παιδιών όπως εσείς, μωρών, αμάχων, γυναικών, ανδρών, μεγαλύτερων ανθρώπων που υποβάλλονται σε μία ακραία κλιμάκωση της επιχειρούμενης και διαπραττόμενης γενοκτονίας, που υποβάλλονται σε λιμό, σε πείνα, σε εξόντωση και εξουθένωση μέσω του αποκλεισμού.

Και σε αυτή την άδεια και πάλι Αίθουσα με το «γαλατικό μας χωριό» εκεί πάντα να κάνει τη διαφορά, κύριε Πρόεδρε, θέλω να απευθυνθώ σε όλη τη διεθνή κοινότητα, αλλά και στην Κυβέρνηση της Ελλάδας.

Κύριε Υφυπουργέ, παρακαλώ να επιμεληθείτε. Ήδη κάλεσα τον κ. Γεραπετρίτη.

Ξέρετε, η Νότια Αφρική, το κράτος που προσέφυγε κατά του Ισραήλ για τη γενοκτονία στο Διεθνές Δικαστήριο της Χάγης, είναι μία χώρα που έχει πληγεί από το απαρτχάιντ. Κι εγώ ανήκω σε μια γενιά που στα παιδικά μας χρόνια θυμόμαστε την εμβληματική καμπάνια που ξεκίνησε από καλλιτέχνες, ακτιβιστές, διανοούμενους «Isolate apartheid», «Να απομονωθεί το απαρτχάιντ». Και η πρώτη συναυλία που πήγα ήταν η συναυλία της Διεθνούς Αμνηστίας εδώ στο ΟΑΚΑ για τα ανθρώπινα δικαιώματα κατά του απαρτχάιντ, κατά του ρατσισμού.

Είμαστε στο 2025 και υπάρχει ένας λαός που εξοντώνεται μπροστά στα μάτια της ανθρωπότητας. Και από τη Νότια Αφρική, η συναδέλφισσά μου δικηγορίνα που πήγε στο Διεθνές Δικαστήριο της Χάγης, ξέρετε τι είπε πριν από ενάμιση χρόνο; Είπε ότι «Όλοι αυτοί οι άνθρωποι οι αθώοι που εξοντώνονται, τα μωρά που είναι σκελετωμένα πια, τα παιδιά που βλέπεις τα μάτια τους και είναι όλο ματιά, τι περιμένουν; Περιμένουν ότι ο κόσμος θα κάνει κάτι!». Ποιος είναι ο κόσμος; Ο κόσμος είμαστε εμείς.

Άνθρωποι απ’ όλον τον κόσμο δεν αντέχουν, δεν ανέχονται ότι οι κυβερνήσεις δεν κάνουν τίποτε, ότι η δική μας Κυβέρνηση δεν κάνει τίποτε στο Συμβούλιο Ασφαλείας του ΟΗΕ, δεν κάνει τίποτε στην Ευρωπαϊκή Ένωση, δεν κάνει τίποτε αυτοτελώς, ότι οι κυβερνήσεις της Ευρωπαϊκής Ένωσης με τα πολλαπλά μπλα-μπλα για τον πολιτισμό και το κράτος δικαίου δεν κάνουν τίποτε για να σώσουν αυτούς τους ανθρώπους οι οποίοι λιμοκτονούν, λιμοκτονούν και βομβαρδίζονται και τους στήνουν παγίδες να πάνε να πάρουν λιγοστή την τροφή και μαζεύονται ορδές ανθρώπων απεγνωσμένα να πάρουν την λίγο στην τροφή και τους πυροβολούν.

Χιλιάδες άνθρωποι από όλο τον κόσμο έχουν κινητοποιηθεί, για να κάνουν αυτό που δεν κάνουν οι κυβερνήσεις. Και πήραν την πρωτοβουλία ακτιβιστές και συγκρότησαν τον «Στόλο Ελευθερίας» -για φανταστείτε στην Πλεύση Ελευθερίας τι περηφάνεια από αυτό το όνομα- από ιστιοφόρα πλοία, τα πιο άκακα πλοία με πανιά, για να πάνε να σπάσουν από θαλάσσης τον αποκλεισμό. Τι έκανε το κράτος του Ισραήλ με την ανοχή και τη σύμπραξη των πολιτισμένων δυτικών κρατών; Βομβάρδισε με drones το ένα πλοίο, το «Conscience» -και υπήρχε και Έλληνας πολίτης, ο Τάκης Πολίτης, ο καθηγητής, μέσα στο πλοίο αυτό- τον Μάιο και επέλασε με ρεσάλτο, με πράξη πειρατείας στο άλλο πλοίο, στο «Madleen», όπου επέβαιναν δώδεκα ακτιβιστές, εκ των οποίων δέκα Ευρωπαίοι πολίτες, εκ των οποίων τέσσερις γυναίκες, εκ των οποίων μία Γαλλο-Παλαιστίνια Ευρωβουλευτίνα. Συνέλαβαν οι ισραηλινές δυνάμεις, οι στρατιωτικές δυνάμεις -αφού περικύκλωσαν με drones, αφού έριξαν χημικά, αφού τρομοκράτησαν- τους ακτιβιστές που τους παρακολουθούσαμε όλοι, τους παρακολουθούσε όλος ο κόσμος, τους οδήγησαν παρά τη θέλησή τους στο Ισραήλ, επιχείρησαν να τους υποχρεώσουν να υπογράψουν έγγραφα τα οποία κάποιοι δεν δέχθηκαν να υπογράψουν και αυτή τη στιγμή κρατούνται ειρηνιστές ακτιβιστές, εκ των οποίων η Ευρωβουλευτίνα Ρίμα Χασάν, στις φυλακές του Ισραήλ.

Πού είναι η Κυβέρνησή μας; Πού είναι η Ελληνική Βουλή; Το έθεσα προ ολίγου στη Διάσκεψη των Προέδρων μετ’ επιτάσεως. Θα είμαστε θεατές; Θα παρακολουθούμε τη γενοκτονία και έναν σύγχρονο Χίτλερ, που είναι ο Νετανιάχου, να εξοντώνει τους Παλαιστινίους και θα λέμε «α, δεν με αφορά»; Το παράδειγμα που δίνουμε, κύριοι, είναι κεφαλαιώδες, το παράδειγμα στα παιδιά. «Εσύ τι έκανες;», θα μας ρωτάνε τα παιδιά της επόμενης γενιάς, της τωρινής γενιάς, της μεθεπόμενης γενιάς. Σκεφτείτε, παρακαλώ: «Εσύ τι έκανες;». Δύο είστε εδώ.

Εμείς τι κάναμε; Εγώ δεν αισθάνομαι ότι κάναμε αρκετά ούτε ότι κάνουμε αρκετά και πρέπει να κάνουμε κι άλλα. Και αισθάνομαι ότι δεν είναι δυνατόν, όταν συμβαίνουν αυτά, να μένουμε απαθείς και άπρακτοι. Και αισθάνομαι, επίσης, ότι είναι αδιανόητο την ώρα που παίρνουν στην πλάτη τους το χρέος της ανθρωπότητας οι απλοί άνθρωποι και λένε «θα πάμε ανθρωπιστική βοήθεια στη Γάζα» η σιωπή να τα πλακώνει όλα και να τα καλύπτει.

Χιλιάδες άνθρωποι πήραν την πρωτοβουλία «March to Gaza», πορεία προς στη Γάζα.

Κοιτάω τα παιδιά, καθώς τα καλούν να αποχωρήσουν.

Η «Πορεία στη Γάζα» είναι χιλιάδες άνθρωποι που πάνε την ανθρωπιστική βοήθεια. Και μαθαίνουμε ότι αυτή τη στιγμή άνθρωποι που συμμετέχουν στην ανθρωπιστική αποστολή «March to Gaza», Έλληνες πολίτες έχουν συλληφθεί στην Αίγυπτο, δεν τους επιτρέπεται να συμμετάσχουν στην αποστολή…

(Στο σημείο αυτό αποχωρούν από τα άνω δυτικά θεωρεία οι μαθητές του Δημοτικού Σχολείου Ανατολικού Θεσσαλονίκης «Η Βαλμάδα»)

Μην τα διώχνετε τα παιδιά. Ακούνε κάτι σημαντικό και βλέπετε ότι γυρνάνε, γιατί θέλουν να το ακούσουν.

Έχουν συλληφθεί και δεν τους αφήνουν να πάνε την ανθρωπιστική βοήθεια στους ανθρώπους που λιμοκτονούν. Εμείς θα επιμείνουμε αυτή η αποστολή να εκπληρώσει τον σκοπό της. Είναι ανακοινωμένη δημόσια, είναι οργανωμένη και διαφανής με ακτιβιστές και με ανθρώπους οι οποίοι είναι γνωστοί. Έθεσα πριν από λίγο το ζήτημα. Η Βουλευτίνα μας, η Τζώρτζια Κεφαλά, μία από τους έξι Βουλευτές και Βουλευτίνες της Πλεύσης Ελευθερίας και πολύ γνωστή καλλιτέχνης συμμετέχει σε αυτή την πρωτοβουλία και άλλη Βουλευτίνα η Πέτη Πέρκα συμμετέχει σε αυτή την πρωτοβουλία. Δεν είναι τυχαίο ότι οι γυναίκες είναι πάντα μπροστά.

(Χειροκροτήματα από την πτέρυγα της Πλεύσης Ελευθερίας)

Και μαθαίνουμε ξαφνικά. Έχω καλέσει τον Υπουργό Εξωτερικών από την Κυριακή, από το Σάββατο νομίζω. Του έχω θέσει το ζήτημα, ότι πρέπει η Ελληνική Κυβέρνηση να προστατεύσει όχι απλώς την ακεραιότητα και την ασφάλεια της αποστολής, αλλά και τον σκοπό της αποστολής, ότι θα μπορέσουν δηλαδή οι άνθρωποι αυτοί που κινητοποιούνται και είναι και πάρα πολλοί απλοί άνθρωποι… Και το συγκινητικό είναι πόσοι άνθρωποι με πήραν και μου είπαν «θέλω κι εγώ να πάω». Το συγκινητικό είναι προχθές το βράδυ στην Πάντειο πόσοι απλοί άνθρωποι και φοιτητές και φοιτήτριες ήταν εκεί, για να ξεπροβοδίσουν και να ευχηθούν δύναμη και να αναλάβουμε όλοι μαζί ότι θα είμαστε η «ομπρέλα» των ανθρώπων οι οποίοι κάνουν κάτι για όλους μας, κάνουν κάτι αναλαμβάνοντας το χρέος όλων μας και έχουμε υποχρέωση να αναλάβουμε το δικό μας μερίδιο.

Πώς είναι δυνατόν αυτή τη στιγμή να μαθαίνουμε αυτά; Ένα κομμάτι της αποστολής βρίσκεται ήδη στο Κάιρο και μαθαίνω ότι κρατούνται και μαθαίνω ότι βρίσκονται υπό απέλαση ενδεχομένως. Μίλησα προ ολίγου και με τον Υπουργό Εξωτερικών. Δεν έχω ακόμη καταφέρει να μιλήσω με τον εκεί πρέσβη μας. Πώς είναι δυνατόν; Έλληνες πολίτες θα απελαθούν, επειδή οργανώνονται και συμμετέχουν σε ανθρωπιστική αποστολή, για να φέρουν ανθρωπιστική βοήθεια; Δηλαδή τι; Τρόφιμα, νερό, φάρμακα, βρεφικά είδη, βρεφικό γάλα. Πού φτάσαμε; Να είναι επικίνδυνο υλικό το βρεφικό γάλα! Να οργιάζουν οι λαθραίες μεταφορές, να οργιάζουν τα όπλα και οι παράνομες διακινήσεις και να θεωρούνται επικίνδυνοι εκ μέρους του συστήματος και των κυβερνήσεων οι άνθρωποι που μεταφέρουν το βρεφικό γάλα, οι άνθρωποι που λένε ότι «εμένα δεν το αντέχει οργανισμός μου να αφήσω να πεθαίνουν σκελετωμένα παιδιά και να πεθαίνουν από την πείνα μωρά και να κηδεύουν οι μανάδες τα παιδιά τους και να πηγαίνουν οι πατεράδες να πάρουν τροφή και να σκοτώνονται». Ποιανού η συνείδηση το ανέχεται αυτό; «Ποιανού η συνείδηση το ανέχεται» λέω σε μία έρημη Βουλή.

Δεν ξέρω πότε πραγματικά εξαπλώθηκε τόσο πολύ η χοντροπετσιά και η αναισθησία, αλλά να ξέρετε ότι εμείς δεν θα σταματήσουμε ούτε να μιλάμε ούτε να φωνάζουμε.

Καμάρωνα αυτό το κορίτσι, την Γκρέτα Τούνμπεργκ, που ήταν μέλος της αποστολής και του πλοίου «Madleen». Και είναι είκοσι δύο χρονών πια η Γκρέτα. Ήταν εφηβάκι, όταν ξεκίνησε ως ακτιβίστρια του περιβάλλοντος. Όταν κινείτο μόνο για το περιβάλλον, την χάιδευαν όλοι. Όταν άρχισε να κινείται για την Παλαιστίνη, τη στοχοποίησαν όλοι.

Είναι είκοσι δύο χρονών, λοιπόν, και ο ρατσιστής ακροδεξιός Τραμπ, αυτός στον οποίο ο κ. Τσίπρας, που οργανώνεται, λέει, να επανέλθει από το λαγούμι για να εκφράσει την Αριστερά, θυμίζω, λοιπόν, ότι ο κ. Τσίπρας τον Τραμπ, τον ρατσιστή, τον ακροδεξιό, κατά του οποίου διαδηλώνουν οι πολίτες στην Αμερική, τον είχε στρατηγικό εταίρο και έβγαιναν ολοσέλιδες φωτογραφίες στρατηγικοί εταίροι Τσίπρας-Τραμπ. Τα θυμίζω για να μην ξεχνιόμαστε.

Ο Τραμπ, λοιπόν, τι είπε για την Γκρέτα Τούνμπεργκ; Γιατί η Γκρέτα Τούνμπεργκ απειλεί πράγματι. Είπε ότι είναι «she in an angry young woman». Είναι, λέει, μια θυμωμένη νεαρή γυναίκα και θα πρέπει να πάρει «she should take angry management seminars», να πάνε να της κάνουν σεμινάρια για τη διαχείριση θυμού. Και τη ρώτησαν την Γκρέτα καθώς βγήκε από το αεροδρόμιο μετά την απελευθέρωσή της, είπε ο Τραμπ ότι είσαι μια θυμωμένη νεαρή γυναίκα και απάντησε εντελώς αυθόρμητα ότι «πιστεύω ότι ο κόσμος χρειάζεται πολλές θυμωμένες νεαρές γυναίκες, πολλές περισσότερες θυμωμένες νεαρές γυναίκες».

Ναι, χρειαζόμαστε νεαρές γυναίκες, νεαρούς ανθρώπους ή ανθρώπους που δεν έχει γεράσει η ψυχή τους και η καρδιά τους να έχουν θυμό απέναντι στο έγκλημα, να μην το καταπίνουν, να μην το επιτρέπουν, να μη σιωπούν, να μην το βουλώνουν, να αντιδρούν και να ζητούν και να διεκδικούν.

Λοιπόν, εγώ από εδώ, από αυτό εδώ το Βήμα, σας καλώ και την Κυβέρνηση και, κύριε Υπουργέ, θέλω απάντηση και στη συνεδρίαση και την Αντιπολίτευση, κύριοι, να αναλάβει η Βουλή άμεση δράση.

Πιστεύω, κύριε Χαρίτση, και εσείς στην ομιλία σας που θα τοποθετηθείτε μετά θα τοποθετηθείτε και για το θέμα αυτό. Η Βουλή να αναλάβει άμεση δράση προστασίας της ανθρωπιστικής πρωτοβουλίας «March to Gaza», άμεσης διαμαρτυρίας στο αιγυπτιακό κράτος για την παρεμπόδιση της ανθρωπιστικής αποστολής. Δεν είναι δικαίωμα κανενός κράτους να εμποδίζει ανθρωπιστική αποστολή διάσωσης ανθρώπων σε κίνδυνο. Αντίθετα, είναι υποχρέωση των κρατών να συνδράμουν τους ανθρώπους σε κίνδυνο.

Και, όπως είπε η Φραντσέσκα Αλμπανέζε, η ειδική εντεταλμένη του ΟΗΕ για την Παλαιστίνη, αυτό που κάνει το «Freedom Flotilla», ο στόλος της ελευθερίας, έπρεπε να το κάνουν επίσημα τα λιμενικά σώματα και το ναυτικό των κρατών. Έπρεπε οι κρατικές δυνάμεις του ναυτικού να έχουν ενεργοποιηθεί, προκειμένου να σπάσουν τον αποκλεισμό και να φέρουν ανθρωπιστική βοήθεια στη Γάζα, διότι αυτός ο αποκλεισμός αποτελεί διεθνές έγκλημα και δεν είναι ανεκτός από την ανθρωπότητα, αποτελεί έγκλημα με βάση το καταστατικό του διεθνούς ποινικού δικαστηρίου και, μάλιστα, το ειδεχθέστερο έγκλημα, το έγκλημα της γενοκτονίας.

Η Ευρωβουλευτίνα μας στην Ευρωβουλή, η Μαρία η Ζαχαρία, έχει ήδη κάνει σειρά ενεργειών και στο Ευρωκοινοβούλιο: Και επιστολή στην Πρόεδρο του Ευρωκοινοβουλίου και ερωτήσεις στο συμβούλιο και στην επιτροπή και προτάσεις για κοινά ψηφίσματα στις ομάδες που υπάρχουν στο Ευρωκοινοβούλιο και εμείς αντίστοιχα καλούμε άπαντες και άπασες. Πριν από λίγο μόνο καιρό οι Κοινοβουλευτικές Ομάδες τεσσάρων κοινοβουλευτικών κομμάτων, του ΚΚΕ, του ΣΥΡΙΖΑ, της Νέας Αριστεράς και η δική μας η ομάδα, η «γαλατική», της Πλεύσης Ελευθερίας, υπογράψαμε επιστολή για το θέμα της Γάζας και της Παλαιστίνης προς τον Πρωθυπουργό και προς τον Υπουργό Εξωτερικών. Απάντηση; Καμία.

Εγώ έχω καταθέσει από την περασμένη Παρασκευή επίκαιρη ερώτηση στον Υπουργό Εξωτερικών για το «Freedom Flotilla» και το «March to Gaza», για το αν θα προστατευθεί η αποστολή. Θα απαντηθεί η ερώτησή μου τη Δευτέρα που μας έρχεται. Μα, να αν έχουν απελαθεί οι ακτιβιστές, τι σημασία θα έχει η απάντηση, παρά μόνο να διαπιστώσουμε την τρομακτική αναποτελεσματικότητα των εξουσιών να προστατέψουν την ανθρώπινη ζωή;

Κυρίες και κύριοι, εμείς, όπως υποσχεθήκαμε και όπως προσωπικά υποσχέθηκα στους ανθρώπους, έχουμε διακόσιους πέντε Έλληνες πολίτες, οι οποίοι ξεκινούν από την Ελλάδα για τη Γάζα για να συμμετάσχουν στο «March to Gaza» και τους υποσχέθηκα ότι θα είμαστε εδώ η φωνή τους, ότι θα είμαστε δύναμη προστασίας και παρακολούθησης, προκειμένου να υλοποιηθεί η αποστολή και αυτό θα κάνουμε. Και ο Κοινοβουλευτικός μας Εκπρόσωπος, ο Αλέξανδρος ο Καζαμίας, θα βρίσκεται στο Κάιρο από την Παρασκευή μέχρι την Κυριακή ως επιτόπια επικουρία και συνδρομή στην αποστολή «March to Gaza», γιατί είναι Αιγυπτιώτης και έχει αυτή τη δυνατότητα να βοηθήσει και από αυτή την πλευρά.

Μα, η Ελληνική Κυβέρνηση τι θα κάνει; Ο κ. Μητσοτάκης θα συγχαίρει τον κ. Ζελένσκι και θα κάνει διακηρύξεις ανιστόρητες για την Οδησσό, την ώρα που υπάρχει τέτοιο πραγματικά ζήτημα άμεσο κινδύνου ζωής ανθρώπων;

Εμείς δεν θα σταματήσουμε να θέτουμε το ζήτημα. Θα αναλάβουμε και κάθε άλλη πρωτοβουλία και, βεβαίως, να ξέρετε ότι η ιστορία γράφεται κάθε στιγμή. Και αυτή η συνεδρίαση είναι κομμάτι της ιστορίας και το τι κάνει ο καθένας και το τι λέει και το τι δεν λέει και το πώς απουσιάζει ή το πώς αποχωρεί, το πώς σιωπά, όλα αυτά είναι κομμάτι της ιστορίας.

Εμείς δεν θα αφήσουμε να σφαγιάζεται και να εξοντώνεται ένας λαός εν σιωπή και δεν θα αφήσουμε να ματαιωθεί αυτή η αποστολή με αυτούς τους τρόπους και με επιχειρήματα τα οποία, αν πράγματι ισχύουν, είναι τουλάχιστον γελοία. Ακούω ότι εκδόθηκε κάποια ανακοίνωση που λέει ότι δεν ζητήθηκε άδεια για να γίνει ανθρωπιστική αποστολή και είναι κάποιο διοικητικό ζήτημα αδειοδότησης να πάρεις άδεια για να σώσεις ανθρώπους. Απ’ όσο ξέρω, κάθε απαιτούμενη διαδικασία έχει γίνει γι’ αυτή την αποστολή και αυτοί που τη ματαιώνουν και αυτοί που σιωπούν έχουν τη δική τους ευθύνη.

Θα αναφερθώ, όπως οφείλω, και σε δύο ακόμη ζητήματα. Το πρώτο είναι, όπως μπορείτε να υποθέσετε, το έγκλημα των Τεμπών. Εχθές στη Λάρισα υπήρχε προγραμματισμένη από αρκετό καιρό η δίκη τριών κατηγορουμένων, του κ. Νικολάου Τσαντσαράκη, ο οποίος είναι ο υπεύθυνος της εταιρείας Interstar Security ΕΠΕ. Είναι η εταιρεία με τα πλαστά βίντεο, είναι η εταιρεία που παρακολουθεί ως σεκιούριτι τους σταθμούς και τις αμαξοστοιχίες, εμπορικές και επιβατικές. Είναι η εταιρεία που απαντούσε στον ανακριτή ότι «σας στέλνουμε, ναι, σας στέλνουμε το βίντεο της φόρτωσης της εμπορικής αμαξοστοιχίας» και του έστελνε άλλα βίντεο από την επιβατική αμαξοστοιχία. Και αφού πέρασαν μήνες που κορόιδευαν και κορόιδευαν και κοροϊδεύουν, λένε «α, δεν έχουμε βίντεο, γιατί γράφτηκαν τα βίντεο πάνω σε άλλα βίντεο». Και αφού προέκυψαν τα θέματα του φορτίου της εμπορικής αμαξοστοιχίας και της τεράστιας πυρόσφαιρας που προκλήθηκε, τότε είπαν «α, βρήκαμε βίντεο».

Ήταν ακριβώς λίγες μέρες αφού ο κ. Μητσοτάκης είπε ότι θα ήθελε πάρα πολύ να υπάρχει κάποιο βίντεο για να αποδείξει ότι δεν υπάρχει παράνομο φορτίο ή τι φορτίο υπάρχει. Ήταν πάνω που ομολογούσε ο κ. Μητσοτάκης ότι υπήρχε παράνομο φορτίο. Και εκεί κάποιες δυνάμεις βρήκαν με πολύ ιδιαίτερους τρόπους τα δύο βίντεο που πήγε ο κ. Καπερνάρος, Πρόεδρος του Περιφερειακού Συμβουλίου Χαρδαλιά, στον ανακριτή.

Είναι νομικός σύμβουλος της Interstar ο κ. Καπερνάρος και κατηγορούμενος από την Interstar ο κ. Νικόλαος Τσαντσαράκης. Δεν εμφανίστηκε χθες, έστειλε μία εξουσιοδότηση για τον κ. Καπερνάρο, ο οποίος επίσης δεν εμφανίστηκε χθες. Γιατί δεν εμφανίστηκε; Γιατί -λέει- ήξερε ότι θα ζητούσε αναβολή ο κ. Παναγιώτης Τερεζάκης, ο Διευθύνων Σύμβουλος του ΟΣΕ.

Ο κ. Παναγιώτης Τερεζάκης ούτε αυτός εμφανίστηκε για τα βίντεο της εμπορικής αμαξοστοιχίας και της φόρτωσής της. Γιατί κατηγορούνται όλοι αυτοί για υπεξαγωγή εγγράφων κατ’ εξακολούθηση, για απείθεια, για ηθική αυτουργία σε υπεξαγωγή εγγράφων άπαξ και κατ’ εξακολούθηση και για ηθική αυτουργία σε απείθεια.

Ο κ. Τερεζάκης, ολόκληρος διευθύνων τον ΟΣΕ, γιατί δεν εμφανίστηκε; Δεν εμφανίστηκε γιατί έκανε εξουσιοδότηση σε δύο δικηγόρους του. Ο ένας δικηγόρος του ήταν αυτός που είχε διορίσει και στην προδικασία. Αυτός λοιπόν ο δικηγόρος έστειλε μία βεβαίωση από γιατρό του «Ευαγγελισμού» ότι πάσχει -ακούστε σας παρακαλώ- από οσφυαλγία, χωρίς νευρολογικά συμπτώματα. Τον έπιασε η μέση του! Και είπε στη δίκη για τα Τέμπη, που έχουν σκοτωθεί πενήντα επτά άνθρωποι, ότι «δεν πάω, έχω τη μέση μου».

Ο άλλος δικηγόρος, που δεν ήταν δικηγόρος από πριν, είπε ότι «έχω σήμερα άλλες δύο δίκες, η μία με διακόσους τόσους κατηγορούμενους που δικάζεται εδώ και μέρες και άλλη μία, αλλά, ανέλαβα την υπόθεση των Τεμπών και δεν πάω». Και εμφανίστηκε ένας δικηγόρος από τον Βόλο για να πει ότι ζητάει αναβολή ο κ. Τερεζάκης γιατί τον ένα δικηγόρο του τον έπιασε η μέση του και ο άλλος δικηγόρος έχει κωλύματα, αυτός που δεν ήταν πιο πριν δικηγόρος.

Ο κ. Πατέρας, επίσης διευθύνων τον ΟΣΕ, επίσης κατηγορούμενος, δεν εμφανίστηκε, εκπροσωπήθηκε από δικηγόρο. Αυτός δεν ζήτησε κάτι. Δεν χρειάστηκε κιόλας.

Ήμουν εκεί μαζί με τις οικογένειες των θυμάτων, μαζί με τους ανθρώπους, που κάηκαν ζωντανά ή σκοτώθηκαν στη σύγκρουση τα παιδιά τους, μαζί με τους ανθρώπους που έχασαν τους δικούς τους ανθρώπους, συζύγους, μανάδες, πατεράδες, παιδιά, για να ακούσουμε ότι οι κατηγορούμενοι, που είναι όλοι συνδεδεμένοι με την Κυβέρνηση, κύριε Δαβάκη -η Interstar συμβάλλεται με την Κυβέρνηση. Ο κ. Καπερνάρος, δικηγόρος της Interstar, που βγάζει από το «καπέλο» τους λαγούς με τα βίντεο, είναι στέλεχος της πρώτης γραμμής της περιφερειακής διοίκησης της Περιφέρειας της Νέας Δημοκρατίας. Ο κ. Τερεζάκης και ο κ. Πατέρας είναι εκλεκτοί και διορισμένοι στον ΟΣΕ από τη Νέα Δημοκρατία, από την Κυβέρνησή σας-, χθες μεθόδευσαν μία γελοία αναβολή -γελοία!- στην οποία αντιδράσαμε και αντιλέξαμε μετά σφοδρότητας οι οικογένειες και εγώ ως συνήγορός τους και άλλοι συνάδελφοι που ήταν εκεί. Διότι αποτελεί οικτρή μεθόδευση και προσπάθεια αποφυγής της αλήθειας, της διερεύνησης, της δικαιοσύνης.

Επειδή έχουμε έναν Πρωθυπουργό και έναν Υπουργό Δικαιοσύνης, -τον ακούμε εδώ πέρα στη Βουλή όταν έρχεται, τώρα μάλλον κάνει λοβιτούρες, γιατί επίκειται διορισμός νέου Πρόεδρου και νέου Εισαγγελέα του Αρείου Πάγου και κάνει επαφές-, τον κ. Φλωρίδη, ο οποίος λέει πολλές φορές -τα λέει και ο κ. Μητσοτάκης αυτά- ότι οι οικογένειες δεν θέλουν να γίνει η δίκη και η Κωνσταντοπούλου, που εκπροσωπεί τις οικογένειες, δεν θέλει να γίνει η δίκη και η Κυβέρνηση θέλει τη δικαιοσύνη, τον φυσικό δικαστή, τι έγινε χτες; Τι έγινε χτες που οι οικογένειες ζητούσαν να γίνει η δίκη και η Κυβέρνηση και οι διορισμένοι της ζητούσαν αναβολή με γελοιότητες οσφυαλγίας;

Και πολύ καλά η Μαρία Μπόλκα, η Μαρία Παπαγγελή, μητέρα της Αναστασίας -δεκαοκτώμισι χρονών το κορίτσι της χάθηκε, σκοτώθηκε, της αφαίρεσαν τη ζωή στα Τέμπη-, είπε ότι θέλω να ξέρω ποιος είναι αυτός ο γιατρός του «Ευαγγελισμού» που έδωσε βεβαίωση οσφυαλγίας στον δικηγόρο του Τερεζάκη.

Και εγώ θέλω να ξέρω, γιατί θυμόμαστε, πολύ καλά, ότι αμέσως μετά τη σύγκρουση στο έγκλημα των Τεμπών βρέθηκε κάποιος άλλος γιατρός που έδωσε άδεια τριάντα ημερών στον επιθεωρητή τον αρμόδιο για τον σταθμάρχη και για την βάρδια εκείνης της ημέρας. Κι εγώ θέλω να ξέρω.

Θέλω, επίσης, να ξέρω γιατί το Ελληνικό Δημόσιο δεν ήταν εκεί, στη δίκη αυτή, για να υποστηρίξει την κατηγορία εναντίον αυτών οι οποίοι κατηγορούνται για υπεξαγωγή εγγράφων. Είναι αναλυτικό το κατηγορητήριο και θα το καταθέσω στα Πρακτικά.

Επιτρέψτε μου να πω ότι είναι μία, δύο, τρεις, τέσσερις, πέντε, έξι, επτά, οκτώ, εννιά σελίδες κατηγορητήριο, εκ των οποίων οι επτά είναι περιγραφή των πράξεων, που περιγράφουν πώς κορόιδευαν την ανάκριση, πώς λέγανε ότι θα στείλουμε το βίντεο της φόρτωσης της εμπορικής αμαξοστοιχίας, που μέχρι σήμερα αγνοείται. Αυτό δεν το βρήκε ο κ. Καπερνάρος, τη φόρτωση της εμπορικής αμαξοστοιχίας. Αγνοείται, υπεξήχθη και κατηγορούνται οι υπεύθυνοι. Το καταθέτω στα Πρακτικά, για να ξέρουμε τι γίνεται.

Και πήγε ο κ. Φλωρίδης χτες να δώσει συνέντευξη στον κ. Κουβαρά και τον ρωτά ο κ. Κουβαράς ότι μάθαμε ότι σήμερα έγινε μια δίκη στα Τέμπη και ζήτησαν αναβολή. Και τι είπε ο κ. Φλωρίδης; «Δίκη; Δεν ξέρω. Δεν ξέρω τίποτα. Αγνοώ». Αγνοούσε ο κ. Φλωρίδης ότι υπήρχε δίκη στη Λάρισα στον φυσικό δικαστή και όλοι οι επιτελείς της Νέας Δημοκρατίας ζήτησαν αναβολή με οσφυαλγία.

Τα λέω αυτά γιατί σήμερα, βέβαια, υπάρχει απεργία των ανθρώπων που εργάζονται στον Τύπο, αλλά εμείς που οφείλουμε να ενημερώνουμε τους πολίτες οφείλουμε να το κάνουμε με κάθε μέσο.

Είναι σκανδαλώδης η συγκάλυψη, που μαίνεται και σήμερα και είναι σκανδαλώδες το γεγονός ότι με ενεργό τρόπο κρατικοί λειτουργοί συμμετέχουν και σήμερα στη συγκάλυψη και στη ματαίωση της ποινικής αξίωσης της πολιτείας εναντίον επίορκων προσώπων και επίορκων δημοσίων υπαλλήλων.

Κλείνω με μία παρατήρηση.

Χτες ήταν μία επέτειος που εγώ θέλω να την καταγράψω και σήμερα στην Ολομέλεια της Βουλής. Ήταν η επέτειος του «μαύρου» στην ΕΡΤ που έριξε η κυβέρνηση της Νέας Δημοκρατίας, η ίδια κυβέρνηση που σήμερα κάνει την ακρόαση φορέων για το νομοσχέδιο του κ. Μαρινάκη για τα μέσα ενημέρωσης και δεν καλεί το Human Rights Watch που έβγαλε έκθεση κόλαφο για την ελευθερία του Τύπου στην Ελλάδα, με τίτλο «Από το κακό στο χειρότερο». Δεν καλεί το Human Rights Watch.

Στις 11 Ιουνίου, λοιπόν, ήταν η επέτειος του «μαύρου» στην ΕΡΤ. Στις 11 Ιουνίου του 2013! Στις 11 Ιουνίου είναι και η επέτειος όμως του ξανανοίγματος της ΕΡΤ, 11 Ιουνίου του 2015.

Και ήμουν εκείνη που άνοιξα με έναν τρόπο στην πρώτη εκπομπή το πρώτο λεπτό την ΕΡΤ όταν ξανάνοιξε. Και έχει μια σημασία με την αναφορά των επετείων να θυμόμαστε ότι η ιστορία δεν τελειώνει στο μαύρο. Και μετά το μαύρο έρχεται και το άσπρο.

Στις 11 Ιουνίου είναι και η επέτειος της υιοθέτησης του Συντάγματος του 1975. Πενήντα χρόνια έκλεισαν χθες. Το Σύνταγμα αυτό έχει πάρα πολλές πολύ σημαντικές διατάξεις, ιδίως για την προστασία των ανθρωπίνων δικαιωμάτων, αλλά και για την προστασία του πολιτεύματος, της δημοκρατίας, με κεφαλαιώδη αναφορά στην υποχρέωση κάθε πολίτη να αντιστέκεται σε όποιον επιχειρεί να καταλύσει τη δημοκρατία, το Σύνταγμα, με τη βία.

Είναι η κεφαλαιώδης μας υποχρέωση, αυτήν υπηρετούμε.

Όταν ανοίγετε εσείς που παραβιάζετε το Σύνταγμα καθημερινά ζητήματα Αναθεώρησης του Συντάγματος, θα πρέπει να ξέρετε ότι τη δημοκρατία δεν θα αφήσουμε να την αναθεωρήσει κανείς, τη λαϊκή κυριαρχία δεν θα αφήσουμε να τη σφετερίζεται κανείς από καμία θέση και βεβαίως εκείνα τα οποία πρέπει να αναθεωρηθούν είναι τα άρθρα, που έχουν παρεισφρήσει στο Σύνταγμα σε όλη αυτή τη διάρκεια, τα άρθρα που έχουν τοποθετήσει στο σύνταγμα φαύλες εξουσίες για την προστασία τους. Μιλώ βέβαια για τα άρθρα διορισμού της ηγεσίας της δικαιοσύνης από την κυβέρνηση, για τα άρθρα προστασίας του πολιτικού προσωπικού με τον νόμο περί ευθύνης Υπουργών και τις ασυλίες των Βουλευτών, για όλα εκείνα τα άρθρα που ματαιώνουν αυτό που εμάς μας κινητοποιεί και μας οδηγεί, τη δικαιοσύνη.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς την κυρία Πρόεδρο.

Καλείται στο Βήμα ο Πρόεδρος της Νέας Αριστεράς κ. Αλέξης Χαρίτσης.

Ορίστε, κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Ζήτησα τον λόγο αποκλειστικά και μόνο για να μιλήσω για τις τελευταίες εξελίξεις στην Αίγυπτο, στο Κάιρο, τραγικές εξελίξεις οι οποίες αφορούν και Έλληνες πολίτες, όπως και πολίτες άλλων χωρών, οι οποίοι συμμετέχουν στη μεγάλη παγκόσμια πρωτοβουλία, το «March to Gaza» και φιλοδοξούν να φτάσουν στη Γάζα και να μεταφέρουν ανθρωπιστική βοήθεια στους ανθρώπους εκεί που υφίστανται μία γενοκτονία, για να λέμε επιτέλους τα πράγματα με το όνομά τους και να ακούγονται τα πράγματα όπως είναι και σε αυτήν εδώ την Αίθουσα.

Μαθαίνουμε τις τελευταίες ώρες, κύριε Πρόεδρε, ότι δεκάδες Έλληνες πολίτες κρατούνται στο αεροδρόμιο του Καΐρου, σε άθλιες μάλιστα συνθήκες, και απειλούνται πολλοί εξ αυτών με απέλαση, απλοί άνθρωποι, απλοί πολίτες οι οποίοι έχουν ταξιδέψει απολύτως νόμιμα, με όλα τα νόμιμα ταξιδιωτικά έγγραφα, χωρίς να έχουν παραβεί κανέναν νόμο, αποκλειστικά και μόνο γιατί θέλουν να συμμετάσχουν στο «March to Gaza», σε αυτή τη διεθνή πρωτοβουλία αλληλεγγύης.

Να είμαστε, λοιπόν, απολύτως σαφείς. Η παρουσία τους εκεί, στην Αίγυπτο, στο Κάιρο, είναι απολύτως νόμιμη. Η ελληνική αποστολή έχει δηλώσει ρητά, δημοσίως ότι σκοπεύει να συμμετάσχει στην πορεία για το σπάσιμο του αποκλεισμού, έχοντας όλες τις νόμιμες άδειες από τις αιγυπτιακές αρχές και σε συνεργασία με τις αιγυπτιακές αρχές. Καμία ενέργειά τους, καμία πράξη τους δεν παραβιάζει την έννομη τάξη της γειτονικής χώρας και ακριβώς επειδή πρόκειται για μια ανθρωπιστική αποστολή, ακριβώς επειδή πρόκειται για μια αποστολή που έχει ως στόχο την αλληλεγγύη και να μεταφέρει το μήνυμα της ειρήνης, δεν τίθεται και κανένα ζήτημα ασφαλείας. Πρέπει, λοιπόν, να γίνουν απολύτως σεβαστά όλα τα δικαιώματα αυτών των ανθρώπων, αυτών των πολιτών.

Έχω επικοινωνήσει τις τελευταίες ώρες αρκετές φορές με τον Υπουργό Εξωτερικών, τον έχω ενημερώσει για την ενημέρωση που έχουμε κι εμείς από τους ανθρώπους που βρίσκονται εκεί, στο Κάιρο. Η Ελληνική Κυβέρνηση πρέπει να παρέμβει άμεσα. Έχει ευθύνη να προστατεύσει τα δικαιώματα των Ελλήνων πολιτών που βρίσκονται αυτή τη στιγμή στο Κάιρο. Πρέπει να εξαντλήσει κάθε πίεση πολιτική, διπλωματική προς τις αιγυπτιακές αρχές, για να υπερασπιστεί ακριβώς τους Έλληνες πολίτες και τα δικαιώματά τους που βρίσκονται εκεί, πολίτες οι οποίοι σπάνε αυτήν τη στιγμή την ένοχη σιωπή των κυβερνήσεων, άνθρωποι, φοιτητές, εργαζόμενοι, νέοι και νέες οι οποίοι με το παράδειγμά τους σώζουν την αξιοπρέπεια της χώρας μας, σώζουν την αξιοπρέπεια ολόκληρης της ανθρωπότητας, όλων αυτών οι οποίοι επέλεξαν να είναι πειθήνιοι σύμμαχοι του Ισραήλ και του Νετανιάχου στη γενοκτονική τους πολιτική.

Ανάμεσα σε αυτούς, βεβαίως, βρίσκονται και μέλη του Ελληνικού Κοινοβουλίου. Έχει κι αυτό την αξία του, έχει τη σημασία του. Το είπε πριν και η κ. Κωνσταντοπούλου βεβαίως. Είναι η Βουλευτής της Πλεύσης Ελευθερίας, η Τζώρτζια Κεφαλά, είναι η Γραμματέας της Κοινοβουλευτικής μας Ομάδας, η Πέτη Πέρκα, είναι ο Βουλευτής μας από την Ξάνθη, ο Χουσεΐν Ζεϊμπέκ. Τρία μέλη του Ελληνικού Κοινοβουλίου, λοιπόν, βρίσκονται σε αυτήν την αποστολή και άρα αυτό σημαίνει ότι και η Ελληνική Βουλή, πέραν της Ελληνικής Κυβέρνησης, πρέπει να αναλάβει όλες τις αναγκαίες πρωτοβουλίες, έτσι ώστε να υπερασπιστεί τα δικαιώματα των μελών της, των εκλεγμένων μελών του Ελληνικού Κοινοβουλίου.

Κυρίες και κύριοι συνάδελφοι, επιτρέψτε μου και ένα γενικότερο σχόλιο. Γνωρίζουμε πολύ καλά ότι στην εποχή μας όσοι επιλέγουν την πλευρά του ανθρωπισμού, όσοι επιλέγουν την πλευρά της προστασίας των δικαιωμάτων, όσοι επιλέγουν την πλευρά της προστασίας του Διεθνούς Δικαίου κινδυνεύουν, γιατί ζούμε σε μια ιστορική συγκυρία στην οποία ο αυταρχισμός, ο καθεστωτισμός, η επίθεση στα δικαιώματα τείνουν να γίνουν κανόνας και η επικράτηση δεξιών και ακροδεξιών δυνάμεων σε όλον τον πλανήτη μάς σφίγγει σαν θηλιά στον λαιμό και βεβαίως αυτό αφορά όλους μας. Αφορά πρωτίστως και περισσότερο απ’ όλους, βεβαίως, τους Παλαιστίνιους, αφορά έναν ολόκληρο λαό ο οποίος απειλείται με αφανισμό και οι πράξεις αλληλεγγύης απέναντι σε αυτόν τον λαό, οι πράξεις στήριξης και με έμπρακτο τρόπο και με ανθρωπιστική βοήθεια είναι οι πράξεις οι οποίες -αν θέλετε- διασώζουν την αξιοπρέπεια όλων μας.

Είδαμε τι έγινε πριν από λίγες μέρες με το σκάφος «Madleen» και τους δώδεκα ακτιβιστές, οι οποίοι σε διεθνή ύδατα παρανόμως συνελήφθησαν από τις Ένοπλες Δυνάμεις του Ισραήλ και δυστυχώς είδαμε την Κυβέρνηση Μητσοτάκη να μην έχει να πει ούτε μισή κουβέντα γι’ αυτό το έγκλημα, ένα ακόμα έγκλημα της κυβέρνησης Νετανιάχου απέναντι σε πολίτες. Με αυτόν τον τρόπο αυτή η σιωπή δεν είναι απλώς και μόνο συνενοχή προς τον Νετανιάχου, αλλά είναι πλήρης νομιμοποίηση της γενοκτονικής πολιτικής του. Αυτό είναι. Αυτό κάνει δυστυχώς η Κυβέρνηση Μητσοτάκη, την ώρα που είδαμε άλλες κυβερνήσεις κάτω από την πίεση των λαών τους να αντιδρούν σε όλες αυτές τις παραβιάσεις του Διεθνούς Δικαίου.

Το είδαμε αυτό και στο παρελθόν. Το είδαμε πριν από εικοσιένα χρόνια, όταν η Ρέιτσελ Κόρι στάθηκε μπροστά στις μπουλντόζες στη Ράφα και δολοφονήθηκε από το Ισραήλ. Το είδαμε πριν από δεκαπέντε χρόνια, όταν ένα άλλο πλοίο μετέφερε ανθρωπιστική βοήθεια, καταλήφθηκε από τον ισραηλινό στρατό και σκοτώθηκαν εννέα επιβαίνοντες. Το είδαμε το 2008, όταν δύο ελληνικά ψαροκάικα με τον αείμνηστο Βαγγέλη Πισσία σε μια αποστολή που συμμετείχε και ο αείμνηστος, δυστυχώς, επίσης σύντροφός μας Τάσος Κουράκης, έσπασαν τον αποκλεισμό που κρατούσε σαράντα ένα ολόκληρα χρόνια.

(Χειροκροτήματα)

Όπως τότε, λοιπόν, έτσι και τώρα και έτσι θα γίνεται πάντα. Αυτή είναι η ιστορία της ανθρωπότητας. Πάντα θα υπάρχουν αυτοί που αντιστέκονται στη βία, που αντιστέκονται στον αυταρχισμό, που αντιστέκονται στην εξολόθρευση των λαών, που θα υπερασπίζονται τα δικαιώματα των λαών στην ελευθερία, στην αξιοπρέπεια, στην ανεξαρτησία. Θα υπάρχουν, λοιπόν, πάντα οι πολίτες οι οποίοι αμφισβητούν αυτήν την κανονικότητα του εγκλήματος που ζούμε στην εποχή μας.

Έτσι συμβαίνει και σήμερα με το «March to Gaza». Και είναι ευθύνη όλων μας και του Ελληνικού Κοινοβουλίου και, βεβαίως, της Ελληνικής Κυβέρνησης να διασφαλιστεί η απρόσκοπτη πραγματοποίηση αυτής της μεγάλης πορείας προς τη Γάζα με τους χιλιάδες συμμετέχοντες από δεκάδες εθνικές αντιπροσωπείες. Καλώ, λοιπόν, και πάλι και εδώ από το Βήμα της Βουλής, την Ελληνική Κυβέρνηση να συνδράμει με κάθε μέσο και να προστατεύσει τα δικαιώματα των Ελλήνων πολιτών που βρίσκονται αυτήν τη στιγμή στην Αίγυπτο με το «March to Gaza». Ταυτόχρονα θα επαναλάβω -το είπα και προχθές- να ζητήσει την άμεση απελευθέρωση όλων των συλληφθέντων του σκάφους «Madleen». Να ζητήσει, να απαιτήσει μαζί με τις άλλες κυβερνήσεις να σπάσει ο αποκλεισμός της Γάζας, να παρασχεθεί ανθρωπιστική βοήθεια στους πολίτες της Παλαιστίνης που αυτήν τη στιγμή λιμοκτονούν. Βλέπουμε ντροπιαστικές εικόνες που σκοτώνονται εξολοθρεύονται από τον ισραηλινό στρατό την ώρα που περιμένουν στην ουρά για ένα πιάτο φαγητό. Και, βεβαίως, επειδή επίκειται τις επόμενες ημέρες και η διάσκεψη του Συμβουλίου Ασφαλείας του ΟΗΕ για το θέμα της Παλαιστίνης, να απαιτήσει επιτέλους η Ελληνική Κυβέρνηση, να επιβληθούν κυρώσεις προς το κράτος του Ισραήλ, να πιεστεί να σταματήσει αυτή τη γενοκτονική πολιτική.

Τελευταίο, κύριε Υπουργέ, βεβαίως αλλά όχι έσχατο -ίσα-ίσα το πιο σημαντικό ίσως από όλα- επιτέλους η Ελληνική Κυβέρνηση να αναγνωρίσει το παλαιστινιακό κράτος. Υπάρχει ομόφωνη απόφαση της Βουλής των Ελλήνων από τον Δεκέμβριο 2015, την οποία είχε ψηφίσει τότε και η Νέα Δημοκρατία. Και αν αυτό ίσχυε, τότε σήμερα ισχύει εκατό φορές περισσότερο με όλα αυτά τα οποία έχουν συμβεί. Πρέπει, λοιπόν, η Κυβέρνηση να αναγνωρίσει το παλαιστινιακό κράτος. Είναι η ελάχιστη συμβολή της χώρας μας στον αγώνα για ανεξαρτησία, για αξιοπρέπεια, για ελευθερία ενός ολόκληρου λαού. Θα παρακολουθούμε, λοιπόν, πάρα πολύ στενά όλη αυτή την υπόθεση. Μιλάμε με τους ανθρώπους μας εκεί στο Κάιρο και θα περιμένουμε από την Ελληνική Κυβέρνηση να προβεί σε όλες τις αναγκαίες ενέργειες για να προστατευτούν τα δικαιώματά τους και να προστατευτεί και το δικαίωμά τους να διαδηλώσουν ειρηνικά και να μεταφέρουν ανθρωπιστική βοήθεια στον βασανισμένο λαό της Παλαιστίνης.

Ευχαριστώ, κύριε Πρόεδρε.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Χαρίτση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, μπορώ να έχω για ένα λεπτό τον λόγο;

**ΠΡΟΕΔΡΕΥΩΝ (Αθανάσιος Μπούρας):** Παρακαλώ. Έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θέλω να μεταφέρω και να καταγράψω ότι σύμφωνα με την ενημέρωση που μόλις παίρνουμε, τουλάχιστον η κράτηση των Ελλήνων πολιτών στο Κάιρο με πορεία προς τη Γάζα έχει αρθεί. Αυτό σημαίνει ότι ένα εμπόδιο το οποίο είχε τεθεί έχει αφαιρεθεί. Νομίζω ότι ήταν πολύ σημαντικό ότι ασκήθηκε συντονισμένα πίεση κινηματική, ακτιβιστική, πολιτική εδώ στη Βουλή. Φωτίστηκε το ζήτημα και προφανώς υπαναχώρησαν αυτοί που είχαν τις φαεινές ιδέες της κράτησης στο αεροδρόμιο για πολίτες που συμμετέχουν σε ανθρωπιστική αποστολή.

Εμείς με τον ίδιο τρόπο θα συνεχίσουμε την εποπτεία και σίγουρα ανεξαρτήτως αυτών των νέων που είναι σημαντικά. Εγώ τώρα θα πάω και στο αεροδρόμιο να συνοδεύσω τη Βουλευτίνα μας, την Τζώρτζια Κεφαλά, που θα αναχωρήσει. Αναμένουμε, κύριε Υπουργέ, ενημέρωση επίσημη και αναμένουμε από όλους επίσημη τοποθέτηση για τα ζητήματα που θέσαμε για την προστασία της αποστολής, για την προστασία, φυσικά, και των Ελλήνων Βουλευτών που συμμετέχουν στην αποστολή και μας κάνουν περήφανους και αναλαμβάνουν και ένα χρέος που έχουμε όλοι εδώ οι Βουλευτές. Το χρέος της ανθρωπιάς και του ανθρωπισμού. Και να ξέρετε ότι το μήνυμα είναι σαφές. Δεν υπάρχει περίπτωση στα κρυφά, στα σιωπηρά, σε σιωπή, να αποτραπεί αυτή η τόσο μεγαλειώδης αποστολή ανθρωπισμού.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Ορίστε, κύριε Υπουργέ. Έχετε τον λόγο για να ολοκληρώσουμε τη σημερινή πολύωρη διαδικασία.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Πρόεδρε, κύριε Πρόεδρε, μια μακρά και μη αναμενόμενη θα έλεγα συνεδρίαση βαίνει προς το τέλος της. Μία συνεδρίαση η οποία ξεκίνησε με συγκεκριμένο λόγο και εξελίχθηκε σε μία εφ’ όλης της ύλης συζήτηση και για την εξωτερική μας πολιτική και για την αμυντική πολιτική και για τα αμυντικά συστήματα και για την αμυντική βιομηχανία και άλλα πολλά.

Πριν ξεκινήσω, θέλω να επιβεβαιώσω αυτό που είπε η κ. Κωνσταντοπούλου. Επικοινώνησα πριν λίγο με τον Υπουργό Εξωτερικών κ. Γεραπετρίτη και ήδη οι «κρατούμενοι», εν πάση περιπτώσει, οι περιοριζόμενοι στο αεροδρόμιο του Καΐρου, έχουν αφεθεί ελεύθεροι. Υπάρχει πλήρης, αγαπητοί συνάδελφοι, προξενική συνδρομή σε ό,τι χρειαστούν οι συγκεκριμένοι. Πιστεύω ότι εν εξελίξει είναι τα πράγματα και θα δούμε πώς θα προχωρήσει από εδώ και εμπρός.

Θέλω, επίσης, να πω κάτι το οποίο αρχικώς είχε συζητηθεί και το οποίο μου έκανε εντύπωση στον πάντα επιμελή και μελετημένο κ. Καζαμία, σχετικά με την παραβίαση του Συντάγματος στο θέμα των κυρώσεων των συμβασιούχων. Πρέπει να διευκρινίσουμε ότι η ύπαρξη υπογεγραμμένων διεθνών κειμένων δεν συνεπάγεται αυτόματα και εφαρμογή τους ή τη δημιουργία υποχρεώσεων ημών έναντι αυτών που υπογράψαμε δίχως την κύρωση και άρα κατάφωρη παραβίαση του Συντάγματος, όπως είπατε. Η Ελλάδα υπογράφει και έχει υπογράψει πολλές τέτοιου είδους συμβάσεις υπό επιφύλαξη κύρωσης της σύμβασης από τη Βουλή. Αυτό που κάναμε σήμερα, όπως και προχθές είναι μια πρακτική που ακολουθούν κατά κανόνα όλες οι κοινοβουλευτικές δημοκρατίες. Άρα η επιφύλαξη αυτή δεν επιφέρει και ζητήματα τα οποία έχουν να κάνουν με παραβίαση του Συντάγματος. Νομίζω ότι παραβιάζω ανοιχτές θύρες. Είμαστε σαφείς σε αυτό.

Επίσης, θέλω να αναφερθώ στον κ. Βελόπουλο. Περισσότερο θα αναφερθώ σε αυτά που άκουσα. Πρώτον, για την παράνομη αλιεία, γεγονός το οποίο δημιούργησε εντυπώσεις. Όλα τα θέματα τα οποία αγγίζουν τον λαϊκισμό δημιουργούν εντυπώσεις. Έχει ενημερωθεί ο κ. Βελόπουλος -το έχει πει και ο κ. Νατσιός αυτό- μέσω του κοινοβουλευτικού ελέγχου από τον Δεκέμβριο του 2021. Καταθέτω στα Πρακτικά τη συγκεκριμένη απάντηση του Υπουργού κ. Τσιάρα, στην ερώτηση που είχε καταθέσει και η οποία απάντηση αναφέρει ότι τιμωρείται με φυλάκιση όποιος χωρίς την προβλεπόμενη κατά τις οικείες διατάξεις άδεια της αρμόδιας αρχής ασκεί αλιευτική δραστηριότητα εντός της αιγιαλίτιδας και εντός των εσωτερικών υδάτων της ελληνικής επικράτειας με σκάφος ή άλλο πλωτό μέσο που φέρει σημαία τρίτης χώρας.

(Στο σημείο αυτό ο Υφυπουργός Εθνικής Άμυνας κ. Αθανάσιος Δαβάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, θέλω να αναφέρω κάτι στο οποίο ασκείται ο κ. Βελόπουλος, την παραγωγή νέας γνώσης στην αμυντική βιομηχανία. Δεν είναι η πρώτη φορά, κύριε συνάδελφε, που γίνεται αυτό. Μας έχει προτείνει αμυντικές λύσεις για τις ελληνικές Ένοπλες Δυνάμεις πολλές φορές. Στις 14 Ιανουαρίου 2021 -το λέω επειδή κι εσείς και εγώ παρακολουθούμε τα αμυντικά θέματα- στο πλαίσιο συζήτησης του σχεδίου νόμου για τις συμβάσεις με τα Rafale η Ελληνική Λύση μέσω του κ. Χήτα προειδοποιώντας μας ότι η Τουρκία και η Βουλγαρία είναι στον δρόμο της μετατροπής τους σε πυρηνικές δυνάμεις, μας είχε προτείνει τότε να ενσωματώσουμε στο υπό προμήθεια όπλο -την πλατφόρμα την οποία συζητούσαμε εκείνη την ώρα στην αρμόδια επιτροπή της Βουλής- τη δυνατότητα να φέρουν πυραύλους με πυρηνική γόμωση.

Καταθέτω το σχετικό απόσπασμα -εγώ μιλώ τεκμηριωμένα-, να βάλουμε δηλαδή πυραύλους πάνω στα αεροσκάφη με πυρηνικά. Καταθέτω, παρακαλώ, το σχετικό απόσπασμα στην αρμόδια υπηρεσία.

(Στο σημείο αυτό ο Υφυπουργός Εθνικής Άμυνας κ. Αθανάσιος Δαβάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά αυτό που ελέχθη στην ενσωμάτωση συστημάτων υψηλής τεχνολογίας στις Ένοπλες Δυνάμεις, θα πρότεινα στους συναδέλφους της Ελληνικής Λύσης, στον κύριο Πρόεδρο, ο όποιος πολλαπλώς έχει απασχολήσει την Αίθουσα με αυτές τις ιδέες, να μελετήσει πιο προσεκτικά τόσο τους νόμους που ψηφίσαμε -και έχετε συμμετάσχει και με γόνιμη παρουσία, κύριε συνάδελφε, λέω σε εσάς, γιατί εσείς είστε τώρα από την Ελληνική Λύση- τόσο το ΕΛΚΑΚ, το Ελληνικό Κέντρο Αμυντικής Καινοτομίας, την ίδρυση του έκτου κλάδου του ΓΕΕΘΑ, του Κλάδου Καινοτομίας, καθώς και το αναλυτικό ενημερωτικό υλικό που έχει μοιραστεί στο πλαίσιο των πολλών ενημερώσεων, των λεπτομερών ενημερώσεων που κάνουμε και στο πλαίσιο της ουσιαστικής ενημέρωσης που γίνεται για την ατζέντα 2030, για τη νέα δομή δυνάμεων και για όλα αυτά τα οποία συνθέτουν μια οραματική πολιτική που γίνεται πραγματικότητα μέρα με τη μέρα στον χώρο των Ενόπλων μας Δυνάμεων.

Θα αναφερθώ πολύ λίγο στις υπό κύρωση συμβάσεις. Πιστεύω ότι πολλά ελέχθησαν για την αμυντική βιομηχανία. Απάντησα κάποια στιγμή. Κατηγορούμεθα σχετικά με το ζήτημα ότι εξαγγείλαμε το 25% συμμετοχής του ιδιωτικού τομέα στην αμυντική βιομηχανία. Έχει ειπωθεί πολλές φορές αυτό. Λέτε για 25% συμμετοχή. Αυτό και ο Σύνδεσμος των Ελλήνων Κατασκευαστών Αμυντικού Υλικού, ο γνωστός ΣΕΚΠΥ, το έχει ζητήσει -μάλιστα, ο ΣΕΚΠΥ είχε πει για 30% συμμετοχή-, αλλά και όλη η αμυντική κοινότητα το υποστηρίζει. Είναι μια δέσμευση, μια δήλωση δέσμευσης του Υπουργού Εθνικής Άμυνας, του κ. Δένδια, μια πολιτική δέσμευση η οποία θα γίνει πραγματικότητα και γίνεται πραγματικότητα και με τις συνέργειες τις οποίες έχουμε στην αμυντική μας βιομηχανία, με τον ΣΕΚΠΥ και κάτι το οποίο είδατε, πιστεύω όλοι οι ασχολούμενοι με τα αμυντικά ζητήματα, στην πρόσφατη έκθεση της DEFEA, η οποία πραγματικά είχε σημαντικό παράγοντα του ιδιωτικού τομέα αλλά και της εγχώριας, και της Εθνικής Αμυντικής Βιομηχανίας μας, που δείχνει μια, θα έλεγα, ευοίωνη προοπτική προς τον τομέα αυτό.

Τέθηκε ένα ζήτημα, επίσης, που αφορά στα νέα εργαλεία που η Ευρωπαϊκή Ένωση θεσπίζει. Αναφέρομαι στο ReArm Europe. Ακούσαμε, λοιπόν, ότι κακώς δεν δίνουμε έμφαση στο δανειακό σκέλος του προγράμματος, του ReArm δηλαδή, όπως προγραμματίζουν να κάνουν άλλες χώρες, μία εξ αυτών των οποίων είναι και η Κύπρος. Το επιχείρημα αυτό δείχνει να αγνοεί ότι ο μηχανισμός SAFE είναι ο ένας μόνο από τους πέντε πυλώνες του προγράμματος ReArm, πυλώνες που είναι η ρήτρα διαφυγής, η παροχή κινήτρων για αμυντικές επενδύσεις μέσω του ενωσιακού προϋπολογισμού, όπως η πλατφόρμα STEP, και η ενδιάμεση αναθεώρηση των Ταμείων Συνοχής, καθώς επίσης η συμμετοχή της Ευρωπαϊκής Τράπεζας Επενδύσεων, η κινητοποίηση ιδιωτικών κεφαλαίων. Ενδεικτικά σε αυτό θα καταθέσω για τα Πρακτικά τη σχετική επιστολή της Προέδρου της Ευρωπαϊκής Επιτροπής, της κ. Φον ντερ Λάιεν, στην οποία αναφέρονται αναλυτικά και οι πέντε πυλώνες. Το καταθέτω για τα Πρακτικά. Μπορεί και να διανεμηθεί.

(Στο σημείο αυτό ο Υφυπουργός Εθνικής Άμυνας κ. Αθανάσιος Δαβάκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η δική μας προσέγγιση, λοιπόν, είναι ολιστική. Συμπεριλαμβάνει και τους υπόλοιπους πυλώνες. Μη στεκόμαστε συγκεκριμένα σε ένα θέμα και αναπτύσσουμε μια αντιπολιτευτική ρητορεία, η οποία περισσότερο δείχνει έναν πτωχοπροδρομισμό, θα έλεγα, παρά ανοίγει νέους ορίζοντες. Εμείς κοιτάμε βάσιμα τους ορίζοντες που θα αναπτύξουν την αμυντική μας βιομηχανία, θα ενισχύσουν, θα συνεισφέρουν και θα δημιουργήσουν την προοπτική την οποία θέλουμε και απαιτεί το εθνικό συμφέρον.

Άλλωστε η δέσμευση και του Πρωθυπουργού χθες και του Υπουργού Εθνικής Άμυνας πριν από λίγο καιρό στις Βρυξέλλες, στη Σύνοδο των Υπουργών Άμυνας, είναι σαφής για τους φόβους που πολλές φορές διατυπώνονται εδώ, ευλόγους φόβους αλλά και φόβους οι οποίοι μπορούν να διασταλούν με τη συγκεκριμένη δυναμική πολιτική, την οποία εμείς ως Υπουργείο και ως ελληνική πολιτεία κάνουμε.

Ακούστηκαν, επίσης, διάφορα για τη φύση της σχέσης μας με το ΝΑΤΟ, όπου κατηγορηθήκαμε και για υποτέλεια και χθες και σήμερα κατά τη συζήτηση, καθώς και για τη στάση της συμμαχίας απέναντι σε τρίτες χώρες και συγκεκριμένα της Ρωσίας, μια στάση «επιθετική».

Με άλλα λόγια, αυτό που η Αντιπολίτευση, κάποια μερίδα της Αντιπολίτευσης φαίνεται να μας προτείνει, είναι η χώρα να μειώσει στο ελάχιστο τη συμμετοχή μας σε διεθνείς δραστηριότητες, σαν αυτές τις οποίες συζητούμε σήμερα και άλλες φορές, δραστηριότητες οι οποίες ενισχύουν την επιχειρησιακή διάσταση των στελεχών μας, δημιουργούν μια, θα έλεγα, εξαιρετικά ποιοτική διάσταση των στελεχών μας και κάνουν τη χώρα μας να μετέχει στα κέντρα λήψεως αποφάσεων, στα κέντρα στρατηγικής προοπτικής, στα κέντρα παρακολούθησης όλων αυτών. Έχουμε απαντήσει αρκετές φορές σε όλα αυτά.

Η χώρα μας αντλεί συγκεκριμένα οφέλη. Φανταστείτε σε τι κατάσταση -προσωπική μου άποψη εκφράζω, αλλά άποψη η οποία εδράζεται στην πραγματικότητα, στα αποτελέσματα τα οποία υπάρχουν σήμερα στις ελληνικές Ένοπλες Δυνάμεις- πού θα βρίσκονταν οι Ένοπλες Δυνάμεις της χώρας, εάν δεν υπήρχε η επί επτά και πλέον δεκαετίες συμμετοχή μας στη μεγαλύτερη συμμαχία του κόσμου και οι συνέργειες των στρατών μας με στρατούς, όπως των Ηνωμένων Πολιτειών, της Γαλλίας, ευρωπαϊκούς στρατούς, ασκήσεις, συμμετοχές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, κύριε Πρόεδρε.

Το είπα και στην επιτροπή, αγαπητέ κ. Παπαναστάση, που έχετε αναλώσει τη ζωή σας και στις Ένοπλες Δυνάμεις. Σέβομαι την άποψή σας, αλλά πρέπει να το πούμε. Μία μέρα συμμετοχής σε μία άσκηση, αν θέλετε, σε άσκηση εμπλοκής ή ενδεχόμενης εμπλοκής, αποτελεί ό,τι καλύτερο σε εμπειρία για τα στελέχη των Ενόπλων μας Δυνάμεων.

Αυτά θέλω να πω. Την ουσία των δύο τεχνικών συμφωνιών τη συζητήσαμε. Πιστεύω ότι πρέπει να καταλήξω με το εξής: Ο λόρδος Ισμέι ήταν ο πρώτος Γενικός Γραμματέας του ΝΑΤΟ. Είχε πει κάποτε ότι το Βορειοατλαντικό Σύμφωνο δεν είναι μία συνθήκη που υπογράφεται -μπορεί κάποιοι να διαφωνήσουν, αλλά θα το πω γιατί νομίζω ότι είναι η πραγματικότητα- με πομπώδες τελετουργικό, με φωτογράφους και χρυσές πένες και μετά τοποθετείται σε ένα συρτάρι για να ξεχαστεί. Είναι μία συνθήκη που δεσμεύει τα μέλη, τα οποία αυξήθηκαν από τότε αλματωδώς, τριπλασιάστηκαν για τους γνωστούς λόγους -πολλές χώρες της τότε Σοβιετικής Ένωσης αποτελούν μέλη αυτής της συμμαχίας- και είναι μία συνθήκη με συλλογική και συνεχή δράση.

Σε αυτό το πλαίσιο εμείς, η πολιτική ηγεσία του Υπουργείου Εθνικής Άμυνας, παρουσιάσαμε αυτές τις δύο τεχνικές συμφωνίες, τις βγάλαμε από το συρτάρι -θα έρθουν και οι άλλες-, τεχνικές συμφωνίες, οι οποίες έχουν το εξής χαρακτηριστικό. Σέβομαι, άκουσα με πολλή προσοχή την κριτική όχι όλων των κομμάτων, τα οποία δεν συμμετείχαν σε κυβερνητικά σχήματα, αλλά των κομμάτων που συμμετείχαν σε κυβερνητικά σχήματα και επειδή έχω τον κατάλογο των συμφωνιών αυτών, θέλω να ξέρετε ότι οι εμβληματικές χρονολογίες που αναφέρονται των συνάψεων των συνθηκών αυτών, καλύπτουν όλο το κυβερνητικό φάσμα όλων μας. Μην αιτούμεθα και δημιουργούμε εύλογες μεν απορίες για τις δεκαετείς και τις εικοσαετείς καθυστερήσεις, αλλά μας βαραίνει όλους αυτό και είναι κάτι, το οποίο έχουμε υποσχεθεί και θα γίνει. Θα τελειώνει όσον αφορά το Υπουργείο Εθνικής Άμυνας και θα προχωρήσουμε πλέον σε νέες καταστάσεις, όσον αφορά τις νέες συνθήκες που θα έρθουν.

Ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον Υπουργό κ. Δαβάκη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος και οι Βουλευτές της Κοινοβουλευτικής του Ομάδας κατέθεσαν πρόταση για τη σύσταση εξεταστικής επιτροπής με θέμα: Διερεύνηση του σκανδάλου του ΟΠΕΚΕΠΕ από το έτος 2012 μέχρι και σήμερα, την αποκάλυψη της ποινικής εμπλοκής μελών των αντίστοιχων κυβερνήσεων και στελεχών του ΟΠΕΚΕΠΕ και την παραπομπή στη δικαιοσύνη των υπευθύνων, σύμφωνα με το άρθρο 68 παράγραφος 2 του Συντάγματος και 144 επ. του Κανονισμού της Βουλής.

Η πρόταση θα καταχωριστεί στα Πρακτικά της σημερινής συνεδρίασης, θα τυπωθεί και θα διανεμηθεί στους Βουλευτές, όπως προβλέπει ο Κανονισμός της Βουλής.

(Η προαναφερθείσα πρόταση καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 195 - 200)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου των σχεδίων νόμου του Υπουργείου Εθνικής Άμυνας:

1. «Κύρωση του Μνημονίου Κατανόησης μεταξύ του Υπουργείου Άμυνας των Ηνωμένων Πολιτειών της Αμερικής και του Υπουργείου Άμυνας της Δημοκρατίας της Αλβανίας και του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας του Καναδά και των Καναδικών Ενόπλων Δυνάμεων και του Υπουργείου Άμυνας του Βασιλείου της Δανίας και του Υπουργού Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας και του Υπουργείου Εξωτερικών της Δημοκρατίας της Ισλανδίας και του Υπουργείου Άμυνας του Βασιλείου της Νορβηγίας και του Υπουργού Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Ρουμανίας και του Υπουργού Άμυνας του Βασιλείου της Ισπανίας και του Γενικού Επιτελείου της Δημοκρατίας της Τουρκίας (το οποίο ενεργεί για λογαριασμό της Κυβέρνησης της Δημοκρατίας της Τουρκίας) και του Υπουργείου Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας και του Ανώτατου Στρατηγείου Συμμαχικών Δυνάμεων Ευρώπης σχετικά με την ίδρυση, λειτουργία, επάνδρωση, χρηματοδότηση, διοίκηση και υποστήριξη της Διακλαδικής Διοίκησης Συμμαχικών Δυνάμεων στο Νόρφολκ» και

2. «Κύρωση του Μνημονίου Συνεργασίας μεταξύ του Ανώτατου Συμμαχικού Διοικητή Μετασχηματισμού (SACT) και του Υπουργείου Εθνικής Άμυνας της Ελληνικής Δημοκρατίας, σχετικά με την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού και των ανταλλαγεισών επιστολών περί παράτασης της ισχύος αυτού» και η ψήφισή τους θα γίνει χωριστά.

Προχωρούμε πρώτα στην ψήφιση επί της αρχής, των άρθρων και του συνόλου του σχεδίου νόμου: «Κύρωση του Μνημονίου Κατανόησης μεταξύ του Υπουργείου Άμυνας των Ηνωμένων Πολιτειών της Αμερικής και του Υπουργείου Άμυνας της Δημοκρατίας της Αλβανίας και του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας του Καναδά και των Καναδικών Ενόπλων Δυνάμεων και του Υπουργείου Άμυνας του Βασιλείου της Δανίας και του Υπουργού Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας και του Υπουργείου Εξωτερικών της Δημοκρατίας της Ισλανδίας και του Υπουργείου Άμυνας του Βασιλείου της Νορβηγίας και του Υπουργού Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Ρουμανίας και του Υπουργού Άμυνας του Βασιλείου της Ισπανίας και του Γενικού Επιτελείου της Δημοκρατίας της Τουρκίας (το οποίο ενεργεί για λογαριασμό της Κυβέρνησης της Δημοκρατίας της Τουρκίας) και του Υπουργείου Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας και του Ανώτατου Στρατηγείου Συμμαχικών Δυνάμεων Ευρώπης σχετικά με την ίδρυση, λειτουργία, επάνδρωση, χρηματοδότηση, διοίκηση και υποστήριξη της Διακλαδικής Διοίκησης Συμμαχικών Δυνάμεων στο Νόρφολκ».

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

 **ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Κατανόησης μεταξύ του Υπουργείου Άμυνας των Ηνωμένων Πολιτειών της Αμερικής...Χρηματοδότηση, Διοίκηση και Υποστήριξη της Διακλαδικής Διοίκησης Συμμαχικών Δυνάμεων στο Νόρφολκ |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: - |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: - |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: - |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: - |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργείου Άμυνας των Ηνωμένων Πολιτειών της Αμερικής και του Υπουργείου Άμυνας της Δημοκρατίας της Αλβανίας και του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας του Καναδά και των Καναδικών Ενόπλων Δυνάμεων και του Υπουργείου Άμυνας του Βασιλείου της Δανίας και του Υπουργού Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Ιταλικής Δημοκρατίας και του Υπουργείου Εξωτερικών της Δημοκρατίας της Ισλανδίας και του Υπουργείου Άμυνας του Βασιλείου της Νορβηγίας και του Υπουργού Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Ρουμανίας και του Υπουργού Άμυνας του Βασιλείου της Ισπανίας και του Γενικού Επιτελείου της Δημοκρατίας της Τουρκίας (το οποίο ενεργεί για λογαριασμό της Κυβέρνησης της Δημοκρατίας της Τουρκίας) και του Υπουργείου Άμυνας του Ηνωμένου Βασιλείου της Μεγάλης Βρετανίας και Βορείου Ιρλανδίας και του Ανώτατου Στρατηγείου Συμμαχικών Δυνάμεων Ευρώπης σχετικά με την ίδρυση, λειτουργία, επάνδρωση, χρηματοδότηση, διοίκηση και υποστήριξη της Διακλαδικής Διοίκησης Συμμαχικών Δυνάμεων στο Νόρφολκ», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 207α)

**ΠΡΟΕΔΡΕΥΩΝ (Αθανάσιος Μπούρας):** Προχωρούμε τώρα στην ψήφιση επί της αρχής, των άρθρων και του συνόλου του σχεδίου νόμου: «Κύρωση του Μνημονίου Συνεργασίας μεταξύ του Ανώτατου Συμμαχικού Διοικητή Μετασχηματισμού (SACT) και του Υπουργείου Εθνικής Άμυνας της Ελληνικής Δημοκρατίας, σχετικά με την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού και των ανταλλαγεισών επιστολών περί παράτασης της ισχύος αυτού».

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

 **ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Συνεργασίας μεταξύ του Ανώτατου Συμμαχικού Διοικητή Μετασχηματισμού... Διοίκησης Μετασχηματισμού και των ανταλλαγεισών επιστολών περί παράτασης της ισχύος αυτού |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: - |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: - |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: - |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: - |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Εθνικής Άμυνας: «Κύρωση του Μνημονίου Συνεργασίας μεταξύ του Ανώτατου Συμμαχικού Διοικητή Μετασχηματισμού (SACT) και του Υπουργείου Εθνικής Άμυνας της Ελληνικής Δημοκρατίας, σχετικά με την τοποθέτηση Εθνικού Αντιπροσώπου Συνδέσμου στο Στρατηγείο της Ανώτατης Συμμαχικής Διοίκησης Μετασχηματισμού και των ανταλλαγεισών επιστολών περί παράτασης της ισχύος αυτού» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 211α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 15.03΄ λύεται η συνεδρίαση για αύριο, ημέρα Παρασκευή 13 Ιουνίου 2025 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**